
Pasiuna 


Ang Marxismo isa ka kumprehensibo nga ideolohiya, nga nagasakop halin 
sa pilosopiya pakadto sa estratehiya kag mga taktika. Nagatinguha ini indi 
lamang sa pag-interpretar sa kalibutan kundi sa pagbag-o sini. Ginakilala ini 
bilang unibersal nga nagaserbi nga giya kag pangkabilogan nga metodo sa 
paghibalo kag pagpraktika sang mga natural kag sosyal nga syensya. 

Isa ini ka sistema sang mga ideya ukon ideolohiya nga naga-ubay sa 
organisado nga paghulag sang sahing mamumugon kag sang pumuluyo, 
kasubong man sang mga proletaryong Partido kag mga estado sa pagtukod sang 
sosyalismo kag pagpatuman sang kontra-imperyalista nga kahublagan. Ang ini 
nga ideolohiya naghatag inspirasyon kag nagduso sang madasig nga pang-sosyal, 
pang-ekonomiya, siyentipiko kag kultural nga pag-uswag sang mga sosyalista 
nga mga pungsod sa sulod lamang sang pila ka dekada. May yara ini sang indi 
mapagamay nga dako nga mga sumulunod kag importansya sa mga Ikatatlo nga 
Kalibutan kag sa mga kapitalista nga mga pungsod. 

Sa pagsuma sang Marxismo, gintumod ni Lenin ang pilosopiya, ekonomiya 
pangpulitika kag sosyalismo bilang tatlo ka mga sandigan nga sangkap sini. 
Ginlaragway ang Marxismo bilang isa ka pag-uswag sang rebolusyonaryo nga 
teorya kag praktika sa mataas nga banas sang sibilisasyon, gintumod niya ang 
kamatuoran nga ginbase nila Marx kag Lenin ang ila kaugalingon sa pinaka- 
abanse nga tuburan sang ihibalo sa ila panahon. 

Gindapat nila Marx kag Engels ang ila kritikal kag matinugahon nga 
ikasarang sa paghangop sang pilosopiyang German (ilabina sa materyalista nga 
Feuerbach kag sa ideyalista nga Hegel); sa Briton nga ekonomiya pangpulitika 
(ilabina sa mga klasikal nga ekonomista nga si Adam Smith, David Ricardo, ibpa), 
kag sa Pranses nga Sosyal nga Syensya (ilabina sa demokratiko nga mga 
rebolusyonaryo kag utopyan nga mga sosyalista). 

Sa pagtumod sa ekonomiya pangpulitka, partikular sa Das Kapital bilang 
ubod sang Marxismo, maathag nga ginkilala ni Lenin ang kamalahalon sini bilang 
pinakamasangkad nga pagpahangup sa isa ka bug-os nga makasaysayan nga 
kapanahunan, nga amo ang kapitalismo. Ginpahangup ni Marx ang pagtuhaw, 
pag-uswag kag pagkaluto sang kapitalismo paagi sa isa ka kumprehensibo kag 
maid-id nga pamaagi. 

Tubtob sa subong, ang teorya kag praktika sang Marxismo nahibaluan nga 
nag-agi sa tatlo ka halintang sang pag-uswag. 

Ang una nga halintang nagasakop sa panahon sang si Marx kag Engels 
nagpa-athag sang mga layi sang paghulag sa hilway nga kumpetisyon nga 
kapitalismo nga nagpadulong sa pagsaka sang konsentrasyon sang kapital, kag 
kon may yara sang mga rebolusyonaryong aktibidad (nga wala gani 
ginpamunuan sang mga Komunista ukon mga Marxista) halin sang 1848 nga mga 
rebolusyon paagi sa ideolohikal nga pagpamuno ni Marx sa Internasyunal nga 

Asosasyon sang mga Mamumugon (Una nga Internasyunal) tubtob sa una nga 
madinalag-on nga armadong rebolusyon sang proletaryado, ang Komuna sa Paris 
sang 1871 nga naglawig sa sobra duha ka bulan. 

Ang ikaduha nga halintang nagasakop sa panahon sang ginpaathag ni 
Lenin ang pag-uswag sang kapitalismo pakadto sa Imperyalismo kag sa pagdaug 
sang Bolshevik nga rebolusyon kag paghawan sang alagyan para sa pagtukod kag 
pagkonsolida sang Sosyalismo sa isa ka pungsod. Ginpadayon ni Stalin ang 
teoretikal kag praktikal nga hilikuton ni Lenin sa malawig nga panahon. 

Ang ikatatlo nga halintang nagasakop sa panahon sang pagluntad sang 
sosyalismo sa pila ka mga pungsod kag sang gin-atubang kag ginpaathag sang 
Panghuna-huna nga Mao Zedong ang problema sang rebisyunismo kag pagbalik 
sang kapitalismo sa pila ka sosyalista nga mga pungsod. Bisan pa nga ang 
imperyalismo kag ang kalibutanon nga sistemang kapitalista yara sa madasig nga 
pagsarurot, ang problema sang rebisyunismo nagtuhaw man sa mga sosyalista 
nga mga pungsod. Ginhapag ni Mao ang teorya kag praktika sang nagapadayon 
nga rebolusyon sa idalom sang proletaryong diktadurya. 

Matalupangdan nga bisan ang Marxismo ukon Marxismo-Leninismo isa ka 
teorya nga nakabase sa pundamental nga mga gintudlo nila Marx kag Engels, 
padayon ini nga naga-uswag santo sa permi nga nagabag-o nga kalibutan kag sa 
mga partikularidad sang mga pungsod. Ang Marxismo subong ginakilala nga 
ubay para sa pangkalibutanon nga transisyon sang kapitalismo padulong sa 
sosyalismo kag, sa mala-kolonyal kag mala-pyudal nga mga pungsod partikular, 
sa pagkumpleto sang demokratikong rebolusyon kag transisyon padulong sa 
sosyalismo. 


Tsapter 1. Ang Diyalektiko Materyalismo 


Ang Marxista nga pilosopiya kilala man bilang materyalismo diyalektiko. 
Nagahangup ini nga ang reyalidad isa ka materyal (nga ginabug-os sang mga 
partikulo [particles]) kag ang kamuklatan magatuhaw kag magasulong halin sa 
materya (matter), kag rason sang pag-uswag ukon pagbag-o paagi sa mga layi 
nga duna sa materya subong man sa inter-aksyon sang materya kag kamuklatan, 
nga partikular sa tawo. 

Daw mag-guwa nga pasulit-sulit kag makatalaka nga maghambal sang 
reyalidad bilang materyal ukon ginabug-os sang materya. Apang dapat naton nga 
dumdumon nga sa malawig nga mga panahon sang kasaysayan sang pilosopiya, 
ang tipo sang obhetibo nga ideyalismo nga Platonic kag Agustinian nangibabaw 
kag nagdikta nga ang reyalidad isa ka ideyal ukon ginabug-os sang mga ideya kag 
ang materyal, ang mabatyagan nga mga butang paglaragway lamang ukon indi 
maayo nga kopya sang sina nga reyalidad. 

Bisan sa subong nga syentipikong panahon may mga panan-awan nga 
ginahapag sang suhetibo nga ideyalismo, ilabina santo sa linya sang empirisista 
nga Hume, nga ang reyalidad isa lamang ka hinimo sang panghuna-huna halin sa 
datus-igbalatyag sang indibidwal nga tawo nga nagahuna-huna. May yara 
paghimutig sa materyal nga butang sang mga pisikal nga mga syensya, kon sa 
diin ang butang ginpareho lang sa simple nga pagpati sa “supernatural”. 

A. Materyalismo 


Agud mahangpan ang materyalismo diyalektiko, aton anay ipaathag ang 
ugat sang tinaga nga materyalismo. Ang pinakamaayo nga paga-himuon amo ang 
pagpaathag sang kahulogan kag relasyon sang materya kag kamuklatan sa 
pangkabilogan nga pamaagi. 

Apang sa pagsugod, aton na nga ipahigad ang tipo sang materyalismo nga 
permi ginasaway sang mga nagapangsermon, reaksyonaryong politiko, agalon 
mayduta kag nanguna sa mga burgesya nga ila nga ginapakamalaut apang sa 
matuod ila man ginahimo. Amo kuno ini ang kasakon, pagpakamahal sa kwarta, 
wala sang kabulusgan kag tanan nga tipo sang maki-kaugalingon nga mga bisyo 
nga sila mismo amo ang may sala. 

Para sa mga Marxista, ang materyalismo isa ka panan-awan kag pamaagi 
sa husto nga paghangop sang natura kag pagbug-os sang uniberso (universe) 
kag sa relasyon sang materya kag kamuklatan sang tawo. 

Ang materya isa ka pangkabug-osan nga tinaga nga nagasakup sang mga 
butang nga ginabug-os sang mga partikulo, nagaluntad sa pila ka moda kag 
matakus sa ispasyo kag panahon, amo ini ang pisikal nga butang sa persepsyon 
kag kognisyon sang tawo. Ang kamuklatan nagasakup halin sa mga igbalatyag 
pakadto sa mga huna-huna ukon mga ideya. 

Ang materya amo ang tuburan kag basehan sang kamuklatan. Ang 
kamuklatan amo ang produkto kag repleksyon sang materya. Sa amo sini nga 
paghangop nga kita magsugod sa paghambal sang materya bilang nagapanguna, 
samtang ang kamuklatan amo ang sekundaryo. 

Ang huna-huna mismo isa ka elektro-kemikal nga penomenon nga 
nagtuhaw halin sa ispesyal-nga-pagkahan-ay sang materya (specially-arranged 
matter) nga ginatawag nga utok sang tawo. Apang, samtang ang huna-huna 
sekundaryo sa materya, amo ini ang pinakamataas nga produkto sang materya. 
Tungod nagasanto ini sa mga layi sang paghulag sang materya, may ikasarang ini 
sa pag-inter-askyon kag mas madasig ini nga magtransporma sang mga butang 
sa iya lamang kaugalingon sang sa natura nga wala sang pagpasilabot sang tawo. 

Indi pareho sa mekanikal nga materyalismo, nga naghigot sang mga 
butang kag mga proseso sa mga layi sang mekaniks (mechanics), ang Marxista 
nga materyalismo nagatum-ok sa kumprehensibo nga ikasarang sang tawo sa 
pagtransporma sang natura kag sosyedad. Gina-ubayan kag ginaangot sini ang 
mga pagsulong nga ginhimo sang natural kag sosyal nga syensya. 

Kon bala nagatumod kita sa komon nga adlaw-adlaw nga inagihan ukon 
sa hiyolohikal nga kasaysayan, ang materya nag-una sa kamuklatan sa panahon. 
Antes kita magtiaw nga manghuna-huna ukon maghambal sang bisan ano, 
nagasigahum kita sa pagluntad sang butang nga amo ang tuyo sang aton interes. 

Ginapakita sang natural nga syensya nga ang “homo sapiens”(katawhan sa 
kalibutan) ukon tawo nga may ihibalo mga 50,000 tubtob 60,000 ka tuig pa 
lamang. Ang kalibutan wala sang kamuklatan sang tawo apang sa gihapon 
nagluntad ini. Mahalawhaw kita sa tuman ka lawig nga panahon nga ginabug-os 
sang dalagan sang pasunod sang indi-organiko nga materya, organiko nga 
materya kag ang kinalian sang mga “flora” (tanum) kag “fauna” (sapat) tubtob sa 
kinalian sang “Hominid” (daw tawo nga amo) kag “homo sapiens”. 

Gani mahapos na lang sa aton nga mag-giit nga ang materya hilway nga 
magluntad sa kamuklatan samtang ang naulihi indi hilway nga makaluntad nga 

wala ang nauna. Kon ang mga Marxista magtumod sa obhetibo nga reyalidad, 
nagahambal sila sang mga butang nga hilway nga nagaluntad bisan ano pa ang 
huna-hunaon sang bisan sin-o. 

Komon nga pagtan-aw nga ang materya may katapusan samtang ang 
kamuklatan wala. Bunga ini sang kapaslawan sa pagkilala sang husto halin sa 
indi husto nga mga ideya. Ang husto nga mga ideya amo ang ginabana-bana nga 
laragway sang obhetibo nga reyalidad. Indi sila pwede maglapaw sa mga 
materyal nga datos. May tendensiya sila nga maulihi sa mga materyal nga 
panghitabo ukon penomena. 

Bisan ang mga pantasya (imahinasyon) mga pagtorse lamang sang 
reyalidad ukon pagsamo sang mga bahin sang reyalidad. Ang ideya sang isa ka 
wala sang katapusan nga mabuhi sa kaugalingon nga “supernatural” nga tawo 
gin-imbento pareho sang pamaagi sang Mickey Mouse ni Walt Disney. Kon tun- 
an ang kasaysayan sang lain-lain nga mga relihiyon, indi mapaslawan ang si sin-o 
man nga makita ang konsepto sang “supernatural” bilang himo-himo nga tinuga 
sang panghuna-huna sang tawo. 

Ang apat ka mayor nga mga relihiyon nga nagaluntad tubtob subong 
ginapabilin ang mga kagawian nga iya pa sang sosyedad nga ulipon. Ginapadayon 
ini bilang pangkuga nga ideolohiya sang pyudal nga mga sosyedad. Samtang ang 
Marxismo nga pilosopiya nagapamatuk sa relihiyon, sa pulitika gina-tolerar ini 
paagi sa pagkilala nga ang superyor nga syentipiko nga mga ideya magapabilin sa 
ulihi paagi sa pagkumbinsi, sosyal nga praktika kag mga benepisyo sang syensya 
kag teknolohiya. Gindala sang Marxismo halin sa liberal demokrasya ang 
prinsipyo sang pagtib-ong sang kahilwayan sang panghuna-huna kag pagpati. 


B. Materyalistang Diyalektika 


Ang mga diyalektika nga Pre-Hegelian (antes ang Hegelian) 
nagakahulogan lamang sang argumentasyon sa abstrakto (abstract), ukon ang 
abstrakto nga argumento ginasupak ang abstrakto nga argumento. Ang maayo 
nga halimbawa sini ang mga dayalogo nga Socratic nga ginsulat ni Plato kag ang 
kapareho nga metapisikal nga koordinasyon kag banggaan sa permi (fixed) nga 
mga ideya (mga dogma) dira sa mga sirkulo teyolohikal. 

Ang Materyalistang Diyalektika amo ang solo nga kadalag-an sang 
Marxismo. Ginkuha nanday Marx kag Engels ang pinaka-abanse kag husto nga 
mga ideya halin sa pinakamaayo nga ideyalista nga pilosopiya kag materyalista 
nga pilosopiya sa ila panahon, ilabina sa Germany kon sa diin ang aktibidad 
pangpilosopiya pinakapagsik. Gintadlong nila ang Hegelian nga diyalektika kag 
ginbutang ini sa basehan nga materyalista pareho sang luyag ipaabot ni 
Feuerbach. Ang resulta amo ang isa ka orihinal kag makasaysayan nga pag- 
abanse sang pilosopiya. 

Ginaduso sang Hegelian nga Diyalektika nga ang pag-uswag una sa tanan 
amo ang pag-uswag-sa-kaugalingon sang panghuna-huna antes ini natuman sa 
kasaysayan ukon sa materyal nga kalibutan. Ang nakahimo kay Hegel nga 
pinaka-bantog nga ideyalistang pilosopo amo nga iya ginhimo nga dinamiko ang 
mala, wala naga-idog kag wala sang kabuhi nga diyalektika sang tanan nga nauna 
nga ideyalismo kag iya gin-kunsiderar ang pag-uswag sang materyal nga 
kalibutan. 

Husto nga gintumod ni Feuerbach nga ang mga ideya amo ang repleksyon 
lang sang pangbatyag sa materyal nga kalibutan sa persepsyon sang tawo. 
Kulabos siya sa Marxista nga paghangop sa wala-katapusan nga interaksyon sa 
tunga sang paghibalo (kognisyon) kag reyalidad kag ikasarang sang tawo sa 
kritikal-rebolusyonaryo nga aktibidad. 

Pwede nga masiling nga ginbutang nila Marx kag Engels ang Hegelian nga 
diyalektika sa materyalista nga basehan, wala nila simple nga gin-adoptar ang 
pormula sang tesis, anti-tesis kag sintesis, nga nagatapos sa sintesis bilang pinal 
nga perpeksyon. Imbes, ila ginaduso nga ang pagbag-o wala sang katapusan nga 
proseso tungod ang ano man nga butang sa ano man nga halintang permi 
ginabug-os sang mga nagabanggaan nga aspeto. 

Ang pinakapundamental nga kahulugan sang Marxista nga materyalista 
nga diyalektika amo nga ang tanan nga butang sa ila pinaka-esensya yara sa 
proseso sang permi nga pagbag-o. Gani, nagahambal ang mga Marxista, wala 
sang permanente kundi ang pagbag-o. Apang indi naman buot silingon nga ang 
mga butang sang natura mabag-o lang sa ila kaugalingon nga wala sang 
pagdirihir kag partisipasyon sang tawo. Tungod mismo sa nagataas nga 
syentipiko nga paghangop sang tawo kag pagpangibabaw sang tawo sa natura 
kag sa iya sosyedad nga ang proseso sang pagbag-o puede ma-derehiran kag 
mapadasig. 

Ang materyalista nga diyalektika ukon layi sang kontradiksyon amo ang 
layi sang paghulag nga duna sa materya, nagtuhaw halin sa mga kinatuhay kag 
inter-aksyon sang mga butang, kag nagagana paagi sa duha-ka-direksyon nga 
inter-aksyon sang materya kag kamuklatan. Ang materyalismo ni Feuerbach 
makaisa ka bahin nga ginkunsiderar ang isa lang ka direksyon nga repleksyon 
sang persepsyon sang tawo sa materyal nga reyalidad. 

Sa mga sinulat pang-pilosopiya nila ni Marx kag Engels, makuha ang tatlo 
ka mga laye sang diyalektika. Ini amo ang: 1) ang layi sang negasyon sang 
negasyon 2) Layi sang interpenetrasyon ukon pag-isa sang magkabangga 3) Layi 
sang kantitatibo pakadto sa kalitatibo nga pagbag-o. 

Ang una nga layi nagakahulogan nga ang mga butang magapadulong sa ila 
kabangga sa bug-os nga dalagan sang pag-uswag. Halimbawa, ang kapitalismo 
nagsugod bilang hilway nga kumpetisyon, nga bangga sang merkantilismo apang 
sang ulihi, nangin monopolyo kapitalismo. 

Ang ikaduha nga layi nagakahulugan nga sa tanan nga butang may duha 
ka magkabangga nga mga aspeto . Ang isa amo ang prinsipal nga aspeto nga 
nagatalana sang sandigan nga kinaiya sang bilog nga butang. Ang isa naman amo 
ang sekundaryo nga aspeto nga kinahanglanon sang prinsipal apang tayuyon 
nga pagpakigbanggi agud maangkon ang prinsipal nga pusisyon. 

Halimbawa, ang sahi nga kapitalista kag ang proletaryado yara sa isa lang 
ka butang, ang kapitalistang sistema. Kinahanglan nila ang matag-isa, kag 
kadungan sini, nagabanggi-anay sa proseso sang pag-uswag. Tubtob sa lebel nga 
ang tanan nga butang, lakip ang kapitalismo may katapusan, permanente kag 
absoluto ang banggi-anay sang duha ka sahi, samtang temporaryo kag relatibo 
ang ila pag-isa sa sulod sang isa ka sistema. 

Nagakahulugan ang ikatatlo nga layi nga sa una, puede maathag ang 
kantitatibo ukon indi kalitatibo nga pagsaka sang pagbag-o, apang maga-abot sa 
punto nga kon sa diin ang pagdako sang kantidad magabunga sang ginatawag 

nga kalitatibo nga paglumpat. Sa lain nga pulong, mauna ang ebolusyon sa 
rebolusyon. Mauna ang mga reporma sa rebolusyon. 

Magka inter-relasyon kag integral ang tatlo ka layi sang diyalektika, kag 
pwede ini nga masuma bilang layi sang kontradiksyon ukon layi sang pag-isa 
sang magkabangga. 

Unibersal ang laye sang kontradiksyon tungod ginasakop sini ang tanan 
nga butang kag proseso sa tanan nga halintang kag bahin sang pag-uswag, 
partikular man ini tungod may ispesipiko nga mga layi sang paghulag nga 
pinasahi sa lain-lain nga butang, kag kon mahibaluan ang mga layi sang paghulag, 
matumbok naton ang nagakaigo nga mga pamaagi sa pag-uyat sang mga ini. 

Ang tanan nga butang may prinsipal kag sekundaryo nga mga aspeto. Sa 
mga kumplikado nga butang kag proseso, may isa ka prinsipal nga aspeto, apang 
sa kubay sang iban pa nga aspeto, permi may isa nga nagasunod ang pagka- 
malahalon nga puede tumbukon bilang sekundaryo nga aspeto. 

Halimbawa, sa kapitalista nga sosyedad, ang sahi nga kapitalista amo ang 
prinsipal nga aspeto kag amo ang pinaka-direkta nga kabangga sang sahing 
mamumugon bilang sekundaryo nga aspeto, bisan pa nga may yara mga 
intermedya nga sahi kag saray, nga nagahimo sa bug-os nga kahimtangan nga 
kumplikado. 

Puede nga maghulag ang pila ka tipo sang mga kontradiksyon sa isa lang 
ka butang ukon proseso. Ang pagtumbok sang sandigan nga operasyon sang 
butang ukon proseso amo ang pagtumbok sang prinsipal nga kontradiksyon kag 
sekundaryo nga kontradiksyon. Gani, puede nga sunod-sunod ang pagsolbar 
sang kontradiksyon, kag ang pagsolbar sang prinsipal nga kontradiksyon ukon 
problema magapadulong sa pagsolbar sang masunod. 

Ang magkabangga nga aspeto nagabug-os sang identidad sa punto nga 
ginahugpong ang mga ini sa kooperasyon ukon banggi-anay sa natalana nga mga 
sirkumstansya, subong man, kon buslan sang sekundaryo nga aspeto ang 
prinsipal nga aspeto sa nagapangibabaw nga pusisyon, magakadto lang ang 
kusog halin sa prinsipal padulong sa sekundaryo. 


K. Teorya sang Kinaalam 


Ang sosyal nga praktika amo ang basehan kag tuburan sang kinaalam. 
Ang kinaalam amo ang repleksyon kag aproksimasyon sang sosyal nga praktika. 
Apang, ang kinaalam nga nakuha halin sa sosyal nga praktika magapadulong sa 
mas mataas nga lebel sang praktika kag ini man magapadulong sa mas mataas 
nga lebel sang kinaalam. Ang ispayral nga proseso wala sang katapusan. 
Ginalaragway ini ni Mao bilang pabalod-balod nga pagsulong. 

Ginasakup sang sosyal nga praktika ang tatlo ka mga butang: 1) 
produksyon 2) makasahi nga paghimakas, 3) syentipiko nga eksperimento. Ini 
tanan nag-agi sa kolektibo nga inagihan sang dalagku nga isip sang pumuluyo. 

Ang produksyon, nga amo ang pakigbanggi para bag-ohon ang naturalisa, 
nagsugod sang pagtuhaw sang tawo kag nagpain sa iya halin sa tanan nga iban pa 
nga klase sang kasapatan. Sa tanan nga nakaligad nga panahon kag sa tanan nga 
maga-abot pa nga panahon, ang tawo permi kabahin sa pakigbanggi agud 
hangpon kag pangibabawan ang naturalisa para sa mga produktibo nga 
katuyuan kag para mapasangkad ang iya kahilwayan. Ang pangkabug-osan nga 

lebel sang produksyon nagatalana sang pangkabug-osan nga lebel sang kinaalam 
kag ang tipo sang sosyedad nga posible. 

Ang banggianay sang sahi nagtuhaw sang pag-abot sang nagapanghimulos 
kag ginahimuslan nga mga sahi. Ang sosyedad nga wala sang sahi, mayor nga 
masako sa mga misteryo sang naturalisa, naglawig sa puluan ka libo ka tuig. Ang 
sosyedad nga may sahi mga 5,500 ka tuig pa lang kon ibase naton ang aton 
kaugalingon sa mga nadiskobre sang arkeyolohiya, antropolohiya kag 
kasaysayan. May kinaiya ining klase sang sosyedad sa pagbahin-bahin sang pang- 
ekonomiya nga surplas (sobra kag labaw sa gasto sa pangabuhi sang masa nga 
matuod nga prodyuser ) sang gamay lang nga bahin sang populasyon. Bunga sini, 
may kinaiya ini sang pagpamatok sang mga ginadingutan kag ginahimuslan nga 
masa nga matuod nga prodyuser. 

Nagtuhaw kag nalusaw ang sunod-sunod nga klase sang mahimuslanon 
nga makasahi nga sosyedad. Ang sistema nga ulipon nagpadulong sa pyudal nga 
sistema. Ang matag-isa naghari sang linibo ka tinuig. Ang kapitalismo nagtuhaw 
halin sa pyudal nga sosyedad mga pila na ka gatos ka tuig ang nakaligad. Sa 
subong, nagatinguha ini nga ipabilin ang kaugalingon sa mga mauswagon nga 
pungsod kag maglapnag sa mga atrasado nga mga pungsod kon sa diin may 
signipikante pa gihapon nga bahid sang pyudalismo. 

Ang kapitalismo indi magdugay nga pareho sang panahon sang nagligad 
nga mga sosyal nga pormasyon tungod gintuga sini ang mga kundisyon kag mga 
pamaagi nga relatibo madasig siya pagabuslan sang isa ka indi mahimuslanon 
nga makasahi nga sosyedad, ang sosyalismo. Ang syensya kag tekonolohiya para 
sa madamuan nga produksyon tuman nga ginpauswag sang kapitalismo. 
Maathag nga ang masa paagi sa moderno nga pamaagi sang dalagkuan nga 
produksyon masarangan nga sabton ang ila kinahanglanon kag pagpasaka sang 
ila kultural nga lebel, apang napaluntad sang tuman ka gamay nga sahi, ang 
sahing kapitalista, sang isa ka mahimuslanon nga sosyal nga sistema nga 
nagatugot diri nga madasig nga pribado nga mag-hugakom kag mag-akumular 
sang sosyal nga manggad. 

Mas madasig na subong ang banggi-anay sang sahi sang sa ano man nga 
halintang sang kasaysayan sang sibilisasyon, ilabina tungod kay sa una nga 
higayon ang isa ka ginahimuslan nga sahi nagahimakas indi lamang para sa 
kaugalingon nga kahilwayan kundi pati sa iban nga ginahimuslan nga mga sahi 
kag saray. Halin sang ginpasingki ang madamo nga bahin nga banggi-anay sa 
tunga sang sosyalista kag kapitalista nga mga pungsod, sa kubay sang mga 
kapitalista nga pungsod mismo, sa tunga sang imperyalista kag naga-uswag nga 
mga pungsod, kag sa banggi-anay sang sahi sa sulod mismo sang kada pungsod, 
ang kinaalam kag materyal nga pag-uswag madasig nga nag-abanse. 

Ang syentipiko nga ekspermento may yara sang iya rudimentaryo nga 
panugod sa sosyedad nga ulipon apang gintapna ini bangud sang dominansya 
sang mga relihiyoso nga dogma, ilabina sang midyebal nga mga panahon. Sunod 
sang pagtuhaw sang mga humanista (makatawo) (bilang kasumpong sang 
dibinista) nga mga ideya sang “Renaissance”, nagsanyog ang syentipiko nga 
ekspermento sadtong ika-16 kag ika-17 ka siglo. Humalin sadto makahalawhaw 
ang pag-uswag sang syensya. 

Suno kay Mao, ang proseso sang paghibalo sa sandigan nagabug-os sang 
duha ka halintang : 1) ang perseptwal ukon empirikal 2) ang kognitibo ukon 
rasyunal. Ang perseptwal nga ihibalo nagikan sa pagtipon sang mga hilaw nga 

datus ukon kamatuoran paagi sa ihibalong igbalatyag kag sosyal nga 
imbestigasyon. Halin diri, pila ka mga ideya ang pwede mahimo nga pwede nga 
ibalik kag pauswagon ang praktika. Bunga sini, ang mataas nga lebel sang 
kinaalam ukon ihibalo makuha sa sining napauswag nga praktika. Ang mga 
desisyon, paghusgar kag estable nga mga kongklusyon magatuhaw. Amo ini ang 
ginatawag nga rasyunal nga ihibalo. 

Ining proseso isa ka tayuyon kag ispayral. Samtang ang sosyal nga 
praktika amo ang basehan kag tuburan sang ihibalo, amo man ini ang telilawan 
kag metodo sa pagberipika sang pagkabalido ukon kakulangan ukon pagkasayup 
sang amo nga ihibalo. Ang praktika nga gina-ubayan kag ginpauswag sang husto 
nga teorya magapadulong sa dugang nga pag-uswag sang teorya. 

Makuha lamang ang kamatuoran halin sa mga datos. Apang kon indi 
mapasaka ang mga ideya sa mas mataas nga lebel paagi sa sosyal nga praktika, 
ang ini nga mga ideya magapabilin nga makitid, makaisa ka bahin kag lapta-lapta. 
Mahulog kita sa kasaypanan nga empirisismo. 

Sa pihak nga bahin, ang husto nga ihibalo ukon napamatud-an nga teorya 
mangin matig-a, wala sang kabuhi kag sayup kon ini magdulog sa pag-uswag 
santo sa pagbag-o sang mga kundisyon ukon kon may bag-o nga mga kundisyon 
kag bag-o nga mga datos ginapasanto na lamang sa mga daan nga ideya sa 
pamaagi nga pareho sang pag-utod sang tiil agud mag-igo sa daan nga sapatos. 
Amo ini ang kasaypanan sang dogmatismo. 

Ang kamatuoran absoluto kag relatibo. Absoluto lamang ini sa punto nga 
ang pila ka mga ideya sandigan kag istable nga husto kon idapat sa isa ka pat-ud 
nga bugkos sang kahimtangan. Apang tungod kay ang mga kahimtangan permi 
nga nagabag-o, ang kamatuoran ukon husto nga mga ideya nangin relatibo man. 
Wala sang pinal, human na nga daan nga pormula para sa sosyal nga 
transpormasyon. Kasubong man sa mga pisikal nga syensya, ang “Newtonian 
Physics” kinahanglan nga mag-abanse padulong sa “Finsteinian Physics”. May 
pila ka limitado nga mga kahustohon ang nauna apang ang naulihi nangin 
kumprehensibo nga nagpaathag sang mga pisikal nga penomena. 

Ang Marxismo nga gintukod nila Marx kag Engels, mangin wala sang 
kabuhi nga “dogma” tani kon wala ginpauswag nila ni Lenin, Stalin, Mao kag iban 
pa nga nagsunod nga mga pinsador kag mga lider santo sa nagabag-o nga mga 
kahimtangan. 

Ang Marxismo nagapanindugan nga ang paghimakas para sa kahilwayan 
wala sang katapusan. Ang kahilwayan amo lang ang pagkilala sang 
kakinahanglanon kag ikasarang nga bag-uhon ang reyalidad. Ang kada pag- 
uswag nagapatuhaw sang mga bag-o nga kinahanglanon kag mga problema nga 
dapat masteron kag solbaron sang tawo kon luyag sini nga ipa-abanse ang 
kahilwayan. Wala sang siling nga sosyedad nga amo na ang ultimo nga perpekto. 
Ini nga utopya imposible. 

Bisan pagkatapos sang pinal nga kalutusan sang mga nagahimulos nga 
mga sahi kag yadtong luyag nga pabalikon ang pagpanghimulos, bisan pa nalab- 
ot na ang tuman nga kabuganaan sa ekonomiya sang isa ka sosyedad, ang 
pagkawala sang katapusan sang materya kag ang kakumplikado sang mga 
relasyon tayuyon nga magahatag sa tawo sang mga problema nga dapat sini 
solbaron. Permi nga may pagbanggianay sa tunga sang husto kag sayup nga mga 
ideya. 

Ang sosyedad nga may perpekto nga harmoniya magakahulogan sang 
katapusan sang bug-os nga katawhan. Mapatay ang tawo sang sobra nga kataka 
kag istagnasyon. Sa pagkamatuod, indi Marxismo ang ginatumbok sang mga 
kontra-komunista kon sila maghambal nga sa paghandum nga dulaon ang 
kapigaduhon kag indi pag-alalangay sa sosyedad, ginatib-ong sang mga 
komunista ang imposible nga utopya kon sa diin magadulog ang tawo nga 
mahangkat kag mag-inisyatiba nga palaparon ang iya nadaog nga kahilwayan. 

Pareho sang ginapanan-aw sang mga Marxista, ang sosyalismo isa ka bug- 
os nga maragtason nga kapanahunan nga magaresulta sa pagdula sang pribado 
nga pagpanag-iya sang mga kagamitan sa produksyon kag sa pagkadula sang 
estado bilang mapintas, pang-pwersa nga instrumento sang makasahi nga 
paghari. Apang bisan nadugmok na sang komunismo ang makasahi nga 
pagpanghimulos kag pagpamigos, may yara pa gihapon sang mga publiko nga 
otoridad kag mga mainabyanon nga kumpetisyon sa tunga sang mga indibidwal 
kag grupo indi pa sa hambalanon sa pag-angkon sang ganansya ukon palumba 
agud mabuhi sang mga nagabaton sang sweldo apang sa hambalanon sa pag- 
alagad sa bug-os nga pumuluyo kag kadalag-an sa syensya, arte, literatura, 
teknolohiya, kag iban pa. Ang tawo, sa nakilal-an na naton subong nga tuman ka 
damo ang numero, batakon halin sa pagkasako lang sa pagpangita sang iya 
matag-adlaw nga pangabuhian kag may madamo nga mga oportunidad para sa 
sosyal nga serbisyo kag talahuron nga katumanan sa kaugalingon. 


Ikaduha nga Tsapter: Ang Materyalismo Istoriko 


Pwede nga malip-ot nga mapaathag ang istorikong materyalismo bilang 
aplikasyon sang diyalektikong materyalismo sa pagtuon sang lain-lain nga 
dagway sang sosyedad kag ila pag-uswag halin sa isa ka dagway pakadto sa isa 
pa. Ini nagatum-ok sa isa ka bahin sang naturalisa ukon materyal nga reyalidad 
sa diin kabahin ang sosyal nga aktibidad kag kauswagan sang tawo. 
Ginapadaluman sini ang mga sosyal nga syensya , imbes ang mga natural nga 
syensya. 

Ginatun-an kag ginatalakay sang istorikong materyalismo ang mga 
sandigan nga hambalanon sang pagluntad sang mga sosyedad kag ila sosyal nga 
pag-uswag. Nagatinguha ini sa paghangop sang materyal nga basehan kag 
superstruktura sang bisan ano nga sosyedad kag ang inter-aksyon sa tunga sang 
duha, samtang ang isa ka partikular nga dagway sang sosyedad nagaluntad kag 
nagadala sang potensyal ukon yara sa aktwal nga proseso sang pagbag-o ukon 
ginabag-o padulong sa lain nga dagway. Ginaangot sini ang diyalektikong 
materyalismo sa ekonomiyang pangpulitika kag iban pa nga mga aspeto sang 
sosyal nga pagtulun-an. 

Ginatukib kag ginapakita sang istorikong materyalismo ang pinaka- 
esensyal nga mga layi sang paghulag nga nagagana sa tanan kag sa kada 
sosyedad sang tawo kag amo ini ang nagadumala sang ila kauswagan, halin sa ila 
inisyal nga pagtubo padulong sa paghamtong tubtob pag-usmod kag ukon 
pagbulos sang isa ka bag-o kag mas mataas nga dagway sang sosyedad ukon sa 
pag-atras sa mas manubo nga dagway. 

Sa bug-os nga kabuhi sang katawhan sa kalibutan tubtob subong, 
nagtuluhaw ang pila ka dagway sang mga sosyedad sa pasaka nga pasunod sa 
pangkabug-osan. Sandig sa kronolohiya kag pag-uswag, amo ini ang : 1) 

primitibo komunal nga sosyedad 2) sosyedad nga ulipon 3) sosyedad nga pyudal 
4) sosyedad nga kapitalista 5) sosyedad nga sosyalista. Ang Komunista nga 
sosyedad, isa ka sosyedad nga wala sang sahi, ginatan-aw sang mga Marxista 
bilang dagway sang sosyedad nga sa ulihi magasunod sa sosyalista nga sosyedad. 

Mayor naton nga sundon ang istorikal nga inagihan sang Western Europe 
tungod diri nagtuhaw sa una nga higayon ang kapitalismo kag sosyalismo sa 
serye sang mga transpormasyon sang sosyedad. 


A. Ang Materyal nga Base sang Sosyedad 


Ang materyal nga base sang sosyedad amo ang iya moda sang produksyon 
ukon pang-ekonomiya nga sistema. Nagabug-os ini sang mga pwersa kag mga 
relasyon sa produksyon. 

Lakip sa mga pwersa sa produksyon ang mga kagamitan sa produksyon 
kag mga tawo sa produksyon. Ang mga kagamitan sa produksyon ginalakipan 
sang mga kasangkapan sang produksyon kag ang nagaluntad nga mga dunang 
manggad nga amo ang dapatan sang kusog pangabudlay sang tawo. Ang mga 
tawo sa produksyon ginalakipan sang aktwal nga mga prodyuser sang manggad 
nga may pat-ud nga lebel sang kahanasan. 

Ang mga relasyon sa produskyon nagapatungod sa organisasyon sa 
produksyon ukon bahinay sang pangabudlay, ang komon ukon pribado nga 
pagpanag-iya sang mga kagamitan sa produksyon kag sa distribusyon sang mga 
produkto sang pangabudlay. Sa primitibo komunal nga sosyedad, pila ka simple 
nga bahinay sang pangabudlay ang nagaluntad apang ang amo nga bahinay wala 
pa nagbun-ag sang mga sahi sang mga manughimulos kag ginahimuslan. Ang 
mga sahi nagtuhaw sa masunod na nga mga dagway sang sosyedad. Ang bahinay 
sa pangabudlay wala lamang nagtingkad, apang tungod sang ebolusyon pakadto 
sa pribado nga pagpanag-iya sang mga kagamitan sa produksyon, nagluntad ang 
mas matingkad nga pagkatunga sa tunga sang pat-ud nga mga sahi sang mga 
manughimulos kag ginahimuslan, kag santo diri sa distribusyon sang mga 
produkto sang pangabudlay. 

Sa kabilogan, ang mga pwersa sa produksyon nagatalana sang mga 
relasyon sa produksyon kag makabig nga nagapanguna. Apang sa pila ka 
panahon, ang mga relasyon sa produksyon nagatungod sang prinsipal nga papel 
sa pagpadasig ukon pagpugong sa pagtubo sang mga pwersa sa produksyon. 

Sa kabilogan, ang moda sang produksyon sa pangkabug-osan nagatalana 
sang dagway sang sosyedad, lakip na ang kinaiya sang mga indi pang-ekonomiya 
nga mga aktibidad sa superstruktura. Apang, ang amo nga mga indi pang- 
ekonomiya nga mga aktibidad may inter-aksyon kag may mabaskug nga 
impluwensya sa mga pang-ekonomiya nga mga aktibidad. Dugang naton ini nga 
talakayon kon magtuon na kita sa superstruktura sang sosyedad. 

Kinahanglan kilalahon ang lubos nga importansya sang moda sang 
produksyon. Masami, permi ini nga mabalewala ukon hungod nga ginapaboron. 
Wala sang ano man nga sosyedad nga posible kon wala ini. Kag ang mga matayog 
nga butang sa kabuhi pareho sang pilosopiya, politika, siyensya, arte kag 
literatura, estilo sang pangabuhi kag iban pa nga pareho sini indi magluntad kon 
wala ang kinahanglanon nga materyal nga base nga nagasuporta sa ila. 

Paagi sa produksyon nga natuhay sang tawo ang iya kaugalingon sa iban 
nga mga sapat kag amat-amat nga nakapangibabaw sa ispontanyo nga mga 

pwersa sang naturalisa. Ang ikasarang sang mga kamot nga mag-uyat, ang pag- 
angkon sang lenggwahe kag pag-uswag sang utok kag panghuna-huna mga 
kadalag-an sang tawo sa puloan ka libo ka tuig sang krudo nga produktibo nga 
pangabudlay. 

Suno sa mga progresibo nga mga antropolohista, gintuga sang tawo ang 
iya kaugalingon. Ginhimo ini nga pahayag agud isikway ang himo-himo nga 
estorya sa Genesis nga gintuga siya ni Yahweh nga bug-os kag ginbutang siya una 
sa Eden nga indi na magpabalhas kag mangabudlay. 

Ang mga pwersa sa produksyon sa primitibo komunal nga sosyedad 
tuman ka nubo ang lebel. Ang pinakamaayo nga kagamitan sa produksyon sang 
sinauna nga Paleolithic nga sosyedad amo ang krudong bato, kag nagasalig sa 
pagpangayam, pagpangisda kag pagpangkuha sang prutas. Masami, ini nga tipo 
sang sosyedad ginabug-os sang mga nomadikong kaliwat. Nagdugay ini sang pila 
ka puluan ka libo ka tuig antes magtuhaw ang Neolithic nga sosyedad. 

Ang pinakamaayo nga kagamitan sa produksyon sa Neolithic ukon 
barbariko nga sosyedad amo ang ginpahamis nga mga bato kag pana. Sunod sini, 
ginpa-uswag sini ang pagsagud sang kasapatan, pagtanum, paghimo sang mga 
basket, paghimo sang mga kolon, paggamit sang mga karo kag ang pagtunaw 
sang mahumok nga mga salsalon ( tingga kag tanso). Masami, ang ini nga klase 
sang sosyedad ginabug-os sang tribu. Nagdasig ang sosyal nga pag-uswag apang 
ang sosyedad naglawig pa gihapon sang pila ka puloan ka libo ka tuig. 

Tuman ka nubo sang lebel sang mga produktibo nga pwersa nga indi ini 
makatuga sang signipikante nga surplas sa malawig nga panahon. Ang 
kagamayon kag kalimitado sang produktibo nga ikasarang sang sosyedad 
nagalimita sa surplas nga ginatuga sini. Indi bastante ang surplas nga produkto 
nga maporma sang bahin sang sosyedad ang kaugalingon bilang manughimulos 
nga sahi nga mag-angkon kag magpadako sang surplas nga ini. Ang mga bato 
bilang mga kagamitan sa produksyon para sa tanan kag imposible para sa bisan 
ano nga sahi nga eksklusibo nga magpanag-iya ukon magkontrol sini. 

Bisan ang sosyedad wala pa matunga sa mga sahi nga manughimulos kag 
ginahimuslan, sigurado nga indi ini paraiso tungod kay kinahanglan atubangon 
sang tawo ang kapintas sang naturalisa gamit lamang ang mga krudo nga 
kagamitan. May yara man mga nagatindog nga Amay, Iloy ukon lideres sang mga 
kaliwat ukon tribu, magluwas pa sa mga pari ukon nagapamulong. Apang, ining 
mga indibidwal wala nagabug-os sang manughimulos nga sahi. Sila mismo 
obligado nga makigbahin sa pangabudlay. 

Nagdangat pa sa 50,000 ukon 60,000 ka tuig antes nagtuhaw ang 
sibilisasyon, nga ang una nga dagway amo ang ulipon nga sosyedad. Buot 
silingon naton sang sibilisasyon amo ang pagluntad sang literasiya, metalurhiya 
(pagproseso sa salsalon) kag sosyedad nga natunga sa mga sahi. Ang 
pinakatemprano nga mga sosyedad ulipon nga ginkilala subong sang 
arkeyolohiya, antropolohiya kag kasaysayan nga sang sadto pa 6,000 ka tuig ang 
nakaligad. Ini nagalakip sa mga sosyedad sang Mesopotamia kag Elamite (nga 
sadto pa 3,500 ka tuig antes nabun-ag si Kristo o B.C. - Before Christ), Egyptian 
(3,000 BC) kag Tsino (2,500 BC). Bilang sibilisado nga mga sosyedad, may yara 
sila signipikante nga lebel sang urbanisasyon kag may ginbilin sila nga mga 
sinulat nga rekord kag mga butang nga ginhimo sang tawo nga may kultura nga 
mas superyor sang sa primitibo komunal nga sosyedad. Sa pinakanubo, 
nagabug-os ini sang inter-tribu nga mga pungsod. 

Ang pinaka-temprano nga pamatuod nga makita bahin sa paghimo kag 
paggamit sang mga matig-a nga metal, bronse (ginsamo nga lata kag saway) 
bilang mga kagamitan sadto pang 3,000 BC. Ang yara nga ebidensya sa 
pinakatemprano nga paggamit sang mga salsalon nga kagamitan sadto pang 
1,050 BC. Ang mga kagamitan nga bronse kag salsalon nangin pinakamaayo nga 
mga kagamitan sang sosyedad nga ulipon, ilabina para sa agrikultura kag 
konstruksyon. Indi pa ini madamuan nga matuga kag gani mahapos ini nga 
mapaidalum sa pribado nga panag-iya sang isa ka pat-ud nga sahi. 

Ang pribado nga pagpanag-iya sang mga kagamitan sa produksyon 
ginpasangkad pa sa pagpanag-iya sang mga kalalakihan kag kababaenhan bilang 
mga ulipon, bilang mga sapat nga pang-obra. Sa panugod, isa ini ka progresibo 
nga pag-uswag halin sa daan nga barbaro nga praktika sang simple nga pagpatay 
sang may seryoso nga kasal-anan sa sosyedad kag mga nabihag sa gyera. Apang 
sang ulihi, ginhimo ini nga sistematiko kag sustenido nga praktika sang mga 
nagahari nga sahi sang sosyedad nga himuon ang madamo nga tawo nga ulipon 
tubtob nga nangin mayor na ini nga kagamitan sa produksyon sang sosyedad. 

Ang Hebrew nga sosyedad nga nahibaluan naton sa Daan kag Bag-o nga 
Testamento sang Bibliya isa ka ulipon nga sosyedad. Amo man ang aton mga 
ginakuhaan sang sinauna nga klasiko nga ihibalo, ang “Athenian” nga syudad- 
estado kag ang Emperyo Romano. Ang mga sandigan nga mga sahi sa sining mga 
sosyedad amo ang mga nagapanag-iya sang ulipon nga aristokrasya kag mga 
ulipon. Ang mga pang-ekonomiya nga kinahanglanon sang sosyedad 
mayormente ginatuga sang mga ulipon kag ang mga nagapanag-iya sang ulipon 
nga aristokrasya amo ang nagahari sa sosyedad. 

Sa sosyedad nga ulipon, may yara man sang mga indi sandigan ukon mga 
intermedya nga mga sahi pareho sang mga artisano, nagakinaugalingon nga 
mangunguma, mga “plebeians”, mga komersyante kag intelihensya. 

Pareho nga ang sosyedad ulipon magatuhaw lang sa basehan sang 
produktibo nga lebel nga nalab-ot sang barbaro nga sosyedad, amo man ang 
pyudal nga sosyedad sa basehan man sang nalab-ot sang sosyedad ulipon. 
Nagdangat sa 4,000 ka nahibaluan nga katuigan sang sibilisasyon nga ulipon 
antes ang mga pyudal nga mga sosyedad lubos nga nagluntad sa Edad Medya 
(Middle Ages) sa Europe. Sa Tsina, nagdangat sa 2,000 ka nahibaluan nga 
katuigan sang sibilisasyon ulipon antes ang pyudal nga sosyedad nagtuhaw. 

Sang nabungkag ang Emperyo nga Romano tungod sa mga 
pagpangsalakay sang mga pag-alsa sang mga ulipon kag nasakop sang mga 
pungsod kag pumuluyo, ang mga pyudal nga sosyedad nagtuhaw sa Europe. 
Tungod duta ang nangin prinsipal nga kagamitan sa produksyon, ang relasyon sa 
produksyon sa tunga sang agalon nga may ulipon, hari nga nagapang-ulipon kag 
ulipon natransporma pakadto sa tunga sang agalon mayduta kag agsador, diin 
ang una amo ang nagakontrol. 

Ang mga ulipon nangin agsador. Indi na siya pwede nga mabakal ukon 
mabaligya pareho sang mga sapat nga pang-obra ukon ipaidalum sa tuman ka 
arbitraryo nga mga layi nga tunaan sang iya kamatayon. Apang nahigot siya sa 
isa ka parsela sang duta nga natalana sa iya kag indi makabiya kon wala sang 
pahanugot sang iya agalon. Obligado siya nga magbayad sang arkila sa iya agalon. 

Tuman nga naglapad ang agrikultura kag pagsagod sang kasapatan sa 
pyudal nga sosyedad. Mas makakuha na sang mga metal nga kagamitan para sa 
paghawan sang mga kalasangan kag pagbungkal sa duta. Gingamit ang madalom 

nga pag-arado, dungan nga pagtanum sang duha ka tanum (intercropping), 
pagbungkal sang duta apang indi anay pagtamnan sa pila ka panahon, mas 
episyente nga paggamit sang mga sapat pang-obra kag ginpa-uswag nga 
irigasyon. 

Sa temprano nga bahin sang pyudal nga sosyedad, ang mga agsador 
ginhatagan sang ilusyon nga magpanag-iya sang duta nga iya ginabungkal, 
ilabina kon siya ang naghawan sini. Gani, naengganyo siya nga palaparon pa ang 
duta nga iya ginabungkal. Nagabayad siya sang arkila sa dagway sang serbisyo 
sang pangubudlay, paagi sa pagtigana sang pila ka adlaw sa kada semana para sa 
pagtrabaho sa duta sang iya agalon. 

Sang ulihi, ang pagpanag-iya sang duta sang mga agsador nadula paagi sa 
lain-lain nga mga pamaagi. Nadula ang kinatuhay sa tunga sang duta nga 
ginapanag-iyahan sang mga agsador kag agalon kag ang mga agsador obligado 
nga magbayad sang arkila sa dagway sang partidahay sang produkto. Sang ulihi 
nga bahin sang pyudal nga sosyedad, ang arkila sa duta sa dagway sang kwarta 
madasig nga gin-adoptar sang ang papel kag impluwensya sang burgesya 
nagdako sa mga relasyon sa produksyon. 

Gin-engganyo sang pagsanyog sang agrikultura ang separado nga 
pagsanyog sang mga human sa kamot nga ginalakipan sang produksyon sang 
mga agrikultural nga kagamitan, tela kag iban pa nga pareho sini. Nagtuhaw ang 
mga kabanwahanan nga separado nga mga sentro sang produksyon sang human 
sa kamot kag mga sentro sang komersyo sa tunga sang mga produkto sang 
kabanwahanan kag baryo. 

Ang halintang sang human sa kamot nga burgis nga pag-uswag, sa kinaiya 
sang gremyo (guild) bilang isa ka dagway sang organisasyon, naghatag alagyan 
sa pagmanupaktura. Wala na ginahimo sang pipila ka tawo sa isa ka gamay nga 
ulobrahan ang bug-os nga produkto, kundi dako nga grupo sang tawo ang 
ginatalana sa paghimo sang isa ka bahin lang sang bug-os nga produkto sa kada 
adlaw. Ginbuslan ang mga relasyon sa tunga sang maestro sang gremyo kag mga 
artesano sang mga relasyon sa tunga sang tigmanupaktura kag sang masa sang 
mga mamumugon nga ginhan-ay han-ay santo sa mataas nga lebel sang bahinay 
sang pangabudlay. 

Ang pag-abanse sang manupaktura bisan nakabase pa gihapon sa mga 
human sa kamot naghimo sa burgesya nga manggaran nga sahi, nga 
impluwensyado bilang kwartahan sa korte sang hari. Temprano pa sang ika-16 
ka siglo, maathag na nga ang mga kinahanglanon sang hari para sa pondo agud 
ilunsar ang mga gyera para ikonsolida ang iya gahum nagsanto man sa 
kinahanglanon sang burgesya para sa isa ka segurado nga merkado. Subong man 
ang ila interes nagsanto man sa kolonyal nga mga ekspedisyon. 

Ang syentipiko nga pag-abanse sa mekanikal nga physics halin sa ika-17 
ka siglo pasaka naghatag alagyan sa teknolohikal nga mga imbensyon nga 
nagpauswag sa pag-manupaktura sa wala sang tupong nga pamaagi sadtong ika- 
18 ka siglo. Ang pinakabantog sa sini nga mga imbensyon amo ang steam power 
kag ang spinning jenny. Tuman na ka kitid para sa burgesya ang pyudal nga 
moda sang produksyon kag luyag nga bag-uhon kag kontrolon ang mga relasyon 
sa produksyon. 

Napapungko sa poder ang burgesya tungod sa Rebolusyon French sa una 
nga higayon sa kasaysayan. Pag-abot sang ika-19 ka siglo, lubos na nga na- 
kontrol sang burgesya ang mga relasyon sa produksyon sa pila ka mga pungsod 

sang Europe. Ang mga agalon mayduta nga sahi kinahanglan nga 
makigkompromiso para sa amat-amat nga pagkalusaw ukon lubos nga mawasak 
tungod sang politikal nga mga kinagamo. Nakapabilin pa ini nga sahi sa Europe, 
apang wala ini nakapamatuk sa pagsuyop sang kapitalistang ekonomiya. 

Ang pag-abanse sang syensya kag teknolohiya mas nga nagdasig sa ika-19 
ka siglo. Ginbunga sini ang naandan subong nga ginatawag nga industriyal nga 
rebolusyon. Ang dalagkuan sang sakup nga produksyon sang makina ukon 
madamuan nga produksyon nangin dominante nga kinaiya sang sistemang 
ekonomiya sa pila ka mga pungsod sa Europe. Ang bag-o nga gamhanan nga 
kagamitan sa produksyon ginapanag-iyahan sang sahing kapitalista, kag ang 
masa sang mga industriyal nga mamumugon ukon proletaryado nagdamo agud 
pauswagon ini. Ang mga relasyon sa produksyon sa sandigan amo ang sa tunga 
sang sahing kapitalista kag proletaryado, kag ang nauna amo ang yara sa kontrol 
sini. 

Napat-inan sang Manipesto sang Komunista sang 1848 nga ang materyal 
nga mga kadalag-an sang kapitalismo ginpangibabawan sa tuman ka lip-ot nga 
panahon ang tanan nga nauna nga mga sibilisasyon sa tuman ka damo nga beses. 
Gintumod man sini nga nagtuhaw ang isa ka kalibutanon nga ekonomiya, nga 
masarangan sang mga kapitalista nga pungsod nga buboan ang tanan nga 
atrasado nga mga pungsod sang mga baligya sang kapitalista nga produksyon. 

Apang ang sandigan nga mensahe sang Manipesto amo nga ginbuhi man 
sang sahing kapitalista ang mismo tigkutkot sang iya nga lulubngan, ang 
proletaryado. Madasig nga natunga ang sosyedad nga kapitalista sa duha ka 
dalagku nga mga kampo, ang iya sang kapital kag sang pangabudlay. Sa una nga 
higayon sa kasaysayan sang katawhan sa kalibutan, ang isa ka ginahimuslan nga 
sahi nagtuhaw nga may ikasarang indi lang sa pagpukan sang sahi nga 
nagadominar sa iya kundi pag-angot man sa iban nga ginahimuslan nga mga sahi 
sa isa ka paghimakas para sa kahilwayan agud tukuron ang isa ka bag-o nga 
sosyalista nga sosyedad. 

Sa pagpakita sang mga pangsulod nga mga layi sang paghulag sang 
kapitalismo kag dalagan sang iya pag-uswag, ginhimo ni Marx ang iya 
pinakabantog nga sinulatan nga Das Kapital, nga aton talakayon sa mga masunod 
nga tsapter. Sa masangkad nga mga termino sang istorikal nga materyalismo, 
gintumod ni Marx kag Engels nga ang sosyal nga kinaiya sang mga kagamitan sa 
produksyon (nga una sa tanan isa ka tinipon nga pangabudlay) kag ang pribado 
nga kinaiya sang apropriyasyon nga ginahimo sang sahing kapitalista. 

Natukiban ni Marx ang pagpuga sang sobra nga balor (wala mabayaran 
nga balor sang pangabudlay labaw sa nabayaran nga pangabudlay ukon sweldo) 
nga nagalab-ot sa indi mapunggan nga akumulasyon sang mga kagamitan sa 
produksyon ukon produktibo nga kapital sa mga kamot sang sahing kapitalista 
kag ang bunga sini nga relatibo nga krisis sang sobra nga produksyon. Resulta 
sini, ang mga mamumugon nagakapilitan nga magtindog kag maghimakas para 
sa kaugalingon nga makasahi nga mga interes, sa panugod, paagi sa mga unyon 
kag sa ulihi, paagi sa mga partido pampulitika. 

Antes natapos ang ika-19 ka siglo, ang kapitalismo nag-uswag pakadto sa 
monopolyo kapitalismo sa pila ka mga pungsod. Amat-amat, sadtong ika-20 ka 
siglo, nakita sini nga ang pag-eksport sang kapital wala labot sang mga baligya 
ang solusyon sa sobra nga konsentrasyon sang kapital. Papel naman ni Lenin nga 
tun-an kag ipahangup ang bag-o nga panghitabo nga ini, nga iya ginatawag nga 

modernong imperyalismo, ang pinakataas kag katapusan nga halintang sang 
kapitalistang pag-uswag. 

Siya nagsiling nga pareho sang daan nga dagway sang kapitalismo 
matulod ang mga kapitalistang sumpunganay sa paglupok sang mga gyera, ang 
modernong imperyalismo magalab-ot sa mas masingki nga sumpunganay nga 
maglupok sa mas dalagkuan nga mga gyera. Apang ining mga gyera, gintumod 
niya, magawasak sa kaugalingon kag magapadulong sa sosyal nga mga kinagamo 
kag rebolusyonaryo nga gyera sibil. Iya nga ginlaragway ang modernong 
imperyalismo bilang bisperas sang sosyal nga rebolusyon kag nagpanawagan 
nga kambyohon ang gyera pakadto sa rebolusyon. 

Ang una nga inter-imperyalista nga gyera, ang Una nga Inaway 
Pangkalibutanon, nagresulta sa kadalag-an sang una nga sosyalista nga 
rebolusyon sa pinakamahuyang sa mga imperyalista nga pungsod, ang Russia. 
Ang Ikaduha nga Inaway Pangkalibutanon nagresulta sa kadalag-an sang 
sosyalismo sa pila ka mga pungsod kag sang pagtuhaw sang mga kahublagan 
para sa pungsodnon nga kahilwayan batok sa imperyalismo kag kolonyalismo sa 
mga kolonya kag mala-kolonya. Gani, sang nangin modernong imperyalismo na 
ini, temporaryo lang nga ginpaisol sang kapitalismo ang iya kamatayon sa iya 
mismo kaugalingon nga pungsod kag ginhimo nga posible indi lang ang 
kalibutanon nga kontra-kapitalista (ukon kontra-imperyalista) nga kahublagan 
kundi subong man ang pagtuhaw sang sosyalismo. 

Ang sosyalista nga moda sang produskyon, nga tuman nga kabaliskaran 
sa kapitalista, mayor bahin sa pangpubliko nga pagpanag-iya sang mga 
kagamitan sa produksyon. Apang, sa kongketo nga mga sirkumstansya sang mga 
pungsod nga nangin sosyalista, may mga agihan anay nga mga konsesyon sa 
pribado nga pagpanag-iya sang mga kagamitan sa produksyon, ilabina sa kaso 
sang mga mangunguma kag bisan sa pila ka mga kapitalista nga mga negosyante. 
Ang tanan nga estratehiko nga mga industriya, ginkawat nga produktibo nga 
ginapanag-iyahan, kapitalista nga mga ulumhan kag tuburan sang mga hilaw nga 
materyales pat-ud nga inasyunalisa sa pagkabun-ag sang sosyalista nga 
sosyedad. Bisan may signipikante pa nga bahid sang pyudalismo, maayo sa 
pulitika kag ekonomiya nga ipatuman ang burgis-demokratiko nga reporma sa 
duta. Nagakahulogan ini sang libre nga pagpanagtag sang duta sa mga 
mangunguma. Sa pat-ud nga panahon, ang ila indibidwal nga pagpanag-iya 
ipasaka sa lebel sang kooperatiba ukon kolektibo nga pagpanag-iya. 

Ang proseso sang paglusaw sang pribado nga pagpanag-iya sang duta sa 
kubay sang mga mangunguma ginahapsay sang edukasyon, pagpakilala sang mga 
makinarya sa panguma kag iban pa nga mga moderno nga kagamitan, pagpa- 
uswag sang lokalisado nga mga industriya kag pagpasaka sang ikasarang sang 
pungsodnon nga mga industriya nga magsalo sa yadtong madislokar sa mga uma. 
Apang, sa mga kolektibo nga ulumhan, magatigana sang magagmay nga pribado 
nga parsela sa mga mangunguma para sa pagpananum para sa gamit sa balay, 
pribado nga panabor kag gamay para sa lokal nga baylohanay. 

Ang mga konsesyon para sa pila ka pribado nga mga kapitalista nga 
negosyante kag bisan pribado nga mga komersyante masami mas malip-ot sang 
sa yadtong ginahatag sa mga mangunguma. Ining mga konsesyon ginahatag 
santo sa lain-lain nga mga kunsiderasyon, depende sa kongkreto nga mga 
kahimtangan. Apang, ang pinaka-importante nga pang-ekonomiya nga mga rason 
amo nga ang kinaadman sa pagnegosyo kag propesyunal kag lapnagon nga 

gagmay nga pang-komersyo nga mga pasilidad padayon nga mapuslanon, total 
ang nagakumpas sa ekonomiya sosyalista na. Hangag lang nga liderato ang mag- 
engganyo sa pagpalayas sa luwas sang pungsod sang iya pumuluyo, ilabina kon 
ini may mga kinaadman nga ma-amot. Ang komunista nga sosyedad tuman pa ka 
layo para sa bisan ano nga diyalektikal kag istorikal nga materyalista nga himuon 
ang mga detalye. Bastante na nga mahibaluan ang mga sandigan nga mga 
prinsipyo kag balayon sang komunista nga palaabuton. Bisan pa nga ang pila ka 
mga sinulat ni Marx kag Engels nagapahayag nga ang sosyalismo amo ang una 
nga halintang sang komunismo, si Lenin - nga ginpaboran sang dugang nga mga 
proletaryong rebolusyonaryo nga inagihan - naghambal nga ang sosyalismo 
magakuha pa sang isa ka bug-os nga maragtason nga kapanahonan. Sa ano pa 
man, makasiling kita nga ang sosyo-ekonomiko, pulitikal kag kultural nga mga 
kadalag-an sang sosyalismo nagahawan sang alagyan para sa komunista nga 
sosyedad. 

Sa sosyalista nga sosyedad, ang pribado nga ganansya sa sandigan 
mauntat na kag sunod lubos na nga madula. Apang pagabuslan ini sang sosyal 
nga ganansya. Sa Kritika sang Programa nga Gotha, maid-id nga ginsikway ni 
Marx ang ideya sang “"alalangay nga pagpanagtag sang mga bunga sang 
pangabudlay" bilang tuman ka ignorante kag tinonto. Sa sosyalista nga moda 
sang produksyon, ang kita labaw pa sa sweldo italana sa mga masunod: 1) 
ekspansyon sang produktibo nga ikasarang, indi lamang simple nga 
reproduksyon sang kapital ukon simple nga pag-ilis sang depresasyon [ pag- 
usmod sang balor ]; (2) pagpadako sang pondo para sa sosyal nga kaayuhan 
(pangpubliko nga puluy-an, pangpubliko nga transportasyon, mga nurseries, mga 
ospital, mga eskwelahan, mga teatro, libraries, parke, mga pasilidad 
pangkalingawan, iban pa, (3) administrasyon, kag (4) depensa. 

Ang pribado nga ganansya nga sa subong nga mga sirkumstansya 
napondo sa mga indi produktibo nga mga ginapanag-iyahan ukon nauyang lang 
sa mga luho kag magarbo nga paggasto sang pipila madula na. Amo man ang mga 
indi na kinahanglanon kag ginpahabok nga mga gasto sang administrasyon, 
pareho sang sobra-sobra nga mga sweldo, mga alawans kag mga bonus para sa 
mga boss kag ang indi na kinahanglanon nga mga gasto sa pribado nga pang- 
ekonomiya nga kumpetisyon kag mga pagkaputo. 

Ang posibilidad sang isa ka komunista nga sosyedad yara sa tuman ka 
dako nga kapasidad sang mga moderno nga kagamitan sang madamuan nga 
produksyon, nga ginapadasig sang kumulatibo nga pag-uswag sang syensya kag 
teknolohiya kag hilway na halin sa motibo sang pribado nga ganansya, sa 
padayon nga pagdaku sang matuod nga sweldo ukon sa ikasarang nga magbakal 
sang mga mamumugon, kag sa madasig nga paglapad sang mga pasilidad para sa 
pangpubliko nga kaayuhan. Ang oras sa pagtrabaho pwede na nga palip-uton 
agud pahanugutan ang pumuluyo nga makapakigbahin sa madamo nga mga 
kultural kag iban nga mapuslanon nga mga aktibidad kag mas mangin integrado. 
Gani, ang trabaho mismo indi na pabug-at kundi makapahalipay. 

Bastante na ang high-tech nga produktibo nga kapasidad sang 
ginadominahan sang imperyalista nga kalibutan subong nga madula ang 
kapigaduhon. Apang ang manggad nga gintuga sang pumuluyo gin-agaw halin sa 
ila paagi sa mga mahimuslanon nga relasyon sa produksyon nga nagaluntad. Ang 
indi matuod nga estorya sang kakulang kag limitasyon sa pagtubo ginpalapnag 
kag ang kapalibutan ginguba para sa katuyo-an sang pribado nga ganansya. Kon 

ang United States of America mangin sosyalista subong, indi lamang sini 
permanente nga madula ang iya problema sang kawad-on sang trabaho kag 
kapigaduhon para sa signipikante nga bahin sang iya populasyon (20 porsyento) 
kundi makapahulas kag makapadasig man sang pag-uswag sang iban nga mga 
pungsod sang pila ka pilo. 

Apang, ginpadasig sang high technology ang krisis sang sobra nga 
produksyon sa kalibutanon nga sistemang kapitalista kag ginatuga ang mas 
madasig nga pagtaas sang mga kundisyon nga pamatukan sang pumuluyo ang 
imperyalismo kag neokolonyalismo kag para sa indi mapunggan nga pagsulong 
sang sosyalismo paagi sa pagliko kag pagtiyog sang kasaysayan. Ang kapitalista 
nga mga relasyon sa produksyon amat-amat nga nagakadulaan na sang 
ikasarang nga tapnaon ang pagtubo sang mga pwersa sang produksyon. 


B. Ang Superstruktura sang Sosyedad 


Ang superstruktura sang sosyedad ginabug-os sang mga ideya, 
institusyon kag patag sang aktibidad sa ibabaw sang moda sang produksyon. Ang 
pilosopiya, ang mga arte kag syensya, politika, teorya pang-ekonomiya, 
hurisprudensya, relihiyon, moralidad kag mga pareho sini nasulod sa 
superstruktura. Ang mga institusyon, tinawo kag mga aktibidad sa 
superstruktura ginasustentuhan sang surplas nga ginatuga sang moda sang 
produksyon. 

Ang superstruktura nagabase sa moda sang produksyon. Ang una 
ginalaragway sang naulihi. Sa kabilogan, ginatalana sang materyal nga base sang 
sosyedad ang superstruktura. Gani, ang lebel sang kultural nga pag-uswag kag 
ang dominante nga ilig sang panghuna-huna sa isa ka sosyedad nagapakita sang 
sandigan nga moda sang produskyon. 

Bisan masiling nga ang moda sang produksyon nagapanguna sa 
superstruktura, dugang nga ginpahayag sang Marxismo nga sila naga-inangtanay. 
Sa pila ka mga higayon, ang superstruktura magapugong sa pag-uswag sang 
moda sang produksyon. Kag sa iban nga higayon, ang una makapadasig sa 
naulihi. Pareho nga ang mga reaksyunaryo nga mga ideya magapabilin sa 
superstruktura, ang mga progresibo nga mga ideya magatuhaw una sa aktwal 
nga transpormasyon sang moda sang produksyon. 

Ang mga kontradiksyon sa moda sang produksyon makita sa mga 
kontradiksyon sa superstruktura, kag gina-impluwensiyahan sang naulihi ang 
una. Ginasakup sang Marxismo ang kumpleksidad kag diyalektiko nga mga 
relasyon sang moda sang produksyon kag superstruktura. Ginasikway sini ang 
determinismo pang-ekonomiya, ang makaisa-ka-bahin nga pagdikta sang 
sistemang pang-ekonomiya sa superstruktura. 

Sa tanan nga mga institusyon kag organisasyon sa superstruktura sang isa 
ka makasahi nga sosyedad, ang estado amo ang pinakamataas nga dagway sini. 
Ini amo ang pinakagamhanan kag pinaka-kumprehensibo. Ginapangayo sini ang 
pagsunod sang tanan nga nagapuyo sa sulod sang iya teritoryo, kag may yara ini 
sang mga pamaagi para mapatuman ang pagsunod nga ini. 

Ginalaragway sang mga tigpangapin sang burgis nga estado nga ini 
instrumento nga nagapangibabaw sa mga sahi para sa kaayuhan sang tanan kag 
masami nagabinaisay bahin sa mga dagway sang gobyerno agud paburonon ang 
makasahi nga kinaiya sang estado. Gani, simplistiko nga ginatumod ang estadong 

ulipon nga Athenian bilang “natawhan sang demokrasya” tungod lang 
nangibabaw sa pila ka panahon ang pangkabug-osan nga asembliya ukon 
representantibo nga asembliya sang mga aristokrata nga nagapanag-iya sang 
ulipon kag sang hilway nga mga tawo imbes nga isa ka otokrasya ukon 
oligarkiya nga taludtod sang gobyerno. Lubos nga gintabunan ang esensyal nga 
kamatuoran nga ining ginatawag nga demokrasya amo ang paghari sang 
nagapanag-iya sang ulipon nga sahi batok sa malapad nga masa sang mga ulipon 
kag iban nga pumuluyo. 

Angot sini, ang isa ka tsapter sang eklesyastikal sadtong Edad Medya 
pwede naman nga tawgon nga demokrasya. Santo sini nga linya, madamo nga 
mga burgis nga istoryan ang aktwal nga nagatawag sang Magna Carta sang ika- 
13 ka siglo bilang tuman ka malahalon nga hitabo sa kasaysayan sang 
demokrasya. Sa sini nga dokumento, nagsumpa ang hari sang England nga 
konsultahon niya ang mga pyudal nga maharlika antes magpapanaug sang bag-o 
nga buhis. 

Para sa mga Marxista, ang pinaka-importante nga kunsiderahon sa 
pagkilala sang isa ka estado amo nga kon sin-o nga sahi ang nagahari. Para sa ila 
ang estado isa ka ispesyal nga instrumento sang makasahi nga pagpangpwersa 
batok sa isa ka sahi agud mapaluntad ang isa ka tipo sang sosyedad. Ang 
institusyon sa superstruktura amo ang nagapreserba sang mga relasyon sa 
produksyon sa materyal nga base sang sosyedad. Sa esensya ginabug-os ini sang 
hukbo, pulis, mga korte kag prisohan - ang amo man mismo nga mga 
instrumento nga ginatumod sang mga burgis nga teorista pangpulitika bilang 
garantiya sang layi kag katawhayan para sa komon nga kaayohan. 

Ang estado nagtuhaw upod sa mahimuslanon nga makasahi nga sosyedad. 
Sa tuman ka lawig nga panahon sang primitibo komunal nga sosyedad, ang yara 
lamang amo ang otoridad sang kaliwat, lider sang tribo ukon konseho sang mga 
katigulangan. Ang komunidad tuman ka gamay nga ang mga lideres ukon 
katigulangan malapit sa ila mga sumulunod kag ululupod nga mahapos nga 
makahimo sang mga desisyon kon san-o man nila luyag. Kabaliskaran sa manami 
nga presentasyon sang primitibo nga sosyedad, ang lider kon kaisa nangin 
abusado. Apang sigurado nga indi pa siya ang nagatiglawas sang bisan ano nga 
nagahari nga nagahimulos nga sahi. 

Ang tanan nga mga lalaki mga hangaway para sa interes sang komunidad 
kag masami wala sang ispesyal nga grupo sang mga lalaki nga nagatungod sa 
mga hilikuton pang-militar nga lubos panahon. Wala pa sang bisan ano man nga 
kagamitan sa produksyon nga pwede mamonopolyo sang bisan ano nga sahi. 
Wala pa sang sobra nga produkto nga pwede makuha. Ang bug-os nga 
komunidad kinahanglan nga ululupod nga maghimakas para lang mabuhi. 

Tungod sang tuman ka nubo nga lebel sang iya moda sang produksyon, 
ang sosyedad nga primitibo komunal may yara tuman ka krudo nga klase sang 
superstruktura. Magluwas sa ila praktikal nga paminsaron angot sa produskyon, 
ang primitibo nga pumuluyo may mga pagtuluohan halin sa animismo kag 
mahika, pagsimba sa mga katigulangan tubtob sa politiyismo, kag nagahimo sila 
sang indi kumplikado kag ritmiko nga musika ukon huni kag mga tapan kag 
daw-sa-bata nga mga drowing. Indi sila kahibalo magsulat-magbasa. Ang 
sosyedad indi makatuga sang sobra nga produkto agud suportahan ang mga 
ispesyal nga mga grupo nga nagatungod sang lain-lain nga patag sang aktibidad 

magluwas sa pinakasimple nga pagbahinay sang pangabudlay sa pang- 
ekonomiya nga produksyon. 

Sa dugang pa naton nga pagtalakay sang superstruktura sang lain-lain nga 
dagway sang sosyedad, pat-inan nga absoluto naton nga ginapaanggid ang isa ka 
dagway sang sosyedad sa iban pa. Ini tungod kay ang aton nagapanguna nga 
interes subong amo ang pagpakita sang mga sandigan nga kinaiya sang kada tipo 
sang superstruktura. Kon kita magtalakay na sang sosyal nga transpormasyon, 
magahatag kita sang nagakaigo nga pagtamod sa kamatuoran nga ang binhi sang 
mas bag-o nga dagway sang sosyedad kinahanglan nga makita sa nag-una pa diri 
nga dagway sang sosyedad. Matuod man ini sa moda sang produksyon kag 
superstruktura. 

Ang sahi nga nagapanag-iya sang ulipon nagtukod sang estado sa una nga 
higayon sang sibilisasyon. Kon bala may tiraniya (otokrasya) ukon isa ka 
representatibo nga asembliya sang mga nagapanag-iya sang ulipon bilang iya 
taludtod, ang estado nga ulipon ginpabilin ang mga relasyon sa produksyon kon 
sa diin ang mga agalon sang ulipon nagadominar sa mga ulipon. Matuod man ini 
halin sa pinaka-daan nga oryental nga sibilisasyon tubtob sa Emperyo Romano. 

Bilang pangpwersa nga instrumento sang makasahi nga paghari, 
ginapaseguro sang estado sang ulipon nga ang mga ginahimuslan nga sahi sang 
ulipon permi nga mailisan sang mga tawo nga indi makabayad sang ila mga 
utang, nagalapas sang mga layi batok sa propyedad kag mga tawo ukon mga 
nabihag halin sa iban nga mga komunidad. Nagatukod man sang mga emperyo 
ang estado sang ulipon sa katuyo-an nga makakuha sang mga ulipon, mga 
kinawat kag tributo. Ining mga emperyo halin sa gamay, kon sa diin ang isa ka 
syudad-estado nagadominar sa pipila ka iban pa, tubtob sa dalagko nga emperyo 
sang mga Romano. 

Tungod may ikasarang na ang sosyedad nga magtuga sang sobra nga 
produkto, nag-uswag ang mga pinasahi nga mga institusyon kag aktibidad sa 
superstruktura. Nagtuhaw ang mga grupo sang indibidwal bilang mga pulitiko, 
eskriba, administratibo nga opisyal, pari, pilosopo, maestro nga tagtukod sang 
bilding, mamamalaybay, pintor, iskultor, iban nga mga artista kag propesyunal 
mayor para magserbisyo sa nagahari nga sistema. 

Agud mapalip-ot, aton lamang tumuron ang pinakatingkad nga mga 
kadalag-an sang sosyedad nga ulipon nga may daku nga impluwensya sa 
tradisyon sang Nakatungdan. Mabaskog nga ginhapag sang mga Hebrew paagi sa 
Daan kag Bag-o nga mga Testamento ang konsepto sang isa lang ka Dios 
(monotheismo) nga relihiyon, isa ka pag-abanse halin sa tuman ka indi rasyunal 
nga politiyismo (madamo nga Dios) kag pagsimba sa emperador. Ang mga 
Griego (Greek) nag-amot sang pilosopiya sang naturalisa, mga bantog nga 
binalaybay nga obra (ilabina ang epiko kag drama) kag pinakamanami nga 
arkitektura. Ginpasangkad lang sang mga Romano ang kultural nga mga kadalag- 
an sang mga Griego apang ginpasaka sa mas bag-o kag mas mataas nga lebel sang 
arte sang administrasyon kag hurisprudensya. 

Ang mga pyudal nga sosyedad nga nagtuhaw halin sa pagkawasak kag 
pagkawas-ag sang Emperyo Romano may yara, syempre, sang pyudal nga estado 
bilang mayor nga laragway sang ila superstruktura. Sang ang mga nahilway nga 
pumuluyo kag ulipon nagpuyo na kag nagpa-uswag sang isa ka pyudal nga moda 
sang produksyon, ang pyudal nga estado nagtuhaw agud ipabilin ang mga 

relasyon sa produksyon sa diin ang hirarkiya sang may kadutaan nga mga 
aristokrata naghari sa masa sang mga agsador kag iban nga pumuluyo. 

Isa sa matingkad nga kinaiya sang superstruktura amo ang monopolyo sa 
ideolohiya nga ginatamasa sang Simabahan Katoliko. Sa panahon sang pagbagsak 
sang Emperyo Romano, ang Kristiyanismo nakatigayon nga makapwesto sa duha 
ka bahin sang nagasumpunganay. Ini ang relihiyon sang estado sang emperyo 
halin sa ika-4 ka siglo, kag nagpadala sang mga Kristiyano nga misyonaryo sa 
mga nasakop nga mga nasyon kag pumuluyo. Tungod sa kawad-on sang bisan 
ano nga ideolohiya ukon kultura nga mas mataas sang sa ila kasumpong, ang mga 
nasakop nga pumuluyo nag-adoptar sang Kristiyanismo. Gani, nagpangibabaw 
ang mga pungsod nga Kristyano sa Europe. 

Gindihon sang mga kapari-an nga Katoliko ang pag-isa sang simbahan kag 
estado kag subong man ang ideya nga ang Diyos amo ang tuburan sang otoridad. 
Nagapanugyan sila sa mga pyudal nga hari kag nagahatag sang mga instruksyon 
sa mga anak sang hari kag nobilidad. Ang eklesyastiko nga organisasyon mas 
nga masangkad pa sang sa administratibo nga sistema sang estado. Ang parokya 
nagabase sa mga baryo kag ang mga pari sa lain-lain nga pamaagi ginasaligan sa 
pila ka mga katungdanan sang gobyerno, ilabina ang pagpangolekta sang buhis. 

Sa bulig sang simbahan, ang mga sekular nga nagahari wala lang 
nagabanggaan sa mga kaparian sa sulod sang sosyedad kundi sa mga papa nga 
nagapungko sa Roma. Magluwas sa pila ka panahon sang grabe nga korapsyon, 
bisyo kag pagkadula sang otoridad, ang mga papa amo ang epektibo nga 
internasyunal nga gahum nga nagahari sa mga pyudal nga sosyedad. Ang 
emperyo ni Charlemagne isa ka kalit nga malip-ot nga kadalag-an. Nagluntad ang 
Balaan nga Emperyo Romano halin sang ika-10 ka siglo tubtob sa iya katapusan 
sang ika-16 ka siglo. Isa ini ka kaladlawan nga kopya sang orihinal nga Emperyo 
Romano sa kadugayon, apang ginhorma sini ang mga pyudal nga estado sa 
Europe sa idalom sang payong sang mga Kristyano. 

Sa una nga tunga sang milenyo nga Kristiyano, halin sa ika-lima tubtob 
ika-napulo ka siglo, ang simbahan nagkonsentra sa katekismo. Ang pinakamataas 
nga lebel sang edukasyon para lamang sa mga monghe kag ginabug-os ini mayor 
sang pagtuon sang Bibliya. Magluwas sa kon ano ang nagaserbe sa Kristyano 
nga ideolohiya, gintapna ang pang-pilosopiya, proto-syentipiko kag literari nga 
mga obra sang Greece kag Rome. 

Pareho sang mga pamulong ni Engels, ang pilosopiya sang naturalisa 
ginpaidalom sa teolohiya. Ang mas ginapakamahal sang pilosopiya amo ang 
metapisika. Agud mas husto, ang Agustinian nga pag-adoptar sang neo- 
Platonismo (Plotinus) amo lang ang ginpalapnag tubtob sa ulihi nga bahin sang 
ika-13 ka siglo. Naghimo si Thomas Aquinas sang adoptasyon sang 
Aristotelianismo base sa sekundaryo nga mga materyal, ang mga komentaryo 
sang islamic nga iskolar nga si Averroes. Wala sang nagaluntad nga unibersidad 
sa kalibutan sang Kristyano tubtob nga natukod ang Unibersidad sang Paris 
sadtong ika-11 ka siglo. Apang ang nagapanguna nga tulun-an teyolohikal kag 
metapisikal man gihapon. Ang mas abanse nga sekular nga kinaalam kag ang 
sinauna nga klasikal nga kinaalam ginatudlo lang sa mga eskwelahan sang 
Islamic Spain, Norman Sicily ukon sa mga sirkulo sang mga iskolar sa 
Constantinople. 

Ang monopolyo sang Romano Katoliko sa superstruktura sa tanan nga 
mga sosyedad sa Nakatungdan Uropa sang ulihi napahuyang sang nagataas nga 

banggi-anay sa tunga sang estado kag sekular nga mga interes, sang Italian 
Renaissance nga nagatib-ong sang sekular nga makitawhanon nga literatura nga 
ginasunod ang mga ginpang-obra sang mga pagano sang nakaligad, sang 
Repormasyon kag pagtuhaw sang mga kahublagan Protestante, sang pagtuhaw 
sang syentipiko nga imbestigasyon kag siyempre, sang pagtuhaw sang 
pagmanupaktura kag komersyal nga burgesya. Tubtob sa lebel nga nauyatan 
sang kapitalista nga moda sang produksyon ang pila ka bahin sang Europe, ang 
binhi sang burgesya ginhatagan sang mga politikal nga kinamatarung sang mga 
pyudal nga otoridad. Natabo ini sa natunga nga Italya kon sa diin ang mga 
syudad nga mas naka-benepisyo sa ekonomiya halin sa mga relihiyoso nga mga 
krusada kag komersyo sa Mediterranean nangin mga republikano nga mga 
komuna kag nangin responsible sa ila kaugalingon nga ekonomiya kag depensa, 
temprano pa sang ika-13 ka siglo. 

Apang sa una nga higayon sa panahon sang gyera sibil sa England sadtong 
ika-17 ka siglo, ang naga-uswag nga burgesya nakakuha sang gamhanan nga 
tikang para maangkon ang kaugalingon sini nga gahum pampulitika sa isa ka 
mayor nga pungsod sa Europa. Ang rebolusyon French amo ang pinaka- 
kulminasyon sang madugay na nga pagpaninguha sang mga burgesya nga 
makaagaw sang poder estado para sa kaugalingon. Batok sa tuman ka 
nagapamatuk nga mga nobilidad kag kapari-an, nahimo sang burgesya, upod ang 
iban nga mga sahi sang sosyedad Pranses nga pukanon ang pyudal nga gahum. 

Sa pagrebolusyonisa sang pyudal nga superstruktura, gintib-ong sang 
burgesya ang suhetibo nga ideyalismo (empirisismo sa England kag 
rasyunalismo sa kontinente), ang ideya sang rasyunal, sekular kag syentipiko 
nga kasanagan kag kauswagan, liberal nga demokrasya (sa idalom sang mga 
islogan nga kahilwayan, pag-alalangay kag pagka-mag-ululutod) kag sa pagbulag 
sang simbahan kag estado, kag ang teorya sang ekonomiya sang hilway nga 
kumpetisyon (isa ka pag-abanse sa merkantilismo, kon sa diin ang pyudal nga 
monarkiya kag ang pungsodnon nga burgesya nagbinuligay paagi sa pag- 
monopolyo sang komersyo sang estado kag mga konsesyon sa burgesya). 

Ginhingalitan sang burgesya sa Nakatungdan nga Europa ang mga armado 
nga pag-alsa sang mamumugon sadtong 1848 agud dugmukon ang pyudal nga 
gahum sa malaparan nga sakop kag subong man tapnaon ang sahing 
mamumugon kag dugang ipatuman ang industriyal nga rebolusyon. Pagkatapos 
nga maagaw ang poder estado, gingamit ini sang burgesya agud kontrolon ang 
sahing mamumugon kag tapnaon ang bisan ano nga pagpamatok sa kapitalistang 
pagpanghimulos. 

Sa pagpakig-kompromiso sa aristokrasya nga mayduta nga nagakalusaw 
na, ginpabalik sang mga burgesya ang daan nga mga ideya kag ginbawi ang 
pagtampalas sini sa simbahan kag relihiyon. Syempre, padayon sini nga gingamit 
ang syensya kag teknolohiya agud iduso ang pag-uswag sang mga produktibong 
pwersa. Apang bisan sa amo sini, ginpaidalum kag ginpakitid ang pag-abanse 
sang syensya kag teknolohiya sang proseso sang pagmaksimisa sang ganansya. 
Ang mga produktibo nga pwersa pasuli-sulit nga ginawasak paagi sa mga krisis 
pang-ekonomiya kag mga gyera, wala pa labot sa mga mausik nga pagkonsumo 
sa panahon sang abunansya nga nagabunga sang tanan nga masunod nga krisis. 

Sa imperyalista nga panahon sang kapitalismo, kon sa diin yara kita 
subong, ang indibidwal nga kahilwayan kag hilway nga pagnegosyo amo man 
gihapon ang mga islogan sang sahing kapitalista sa ila nagapangibabaw nga 

teorya kag propaganda. Apang ang kamatuoran amo nga ang bug-os nga masa 
sang indibidwal (ang proletaryado kag iban nga sahi nga ginahimuslan) 
ginapigos kag ginahimuslan sang mga kapitalista nga estado kag ila mga kliyente 
nga estado. Ang monopolyo kapitalismo kag indi ang hilway nga pagnegosyo ang 
aktwal nga nagatapak sa mga pumuluyo sa kapitalista nga kalibutan. 

Kon ipaanggid sa superstruktura sang pyudalismo, ang kapitalismo pat- 
ud nga mas abanse. Sa idalom sang pinakaayo sang pyudalismo, ang edukasyon 
para lamang sa mga kabataan sang nobilidad kag sang burgesya sa mga 
eskwelahan nga ginapadalagan sang mga kleriko. Sa idalom sang kapitalismo, 
may unibersal nga pang-publiko nga edukasyon sa elementarya ukon tubtob sa 
high school kag subong man mga unibersidad sang estado kag may yara man 
lain-lain nga tipo sang indi sektaryan nga mga pribado nga eskwelahan sa tanan 
nga lebel. Ang impormasyon paagi sa midya kag edukasyon mas nga naglapad 
man paagi sa pag-abanse sang syensya kag teknolohiya. 

Ang mga kinahanglanon sang kapitalista nga moda sang produksyon 
ginasabat sang superstruktura, sa hambalanon sang paghanas sang madamo nga 
mga lalaki kag babaye sa lain-lain nga mga propesyon. Indi lamang ini para sa 
pagpa-uswag sang produksyon para sa direkta ukon indirekta nga ganansya 
apang subong man sa pagkuga ukon pagpatalang sa mga sahi nga ginahimuslan. 
Samtang ang mga mataas nga sahi sa sosyedad sang kapitalista nga kalibutan 
may kosmopolitanon nga kinaiya, ang klase sang popular nga kultura nga 
ginatanyag sa masa ginabug-os sang mga wala sang pulos nga mga obra nga 
nagatib-ong sang mga indibidwalista nga pamatasan kaangot sa hilig sa kwarta, 
pagpakighilawas kag kapintas. Ang ining totalitaryanismo sang sahing kapitalista 
sa ginahimuslan nga masa sa patag sang kultura ginapadayaw bilang marka sang 
kahilwayan. Pangkontra ini sa rebolusyonaryo nga ideolohikal kag politikal nga 
paghiliusa sang masa nga ginahimuslan. 

Ang mga nagapuyo sa mga abanse sa ekonomiya nga kapitalista nga 
sosyedad sa subong makapadayaw sang estilo sang pangabuhi kag magarbo nga 
mga ginapanag-iyahan nga mga butang nga tuman ka layo sa lebel sang kita sang 
mga mamumugon kag mangunguma kag bisan pa sa manubo kag sa nahanunga 
nga mga sahi sang mga kolonya kag mala-kolonya. Apang dapat pat-inan nga ang 
ikasarang sang mga Amerikano nga mamumugon nga mag-angkon sang 
kasulhayan, masami paagi sa utang, nagasandig sa imperyalista nga 
pagpanghimulos sa iban nga mga pungsod, samtang ang krisis sang sobra nga 
produksyon kag sobra nga pag-akumular sang kapital wala pa nagresulta sa 
pang-ekonomiya nga istagnasyon kag malaparan nga kawad-on sang trabaho 
bisan sa kapitalista nga mga pungsod. 

Nagakatabo subong ang wala sang tupong nga malala nga krisis sa 
ekonomiya sa kapitalista nga moda sang produksyon. Makita ini sa nagadako nga 
krisis sa iya kultura. May daku nga pag-uyang sang mga rekurso kag seryoso nga 
mga pamahog sa katawhan sa kalibutan sa sumpunganay kag paindisanay sa 
armas sa tunga sang imperyalista kag sosyal-imperyalista nga gahum, ang mga 
patyanay nga kumpetisyon sa kubay sang mga kapitalista nga mga pungsod, 
nagabaskog ang mga demanda sang mga pungsod kag pumuluyo sa ikatatlo nga 
kalibutan para sa kahilwayan kag kauswagan. Ini tanan nagbutang sa tanan nga 
kapitalista nga pungsod sa tuman nga kabudlayan. 

Nagtuhaw lang ang sosyalista nga sosyedad pila pa lang ka dekada ang 
nakaligad, sadtong 1917. Apang nalab-ot na sini ang materyal nga produktibo 

nga mga kadalag-an nga pila ka siglo nga ginhimo sang mga burgesya. Base sini, 
ang sosyalista nga superstruktura naga-uswag. Bisan sa Unyon Sobyet, nga nag- 
atras pakadto sa isa ka monopolyo kapitalismo nga estado, indi mahimutig nga 
ang nalab-ot sadto nga kadalag-an paagi sa sosyalismo tuman ka daku nga 
nahimo sini nga padayon atubangon ang United States sa Cold War. 

Tubtob subong, nagtuhaw ang mga sosyalista nga sosyedad sa mga 
pungsod nga may bahid pa sang pyudalismo. Gani, nagahorma ang sosyalista nga 
estado sa dagway sang demokrasya sang pumuluyo, nga ang alyansa sang 
mamumugon kag mangunguma ang mayor nga base sa politika. Subong man, 
ginapatigayon ang proletaryong diktadurya agud kuhaan sang gahum ang mga 
nagahimulos nga mga sahi. Nagapangibabaw na ang proletaryo, Marxista nga 
ideolohiya, politika kag organisasyon, bisan kinahanglanon pa nga ipatuman ang 
mga burgis-demokratiko nga reporma pareho sang reporma sa duta sa pila ka 
panahon sa halintang sang transisyon. 

Ang Partido Komunista amo ang nagapanguna nga tigpalapnag kag tig- 
aplikar sang Marxismo sa isa ka sosyalista nga sosyedad kag nagapangibabaw ini 
sa sosyalista nga estado tungod ini ang nagatindog nga lider sa transpormasyon 
sang daan nga sosyedad kag sa nagapadayon nga proletaryo nga rebolusyon. 
Gani sa Tsina tubtob subong, padayon nga nagaluntad ang lain-lain nga indi 
komunista nga mga partido kag asosasyon kag may tiglawas sa Konsultatibo nga 
Konseho sang Pumuluyo kag sa Pungsodnon nga Kongreso sang Pumuluyo. 

Tanan nga kahilwayan nga pormal nga gingarantiyahan sang isa ka liberal 
demokratiko nga konstitusyon ginapadayon sa isa ka sosyalista nga konstitusyon, 
nga ang tuman ka malahalon nga kinatuhay amo nga ginatib-ong ang proletaryo 
nga diktadurya kag sandigan nga alyansa sang sahing mamumugon kag 
mangunguma kag ginakuhaan ang burgesya kag sahing agalon mayduta sang 
kahilwayan nga himuslan kag piguson ang pumuluyo sa tabon sang indibidwal 
nga kahilwayan kag kinamatarung nga magpanag-iya sang propyedad, lakip ang 
mga kagamitan sa produksyon. 

Samtang naagum na sang pumuluyo ang matuod nga kahilwayan, gamay 
nga isip lang (isa ka kumo) sang mga nagahimulos kag kontra-rebolusyonaryo 
ang madulaan ukon pakitiron ang ila kahilwayan santo sa ila politikal ukon 
kriminal nga salabton. Indi pareho sa burges nga estado, prangka nga gina-ako 
sang sosyalista nga estado nga isa ini ka makasahi nga diktadurya batok sa mga 
kaaway sini sa sahi bisan pa nga demokratiko nga instrumento ini sang 
pumuluyo. 

Ginarespeto ang kahilwayan sa panghuna-huna kag pagtuluohan sa mga 
sosyalista nga pungsod. Ginapanindugan sang Marxismo ang syentipiko kag 
optimistiko nga panan-awan nga nagatuhaw ang mga husto nga ideya paagi sa 
debate kag demokratiko nga pagkumbinsi kag paagi sa sosyal nga praktika kon 
sa diin ginatilawan kag ginaberipika ang mga ideya. Sa sulod sang Partido 
Komunista, wala sang linya ukon polisiya nga adoptaron nga wala sang 
demokratiko nga diskusyon. Sa sosyedad sa pangkabug-osan, ang kahilwayan 
nga magsakdag sang bisan ano man nga ideya ukon pagtuo mas malapad basta 
indi lang ini maglab-ot sa bisan ano nga kalakasan batok sa sosyalista nga estado 
kag kontra-rebolusyonaryo nga pagtinguha nga pabalikon sa gahum ang mga 
sahi nga manughimulos. 

Ang materyalista-syentipiko nga panan-awan sang Marxismo paborable 
sa madasig nga pag-abanse sang syensya kag teknolohiya, indi para sa pribado 

nga ganansya kundi para sa sosyal nga ganansya. Ang una nga matabo sa 
sosyalista nga transpormasyon sang mga kagamitan sa produksyon amo ang 
pagkakas sang mga gapos nga ginahigot sa ila sang sakon kag makitid nga interes 
sang mga sahi nga nagahimulos. Gani, kita mga saksi subong sa isa ka Tsina, nga 
tuman ka atrasado sadtong tatlo ka dekada ang nakaligad, nga madasig nga 
nalab-ot ang pinaka-abanse nga istandard sang syensya kag tekonolohiya para sa 
agrikultura, industriya kag depensa. 

Ang kalidad sang pangabuhi sang malapad nga masa sang mamumugon 
kag mangunguma naga-uswag santo sa paglapad sang sosyalista nga produksyon. 
Ang edukasyon sa bisan ano nga lebel bukas sa mga mamumugon kag 
mangunguma kag ila kabataan nga wala sang bayad. Ang bag-o nga mga 
baganihan sang kultura amo ang mga rebolusyonaryo nga mamumugon, 
mangunguma, soldado kag mga intelektwal. Ang mga bag-o nga pamatasan 
nagadaloy sa mga hinimo nga mga arte kag sinulat. Subong man, ang pagtuon sa 
nakaligad kag halin sa luwas sang pungsod gina-engganyo agud magserbi sa 
subong nga kinahanglanon sang sosyalista nga sosyedad. 

Ang Sosyalismo bilang dagway sang sosyedad tuman pa ka bag-o apang 
ang mga kadalag-an sini sa materyal nga base kag superstruktura tuman na ka 
dako. Magadangat pa sa bug-os nga makasaysayan nga panahon antes makalab- 
ot ini sa Komunismo. Pwede man naton mahambal nga malampuwasan sang 
sosyalismo ang mga katuyuan sini, ang makasaysayan nga misyon sang 
proletaryado, sa madasig nga dalagan nga ang modernong imperyalismo malutos 
na. 

Ang pagkadula sang estado ginatumod sang mga Marxista bilang 
pinakadesaysibo nga kinaiya sang transisyon sang sosyalismo pakadto sa 
komunismo. Tubtob nagaluntad pa ang imperyalismo kag tubtob yara pa ang 
mga internal nga peligro sa pagbalik sang kapitalismo, ang mga sosyalista nga 
sosyedad ginalauman nga indi magkampante kag lusawon ang mga instrumento 
sang pagpamwersa nga gamiton sang proletaryado agud tapnaon kag dulaon ang 
burgesya bilang isa ka sahi. 

Indi masarangan nga huna-hunaon sang yadtong mga tawo nga ang 
masarangan lang nga huna-hunaon ang bahin sa pre-sosyalista nga estado nga 
gahum kon paano malusaw ang estado. Imposible kag utopyan kuno ini. Ang 
nagadugang sa ila pagka-mango sa Marxista nga kahulogan sang estado bilang 
makasahi nga instrumento sang pagpamwersa amo ang indi makatarunganon 
nila nga ginahuna-huna nga ang Marxismo nagaduso sang pagtapos sang tanan 
nga otoridad sa komunismo. Indi ini Marxismo, kundi anarkismo. 

Sa pangkabug-osan nga pamaagi masiling naton nga ang pila ka otoridad 
magaluntad pa gihapon sa isa ka komunista nga sosyedad. Apang pat-ud nga indi 
ini isa ka otoridad nga may mga instrumento sang pagpamwersa para sa pribado 
nga ganansya sang bisan ano nga mahimuslanon nga sahi ukon grupo. Bisan pa 
sa temprano nga halintang sini, ginpakita na sang sosyalismo nga may yara tipo 
sang estado nga nagagamit pa gihapon sang mga instrumento sang pagpamwersa 
batok sa iya mga kaaway apang gintapna na ang mga produktibo kag sosyal nga 
relasyon kon sa diin ang pipila nga kabahin sa magamay nga sahi makahimulos 
sa masa sang pumuluyo nga kabahin sang lain nga sahi. 

Kon mahatagan pa sang dugang nga panahon, masarangan sang 
sosyalista nga sosyedad nga mangin pangkabug-osan nga lebel sang pangabuhi 
kag edukasyon ang subong nga mataas sa nahanunga nga sahi. Kon amo ini ang 

kahimtangan sang pumuluyo sa bilog nga sosyedad, kinahanglan pa bala ang 
instrumento sang makasahi nga pagpamwersa? Madula na ang mga krimen 
batuk sa propyedad tungod sa kawad-on sa ekonomiya. Ang kadam-an nga mga 
krimen kag ligal nga mga kaso subong may kaangtanan sa propyedad kag 
kapigaduhon. 

Ang malawig nga panahon sang sosyalismo makatuga indi lamang sang 
mga kundisyon pang-ekonomiya kundi bisan yadtong mga sosyal, pulitikal kag 
kultural nga mga relasyon nga maghimo nga mangin posible ang isa ka sosyedad 
nga wala sang sahi, ang komunismo. 


K. Sosyal nga Transpormasyon : Rebolusyon 


Luto para sa radikal nga transpormasyon ang isa ka sosyedad kon ang 
mga pwersa sa produksyon magalab-ot na sa punto nga indi na ini magpaidalum 
sa nagaluntad nga mga relasyon sa produksyon. Pwede gani nga hambalon, ang 
putos sang sosyedad nawasak na. Ang sosyo-ekonomiko nga krisis nagpadulong 
na sa isa ka politikal nga krisis kon sa diin ang nagahari nga sahi indi na 
makahari sa daan nga pamaagi, ang pumuluyo nagahandum na sang 
rebolusyonaryo nga pagbag-o kag may rebolusyonaryo nga partido nga may 
nagakaigo nga kusog nga pamunoan ang rebolusyon. 

Sa idalom sang sini nga mga kundisyon, ang banggi-anay sa tunga sang 
nagahari nga sahi kag sang sahi nga ginahimuslan magasingki. Ang nagahari nga 
sahi magatinguha nga ipabilin ang hupas na nga mga relasyon sa produksyon kag 
mapakalma ukon matapna ang ginahari-an nga sahi. Ang naulihi determinado 
nga pukanon ang nagahari nga sahi kag magatinguha nga mabag-o ang mga daan 
nga relasyon sa produksyon. 

Magatuhaw ang banggianay sang sahi halin sa moda sang produksyon 
padulong sa superstruktura kag sa bug-os nga sosyedad. Magatinguha ang 
nagahari nga sahi nga gamiton ang superstruktura, ilabina ang estado, agud 
mapreserbar ang hupas na nga mga relasyon sa produksyon. Subong man, 
ginatinguhaan sang ginahari-an nga sahi nga gamiton ang ano man nga magamit 
sini halin sa superstruktura kag ginapadasig ang pagtuga sang mga kagamitan 
pangpulitika kag pangkultura sa iya pabor. Gani, mangin patag sang banggi-anay 
sang mga sahi ang superstruktura. 

Sa dalagan sang banggianay sang sahi, ang mga reporma ukon rebolusyon 
pwede matabo. Sa idalom sang pila ka sirkumstansya, mahimo pa gihapon nga 
ma-adyas ang mga relasyon sa produksyon kag maghatag sang mga konsesyon sa 
mga ginahari-an nga sahi. Ukon indi gani simple nga sikwayon sang nagahari nga 
sahi ang paghimo sang mga reporma, bisan nga posible pa ini, kag gani, 
magabunga sang rebolusyonaryo nga pag-alsa nga magadagway sang armadong 
rebolusyon sa mga ginahari-an nga sahi. Pwede nga magalab-ot ang kahimtangan 
sa punto nga ang simple nga mga reporma indi na bastante agud ipabilin ang 
mga relasyon sa produksyon. 

Ang ultimo nga hinganiban sang bisan ano nga nagahari nga sahi agud 
ipabilin ang iya makasahi nga paghari amo ang estado bilang isa ka instrumento 
sang pagpamwersa. Hayagan ini nga ginagamit sa pagtapna sang mga ginahari-an 
nga sahi kon ang tanan nga pagpangkumbinsi nga pamaagi pareho sang 
parlyamento kag iban nga sibil nga institusyon mapaslaw nga pakalmahon ang 
ginahari-an nga sahi. 

Sa atubang sang hayagan nga armado nga pagpangtapna sang estado, ang 
ginahari-an nga sahi matulod nga magpamatok kag mag-organisa sang iya 
kaugalingon nga rebolusyonaryo nga partido kag armadong pwersa. Kon ang 
ginahari-an nga sahi indi magbato, padayon ini nga dominahan sang hupas na 
nga mga relasyon sa produksyon kag sang gahum sang estado sang nagahimulos 
nga sahi. Apang ang tendensiya sang ginahari-an nga sahi nga maghimakas para 
sa iya kaugalingon nga mga kinamatarung kag interes yara pa gihapon. Kon 
pilion sang ginahari-an nga sahi nga makig-away kag mag-organisa sang armado 
nga pwersa, determinado ini nga bag-uhon ang mga relasyon sa produksyon kag 
magtukod sang isa ka lubos nga bag-o nga sosyedad. 

Ang paglupok sang isa ka armadong rebolusyon nagadepende sa obhetibo 
nga mga kahimtangan sang moda sang produksyon kag paano ang duha ka bahin 
sa banggi-anay sang sahi muklat nga magmaniobra nga gamiton ang 
superstruktura. Posible man nga ang mga lideres sang ginahimuslan nga sahi 
mabuyok ukon malutos sang nagahari nga sahi sa pila ka panahon agud nga ang 
nagabuyok ukon nagdaug nga sahi (ang nagahari nga sahi) maayos ang mga 
relasyon sa produksyon paagi sa dugang nga reaksyon ukon sang serye sang mga 
reporma agud pabakuron ang reaskyon. 

Ginasikway sang repormismo ang teorya kag praktika sang sosyal nga 
rebolusyon, ilabina yadtong bahin sa armado nga pagpukan sang reaksyonaryo 
nga estado. Isa ini ka sistema sang panghuna-huna nga nagagiit sa paglagas sang 
wala sang katapusan nga serye sang mga reporma agud pauswagon ang 
nagaluntad nga mahimuslanon kag mapiguson nga makasahi nga sosyedad. 

Ginpakita sang kasaysayan nga, independyente sa kagustuhan sang mga 
repormista, magalab-ot ang krisis sa politika sa kapitalista nga sosyedad sa tion 
sang mga pag-alsa nga magatuga sang pagpadasig kag pinaka-mataas nga 
rebolusyonaryo nga proseso nga pag-agaw sang gahum pampolitika. Ginpakita 
man sini nga sa isa ka atrasado kag mala-pyudal nga sosyedad, nga may daku 
nga populasyon sang mangunguma, ang permanente nga krisis sosyo-ekonomiko 
kag pangpulitika magahatag sang basehan para sa pangmalawigon nga inaway 
banwa sang pagpalibot sa kasyudaran halin sa kaumahan. 

Sa Marxismo, ang armado nga pag-agaw sang gahum pampulitika sang 
ginapigos kag ginahimuslan nga sahi amo ang sentral nga katungdanan sang 
rebolusyon kag amo ang kinahanglanon nga panugod sang tanan nga bahin nga 
sosyal nga rebolusyon. Kon wala ang gahum pangpulitika sa iya mga kamot, indi 
mahimo sang proletaryado ang sosyal nga rebolusyon. Ang sosyal nga 
rebolusyon ini sa esensya amo ang lubos nga transpormasyon sang relasyon sa 
produksyon. Ini isa man ka malawigon nga proseso sang lubos nga 
pagtransporma sang superstruktura, agud magsanto ini kag gani paayuhon ang 
mga relasyon sa produksyon. 

Ang makasaysayan nga rebolusyonaryo nga misyon sang proletaryado 
wala lang nalimita sa armado nga pag-agaw sang gahum. Nagasakup ini sa 
malawig nga panahon sang paghimakas para sa pagbag-o sang gahum 
pampulitika padulong sa panahon sang sosyalistang rebolusyon kag 
konstruksyon tubtob sa pagbanag-banag sang Komunismo. Burgis ukon 
pyudalista nga pagkaburon sa panghuna-huna ukon misrepresentasyon sang 
Marxismo nga pakitiron ang sosyal nga rebolusyon sa simple lang nga kalit nga 
paglupok sang bayolensya. 

Ang Marxista nga paghangop sang rebolusyonaryo nga bayolensya bilang 
soberano nga kinamatarung sang pumuluyo batok sa pagpamigos wala sang 
kinatuhay sa iya sang liberal - demokrata. Ang amo nga kinamatarung permi 
nga hayagan kag indi hayagan nga ginatib-ong sa liberal-demokrata nga mga 
konstitusyon. Ang kinatuhay yara lang sa mga katuyo-an: Ang Marxista luyag 
sang sosyalismo kag ang liberal demokrata luyag sang kapitalismo. 

Ang sosyal nga rebolusyon isa ka muklat nga hilikuton pangmasa. 
Ginasikway sang Marxismo ang pila ka sayup nga mga teorya angot sini. Lakip 
diri amo ang teorya sang mekanikal nga indi-malikawan, ang teorya sang 
ispontanyong masa kag ang teorya nga ang bantog nga mga indibidwal imbes ang 
masa ang nagahimo sang kasaysayan. 

Ang teorya sang mekanikal nga indi malikawan nagabutang sa mga 
ginahari-an nga sahi sa pasibo nga posisyon sang indi muklat nga paghimo sang 
bisan ano agud bag-uhon ang mga relasyon sa produksyon tungod ang pag- 
uswag sang mga produktibo nga mga pwersa indi malikawan nga magabag-o sa 
mga relasyon sa produksyon. 

Ang ginapaburon sang sini nga teorya sang mekanikal nga indi malikawan 
amo ang kamatuoran nga ang nagahari nga sahi may yara na muklat nga 
pagkontrol indi lamang sa mga relasyon sa produksyon kundi bisan sa 
superstruktura. Makaisa ka bahin nga mapalawig sang mga relasyon sa 
produksyon kon ang ginahimuslan nga sahi indi epektibo nga maghimo sang 
pagpamatuk. Ginapaathag sini kon nga-a sadtong ulihi nga bahin sang ika-16 ka 
siglo pasaka, ang mga agalon-ulipon nga relasyon sa Amerika upod nga 
makaluntad sa agalon-agsador nga mga relasyon subong man sa kapital - 
pangabudlay nga relasyon. Tubtob subong, may yara pa bilin sang primitibo 
komunal, ulipon kag pyudal nga mga sosyedad sa pinaka-atrasado nga bahin 
sang kalibutan. Sa madamo nga mga kolonya kag mala-kolonya, ang pyudalismo 
kag mala-pyudalismo malaparan nga nagaluntad. 

Ginapanindugan sang teorya sang ispontanyo nga masa nga ang 
ginaharian nga sahi bisan wala sang bisan ano nga muklat nga pamunoan kag 
wala sang pat-ud nga ideolohiya, programa kag organisado nga kusog 
makatransporma sang sosyedad pakadto sa bag-o. Isa ini ka anarkista nga 
panghuna-huna. Liwat sini nga ginapaboron ang madugay na nga kontrol sang 
nagahari nga sahi sa mga relasyon sa produksyon kag superstruktura. Sa 
pinakamenos, ang indi organisado nga masa sa ulihi mangin makaluluoy sa 
atubang sang tuman ka muklat kag tuman ka organisado nga nagahari nga sahi, 
nga nagakumand sang daku nga isip sang armado nga tinawo nga 
magapangibabaw sa ispontanyo nga mga pag-alsa sang ispontanyong masa. 

Ang direkta nga kabaliskaran sang teorya sang ispontanyo nga masa amo 
ang teorya nga ang bantog nga mga indibidwal imbes nga ang masa amo ang 
makahimo sang kasaysayan. Ang panan-awan sang Marxista amo nga ang 
pumuluyo ang motibo nga pwersa kag tighimo sang kasaysayan kag ang mga 
bantog nga tawo bilang mga lider sa pinakamaayo, mga tiglawas sang dungganon 
nga kahublagan masa. Ang kaalam sang mga lider makabulig sa pagpadasig sang 
pagsulong sang isa ka kahublagan, ukon ang pagkadula sang amo nga mga lider 
makapahinay sang amo nga pagsulong. Apang kutob may nagaluntad nga muklat, 
maayo nga pagka-organisa nga mga kahublagan masa, ang isa ka istruktura sang 
pamunoan gilayon nga maka-ilis sang isa ka lider sa iya pagbagsak ukon 

pagkadula. Kinahanglanon sang Marxismo ang husto nga pamunuan kag 
partisipasyon sang masa sa paghimo sang rebolusyon. 

Kon maghambal sila sang pumuluyo bilang motibo nga pwersa kag 
taghimo sang kasaysayan, ang buot silingon sang mga Marxista isa ka 
nagapamuno nga sahi kag ang iban nga ginahimuslan kag ginapigos nga mga 
sahi maga-alsa batok sa nagahari nga sahi. Dapat makabig sang nagapamuno nga 
sahi sa idalum sang iya pagpamuno ang iban nga sahi kag saray batuk sa 
nagahari nga sahi. 

Ginapukaw kag ginapahulag ang malapad nga mga organisasyon kag 
grupo nga may lain-lain nga mga interes batok sa nagahari nga sahi. Kag ang 
rebolusyonaryo nga hukbo nagarekrut sang mga hangaway halin sa malapad nga 
kubay sang pumuluyo. Agud magserbi bilang bag-as sang rebolusyon, ang 
nagapamuno nga sahi may pampulitika nga partido nga may progresibo nga 
ideolohiya, programa pampulitika kag solido nga organisasyon sang mga kadre 
kag muklat kag maukod nga katapoan. 

Sa atubang sang isa ka nagahari nga sahi pareho sang burgesya, nga 
tuman ka muklat sang iya makasahi nga interes kag may nanari-sari nga han-ay 
sang tuman ka napauswag nga pamaagi sa pagdugmok ukon pagtiplang sang 
bisan ano man nga pagtinguha sang isa ka radikal nga sosyal nga 
transpormasyon, ang proletaryado bilang nagapamuno nga sahi dapat hangpon 
ang husto nga relasyon sang pumuluyo, sahi, partido kag mga kadre ukon mga 
lider. 

Balik-tun-an naton subong ang sosyal nga transpormasyon sa kon paano 
ini natabo sa kasaysayan sang katawhan sa kalibutan. 

Sa kapanahunan sang primitibo, ang komuna sang paleolithic nga kaliwat 
nangin atrasado sa tuman ka lawig nga panahon. Tungod sini, mahapos naton 
ma-obserbaran ang nagapanguna nga papel nga gintungdan sang mga pwersa 
sang produksyon, partikular ang mga kagamitan sa produksyon sa sining 
halintang sang pagluntad sang tawo, sa pag-uswag sang sosyedad. Ang neolitiko 
nga sosyedad sang ginpalapad nga kaliwat ukon tribu magatuhaw lamang sa 
basehan sang pagpahamis kag pag-uswag sang mga kagamitan nga bato. 
Naglawig man ini sang tuman ka lawig nga panahon. 

Ang pagka-krudo kag pagkahuyang sang mga pwersa sang produksyon 
kag ang makita nga kahuyangan sang superstruktura nagpalawig sa proseso 
sang sosyal nga transpormasyon. Kinahanglan nga mag-agi sa 8 malawig nga 
panahon sang sosyal nga ebolusyon antes makaangkon sang sosyal nga 
rebolusyon. Dapat tuman nga maghimakas ang tawo halin sa indi makita nga 
bahin sang naturalisa padulong sa tuman nga pagkatuhay sa naturalisa paagi sa 
pag-uswag sang mga pwersa sang produksyon. 

Ang transisyon halin sa primitibo komunal nga sosyedad padulong sa 
ulipon nga sosyedad nangin posible sa basehan sang kadalag-an nga nalab-ot 
sang nauna nga sosyedad. Sa taguangkan sang neolitiko nga barbaro nga 
sosyedad, ginsugdan sang tawo ang pagsagod sang kasapatan, agrikultura, 
paggamit sang mga matig-a nga salsalon kag ang pagkambyo sang mga nakalapas 
sa laye sang sosyedad kag mga nabihag sa inaway bilang ulipon. Ang mga ini ang 
mga pwersa sa produksyon nga tayuyon nga nagdula sang simple nga bahinay 
sang pangabudlay sa panahon sang ulihi nga bahin sang mga barbaro nga 
sosyedad nga nahimo nga mag-uswag padulong sa ulipon nga dagway sang 
sosyedad. 

Ginpabakud kag ginpalapad sang ulipon nga sosyedad ang pagkambyo 
sang mga lalaki kag babaye padulong sa mga sahi nga mga ulipon halin sa kubay 
sang mga nakasala sa sosyedad kag nabihag sa mga inaway agud makatuga sang 
sobra nga produkto para sa benepisyo sang mga sahi nga nagapanag-iya sang 
ulipon kag ang mga sibil nga katimbang nga mga pari, eskribo, administratibo 
nga opisyal kag mga pareho sini, kag ang iya hukbo kag iban pa nga pangpwersa 
nga instrumento. Sa una nga higayon sa kasaysayan sang katawhan sa kalibutan, 
nagtuhaw ang mga sahi kag gintukod ang estado agud ipabilin ang pangpulitika 
kag pang-ekonomiya nga gahum sang nagahari nga sahi. Ang pagtinguha nga 
padakuon ang sobra nga produkto nagduso sa pagkatukod sang mga nasyon kag 
emperyo para sa pagpalapad sang kubay sang mga ulipon halin sa mga bihag 
sang gyera. 

Ang mayoriya sang mga ulipon nagapanguna nga ginpadala sa mga 
kaumhan agud magbungkal sang duta para sa benepisyo sang mga aristokrata 
kag hilway nga mga tawo. Naglapad ang agrikultura. Sang tuman nga pagdamo 
sang mga ulipon, ang agalon-ulipon nga mga relasyon sa produksyon nagsugod 
nga nangin hupas na. Nag-igting ang pagpamigos kag pagpanghimulos bisan pa 
nga nangin mabudlay nga dumalahan ang tuman ka damo nga mga ulipon sa 
malagpad nga mga kaumhan. Nagsugod nga magrebelde ang mga ulipon. Subong 
man ang mga ginsakop nga mga nasyon kag mga pumuluyo sa emperyo tungod 
kay obligado sila nga magtuga sang madamo nga sobra nga produkto para sa 
gobernador-militar kag sa kaban sang emperyo. 

Nagsingki ang banggianay sa sahi sa tunga sang aristokrasya nga 
nagapanag-iya sang ulipon kag sang masa sang mga ulipon. Samtang ang mga 
dalagku nga manugpang-ulipon padayon nga nagahugakum sang mga ulipon kag 
kadutaan, dako nga isip sang may duta nga mga hilway nga tawo nga nagapanag- 
iya sang pila ka ulipon kag bisan ang mga mas manubo nga bahin sang 
aristokrasya sang mga ulipon ang naputo. 

Nalab-ot sang Emperyo Romano ang iya putok-putokan sa una kag 
ikaduha nga siglo apang sang ikatatlo nga siglo nagsugod na ini sang malawigon 
nga panahon sang pag-usmod. Ang paghuyang kag pagkawas-ag sang emperyo 
sang ulihi nagresulta sa pagkahilway sang mga ulipon. Sa kadalag-an man sang 
mga pag-alsa sang mga ulipon kag ginsakop nga mga nasyon ukon sang pag- 
adoptar sang mga orihinal nga mga nagapanag-iya sang ulipon sa pyudal nga 
mga relasyon sa produksyon, malapad nga masa sang mga ulipon ang nakambyo 
sa istatus nga agsador. 

Matalupangdan nga sa transpormasyon sang ulipon nga sosyedad 
padulong sa pyudal, ang pinakadaku nga ginahimuslan nga sahi wala nahimo ang 
nagahari nga sahi. Apang nakaangkon ini sang signipikante nga mga kadalag-an. 
Indi na ini bihag sang mga kustombre ukon layi nga mahapos nga kabaylo sang 
kabuhi sang iya mga katapoan. Sa temprano nga halintang sang pyudal nga 
sosyedad, masami man nga hatagan sang ilusyon ang mga agsador nga 
makapanag-iya sang ila kaugalingon nga bahin sang duta, sa kundisyon nga 
magtrabaho sila sa duta sang mga agalon mayduta sa pila ka pat-ud nga adlaw. 
Nagserbe ini nga pagpapagsik sa paghawan sang kadutaan kag pagpalapad sang 
agrikultura. 

Sa pyudal nga moda sang produksyon, ang duta amo ang prinsipal nga 
kagamitan sa produksyon kag ang mga agsador amo ang nagapanguna nga mga 
tawo sa produksyon. Ining mga pwersa sa produksyon napaidalom sa mga 

relasyon sa produksyon nga ginadominahan sang sahing agalon mayduta ukon 
pyudal nga aristokrasya. Ang Simbahan nga Romano Katoliko nga 
nagapangolekta sang ikanapulo nga bahin bilang buhis kabahin man sang sahing 
agalon mayduta. Ang Papa amo ang agalon mayduta sang ginatawag nga mga 
papal nga estado kag ang mga monastiko nga orden kag mga parokya nagapanag- 
iya sang kadutaan sang mga estado kag kolonya sa Uropa. Sa madamo nga mga 
pungsod sa Uropa, ang gintingob nga simbahan nangin pinakadaku nga agalon 
mayduta. 

Bisan pila ka pyudal nga mga estado ang nagtuhaw gikan sa mga guba 
sang Emperyo Romano, dominado ang mga ini sang isa lang ka inter-estado nga 
ideolohiya kag institusyon - ang Kristiyanismo. Ang simbahan kag ang estado 
amo ang mga gamhanan nga mga pwersa sa superstruktura sang pyudal nga 
sosyedad sang Uropa. Naghiliusa sila nga pangapinan ang sistema batok sa 
komon nga mga kaaway apang sila man may mga banggaan sang interes. 

Sa putok-putokan sang kauswagan pyudal, nagalinupok na ang mga 
seryoso nga rebelyon nga kahublagan sang mga mangunguma kag masami 
nagadagway sang kahublagan heretikal. Sadtong una, may tendensiya ang mga 
krusada nga higupon ang kahangawa sang mga mangunguma kag ginhiusa ang 
mga monarkiya sa Uropa sa idalum sang Kristiyanismo. Apang sang ika-13 ka 
siglo, ang simbahan kag estado pareho nga naglunsar sang mapintas nga mga 
tikang pareho sang mga masaker agud tapnaon ang mga agsador nga ginkumbina 
ang kontra-pyudal nga pagpamatok kag relihiyoso nga erehis. 

Ginamanipula lang sang kapapahan ang lain-lain nga pyudal nga estado 
agud makuha sini ang iya kagustuhan kag kon kaisa, maisahan sa pagpakig- 
banggaan sa mas tuso nga sekular nga hari. Apang pag-abot sang ika-16 ka siglo, 
may kaugalingon na nga hukbo ang kapapahan agud igiit ang gahum sini sa mga 
estado sang papa kag silutan ang mga nagarebelde nga mga mangunguma. Batok 
sa pagtuhaw sang sekular nga makatawo nga espiritu kag sang paglupok sang 
mga rebelyon sang mangunguma sang ika-16 kag ika-17 ka siglo, ginpalapad 
sang simbahan, kabulig ang estado ang hilikuton Inkwisisyon halin sa pagtapna 
sang mga erehis tubtob sa malaparan nga witchhunt. Pasulit-sulit man nga 
nagpasimuno sang relihiyoso nga gyera ang simbahan batok sa mga Protestante. 

Sa Nakatungdan Uropa, pagkatapos nga nagpuyo na ang mga ginatawag 
nga barbaro, wala sang kahublagan mangunguma ang nagmadinalag-on nga 
agawon ang pampulitika nga gahum halin sa bisan sin-o nga sahing agalon 
mayduta nga nagadominar sa pyudal nga sosyedad. Sa Tsina, ang pila ka 
kahublagan mangunguma nagmadinalag-on sa pag-agaw sang politikal nga 
gahum sa bug-os nga pyudal nga estado apang indi makalapaw sa pyudal nga 
dagway sang sosyedad. Ang ila pagpamuno nagbulos lang sa papel sang 
napalayas nga mga agalon mayduta. Pareho sa Tsina, ang mga mangunguma sa 
Uropa wala nagaduso sang bisan ano nga bag-o nga moda sang produskyon bisan 
pa nga sila ginatandog na sang pila ka maathag nga partikular nga reklamo. May 
yara lang sila indi klaro nga ideya kon ano ang nagalakip sang mas matarung nga 
mga relasyon sa produksyon sang sa nagaluntad. Masami nga ginatulod sila nga 
mag-alsa sang sobra-sobra nga arkila, buhis kag iban pa nga mga balayran. Indi 
nila masarangan nga mag-rekomendar sang bisan ano nga progresibo nga 
ideolohiya, magluwas sang pila ka alternatibo nga panghuna-huna sang 
Kristiyanismo nga ginakabig nga erehis sa dominante nga simbahan. 

Apang sa sulod sang pyudal nga sosyedad, nagtubo ang isa ka bag-o nga 
sahi nga nagduso sang isa ka bag-o nga moda sang produksyon kag isa ka bag-o 
nga panan-awan. Sa panugod, isa ka merkantilistang burgesya ang nagtuhaw sa 
mga kabanwahan kag kasyudaran nga nagserbi bilang sentro sang human sa 
kamot nga produksyon kag negosyo sa tunga sang banwa kag kaumahan ukon sa 
tunga sang malagyo nga mga lugar. Sunod, nagtuhaw ang burgesya nga 
nagamanupaktura halin sa kubay sang mga merkantilistang burgesya. 

Sang ang nagamanupaktura nga burgesya dugang nag-uswag padulong sa 
industriyal nga burgesya ilabina sa ulihi nga bahin sang ika-18 ka siglo, ang 
burgesya yara na sa posisyon nga atubangay nga hangkaton ang daan nga pyudal 
nga aristokrasya para sa pagpangibabaw sa pulitika. Sang nagligad, maalamon 
nga nakigkunsabo ang burgesya sa mga pyudal nga monarkiya sa pagkonsolida 
sang pungsodnon nga merkado kag sa pagpondo sa kolonyal nga mga 
ekspidisyon kag mga gyera. 

Magluwas sa pag-uswag sang kapitalista nga moda sang produksyon, nga 
nagpalapad sa kapitalistang pagpanguma, may malawig nga panahon sang 
ideolohikal nga paghanda para sa pagsaka sa politika sang burgesya. Nagsakup 
ini halin sa mga panghitabo pareho sang renaissance (liwat nga pagbun-ag) sa 
Italya sang ika-15 ka siglo tubtob sa syentipikong imbestigasyon sa physics sang 
ika-17 ka siglo tubtob sa French Enlightenment sang ika-18 ka siglo. 

Indi pareho sa sahing mangunguma, ang burgesya nagpanindugan sa bag- 
o nga moda sang produksyon nga may ikasarang nga magbulos sa daan nga 
pyudal nga moda kag madasig nga nakaangkon sang progresibo nga syentipiko 
nga panan-awan nga epektibo nga nagwasak sang monopolyo sa ideolohiya sang 
Simbahan. Sa rebolusyong French, yara sa bag-as nga posisyon ang burgesya kag 
nakig-alyansa sa mga mangunguma, mamumugon kag iban pa nga mga seksyon 
sang populasyon agud pukanon ang gahum sang estado sang sahi nga agalon 
mayduta kag ang otoridad sang Simbahan Katoliko. Natukod ang pagka- 
gamhanan sa pulitika sang industriyal nga burgesya sa sosyedad. 

Sa kapitalista nga sosyedad, ang bag-o nga banggianay sa sahi amo ang sa 
tunga sang sahing kapitalista kag sahing mamumugon. Ang pag-uswag sang 
malaparan sang sakup nga de-makina nga produksyon kag sang proletaryado 
naglab-ot na sa punto nga ang kapitalista nga mga relasyon sa produksyon nag- 
upang imbes nga pauswagon ang mga ini. Pwede nga kakason ang mga 
kapitalista nga relasyon sa produksyon kag ang sahing kapitalista kag matukod 
sang proletaryado ang sosyalista nga relasyon sa produksyon. 

Indi pareho sa sahing mangunguma, ang proletaryado nagapanindugan 
para sa bag-o nga moda sang produksyon. Sa pagkamatuod, ang sahing 
mangunguma ginalusaw sang nagalapad nga moda sang kapitalista nga 
produksyon kag wala na sang lugar nga makadtuan kundi ang magbuylog sa 
kubay sang proletaryado. Gani, ang Komunistang Manipesto nagahambal sang 
isa ka sosyedad nga tayuyon nga nagakatunga sa duha ka dalagku nga mga 
kampo, ang kapital kag ang pangabudlay. 

Sa una nga higayon sa kasaysayan sang katawhan sa kalibutan, ang isa ka 
ginahimuslan nga sahi nga sadto wala nagapanag-iya sang kagamitan sa 
produksyon yara na sa posisyon nga mangin nagahari nga sahi sa isa ka lubos 
nga bag-o nga dagway sang sosyedad. Nagatiglawas ini sang isa ka moda sang 
produksyon nga padayon nga nagasulong bisan pa madugay na nga naagaw ang 
gahum pampulitika. Sa una man nga higayon, ang isa ka ginahimuslan nga sahi 

indi mahilway ang iya kaugalingon kon indi sini hilwayon ang tanan nga iban pa 
nga ginahimuslan nga mga sahi. Wala pa natabo sa kasaysayan sang katawhan sa 
kalibutan nga ang kahilwayan sang bug-os nga pumuluyo pwede nga maagum. 

Nag-agi sa tatlo ka halintang ang pag-uswag sang sahing mamumugon. 
Ang una amo ang halintang sang pagwasak-sang-makina kon sa diin ang mga 
mamumugon nga ginbuslan sang mga makina wala sang pugong nga nagwasak 
ukon nagsabotahe sa mga makina bilang pagtimalos. Ang ikaduha amo ang 
halintang sang unyon sa pangabudlay kon sa diin ang mga mamumugon 
nakahibalo na nga mag-organisa sa ila kaugalingon sa una nga higayon para 
ipakigbato ang ila kaugalingon nga pang-ekonomiya nga interes. Ang ikatatlo 
amo ang halintang kon sa diin ang mga mamumugon nagsugod sa pagtukod sang 
politikal nga mga partido agud maglunsar sang mga politikal nga paghimakas 
para sa ila kaugalingon nga makasahi nga interes kag sa pakig-alyansa sa iban 
nga ginapigos nga sahi sang sosyedad. 

Sadtong 1848, ginsulat nila Marx kag Engels ang Komunistang Manipesto 
bilang isa ka ubay nga programa para sa mga mamumugon sang tanan nga mga 
pungsod. Bisan wala pa nakabasa sang sining manipesto, signipikante nga isip 
sang mga mamumugon ang nagpakigbahin sa mga pag-alsa sa pila ka mga 
syudad sang Uropa sadtong 1848. Natapna ini kag naghari ang burgis nga 
reaksyon. Dugang nga ginhapag nila Marx kag Engels ang ideolohikal nga 
pundasyon sang kahublagan sang sahing mamumugon kag nagpartisipar sa mga 
hilikuton sang Internasyunal nga Asosasyon sang mga Mamumugon (Una nga 
Internasyunal). 

Sadtong 1871, gin-agaw sang poletaryado sang Paris ang politikal nga 
gahum kag nakaluwas ini sa sulod lamang sang sobra duha ka bulan. Isa ini 
ka daku nga panghitabo sa kasaysayan sang Marxismo nga ginpamatud-an sini 
ang tesis ni Marx nga ang proletaryado bilang isa ka sahi may ikasarang nga mag- 
organisa sang iya kaugalingon agud agawon ang gahum pampulitika kag uyatan 
ini. Gindayaw ni Marx ang mga kadalag-an sang Komuna sang Paris, ginsaway 
ang mga kasaypanan sini kag nagkuha sang mga leksyon para sa palaabuton nga 
pagsulong sang sahing mamumugon. 

Sa pagtilaw nga solbaron ang kontradiksyon ukon banggianay sa sahi sa 
kapitalista nga sosyedad, ang kapitalista nga sahi sa lain-lain nga kapitalista nga 
mga pungsod nagpatuman sang modernong imperyalismo. Ang resulta amo ang 
mga alyansa kag kontra-alyansa sang mga kapitalista nga pungsod nga nagbunga 
sang mas naglala pa nga krisis sang sobra nga produksyon kag pangkalibutanon 
nga gyera. 

Ang Una nga Inaway Pangkalibutanon nagpadulong sa kadalag-an sang 
sosyalismo sa isa ka pungsod. Ang Ikaduha nga Inaway Pangkalibutanon 
nagpadulong sa kadalag-an sang sosyalismo sa pila ka mga pungsod kag ang 
mapagsik nga pagtubo sang mga kahublagan para sa pungsodnon nga 
kahilwayan. Tubtob nga nangin sosyalista ang mga pungsod nga may bahid pa 
sang pyudalismo, mga burgis-demokratiko nga reporma pareho sang reporma sa 
duta kag ginpatuman ang mga konsesyon sa pungsodnon nga burgesya. 

Radikal nga tuhay ang kapitalistang sosyedad sa tanan nga mga sosyal nga 
pormasyon amo nga gin-internasyunlisa sini ang iya sistema sang pagpamigos 
kag paghimulos paagi sa modernong imperyalismo sa punto nga sa madamo nga 
mga pungsod subong nagtuhaw ang mga partido sang sahing mamumugon agud 
nga batuan ini kag ang iya mga reaksyonaryo nga mga ido-ido. 

Ikatatlo nga Tsapter. Ekonomiyang Pangpulitika 


Ang ekonomiyang pangpulitika amo ang pagtuon sang mga sandigan nga 
layi sang paghulag sang bug-os nga ekonomiya sang sosyedad. Matalom ini nga 
matuhay sa mga mikro-ekonomiko nga mga interes sang mga partikular nga 
empresa ukon industriya bisan ang mga ini, paagi sa agregasyon, heneralisasyon 
ukon abstraksyon, yara sa sakop sang patag sang ekonomiyang pangpulitika. 

Ang mga klasikal nga mga ekonomistang Briton amo ang una nga malig- 
on nga nagdihon sang topiko nga ini bilang isa ka depinido nga patag sang 
pagtuon sang ulihi nga bahin sang ika-18 ka siglo kag temprano nga bahin sang 
ika-19 ka siglo sang nagsaka ang madamoan nga produksyon sang baligya, ilabi 
na ang kapitalistang moda sang produksyon, padulong sa dominante nga 
posisyon sa mga nagapanguna nga mga ekonomiya sang Uropa. Ang nagataas nga 
kompleksidad sang isa ka sistema sang produksyon sang baligya 
nagakinahanglan sang sistematiko nga pagtuon. 

Sa mga klasikal nga ekonomista, si Adam Smith sa iya nga “Ang Manggad 
sang mga Pungsod (1776), ang naghimo sang pinaka-kumprehensibo kag 
mahangpan nga presentasyon sang kapitalismo sa halintang sang hilway nga 
kumpetisyon. Mabaskug niya nga ginpamatukan ang merkantilista nga pagpang- 
ipit nga ginpapanaug sang estado, iya ginhapag ang teorya nga tungod sa 
kaugalingon nga interes kag hilway nga kumpetisyon, ang merkado isa ka 
mekanismo nga naga-regyuleyt sa kaugalingon para sa episyente nga 
pagpanagtag sang mga rekurso, tayuyon nga akumulasyon sang kapital kag 
paglab-ot sang komon nga kaayuhan. 

Gintumod ni Adam Smith ang pangabudlay bilang ginahalinan sang balor 
sang baligya apang sobra nga nagtutok sa malahalon nga papel sang merkado. 
Ginpasangkad ni David Ricardo ang teorya nga ang pangabudlay ang nagatuga 
sang balor kag gin-analisa ang lain-lain nga interes sang mga mamumugon, 
negosyante kag agalon mayduta kag ang kahimtangan nga lubos nga indi 
makatarungan nga magkadto ang isa ka parte sa indi produktibo nga agalon 
mayduta nga ginakuha ini base sa tradisyunal nga pribado nga pagpanag-iya lang 
sang duta. Nahangpan niya ang inhustisya nga ginahimo sang mga agalon 
mayduta sa kapitalista apang kulabos siya sa paghangup sang inhustisya nga 
ginahimo sang kapitalista kag agalon mayduta sa mamumugon. 

Tubtob sa subong, ginatudlo sang mga burgis nga mga ekonomista pareho 
sang mga pundamentalistang relihiyoso ang hilway nga kumpetisyon ukon 
hilway nga negosyohanay bisan pa sa kamatuoran nga ang kapitalismo madugay 
na nga nag-uswag pakadto sa isa ka sistema sang higante nga mga monopolyo. 
Apang, tungod sang pabalik-balik kag mas nagalala nga krisis pang-ekonomiya, 
ginabaton sang mga ekonomista nga mga burgis sa lain-lain nga lebel ang 
interbensyon sang kapitalista nga estado sa ekonomiya paagi sa mga patakaran 
kag tikang piskal kag monetaryo. 

Bilang resulta sang Daku nga Depresyon sang dekada 1930, ang ideya nga 
“Keynesian” nga gamiton ang estado agud salbaron ang kapitalismo halin sa 
krisis pang-ekonomiya, pagpabalik sang balanse sang demanda kag suplay paagi 
sa mga pang-publiko nga trabaho, amo ang nangin matingkad nga bahin sang 
sagrado nga kamatuoran sang burgis nga ekonomiyang pangpulitika. Sang 
nagligad, halin sa tunga-tunga nga bahin sang ika-19 ka siglo, maathag nga 

ginduso ni John Stuart Mills ang interbensyon sang estado para sa rason nga bag- 
uhon ang pagbahin-bahin sang hustisya.! 

Sa ebolusyon sini halin sa mga sinulat sang mga klasikal nga ekonomista, 
sa pangkabug-osan, ang burgis nga ekonomiyang pangpulitika nagapanindugan 
para sa pagpaluntad sang kapitalista nga sistema, ang prinsipyo sang pribado 
nga ganansya kag pribado nga pagpanag-iya sang mga kagamitan sa produksyon, 
sa pagpaidalum sang sistema sang produksyon sa sistema sang distribusyon, ang 
pagpaboron sang ultimo nga ginahalinan sang kita (ganansya, sweldo, interes, 
arkila, iban pa) kag ang himo-himo nga estorya sang hilway nga pagnegosyo 
bisan pa sa atubang sang mga monopolyo nga nagapangibabaw sa kapitalista 
nga sosyedad. 

Ang Marxista nga ekonomiyang pangpulitika isa ka mas kumprehensibo 
kag mas madalom nga pagtuon sang mga layi sang paghulag sang kapitalismo 
sang sa burgis nga ekonomiyang pangpulitika. Ginlatag ni Karl Marx ang 
pundasyon sini sa Das Kapital (Vol. 1 ginbalhag sang 1867) kag ginsakup sini ang 
pagkabun-ag, pag-uswag kag pag-usmod sang kapitalismo kag gintumod ang 
posibilidad sang sosyalismo. Para mausisa ang mga internal nga layi sang 
paghulag sang kapitalismo, nagkonsentrar siya sa sistema sang produksyon 
imbes sang sa sistema sang distribusyon kag nagsugod sa pag-analisar sang 
baligya bilang selyula, bilang sandigan nga organikong yunit sang kapitalista nga 
moda sang produksyon imbes sang sa penomena sang merkado pareho sang 
ginahimo sang burgis nga ekonomiyang pangpulitika. 

Ginbuyagyag ni Marx ang sandigan nga mga layi sang paghulag nga 
nagatulod sa hilway nga kumpetisyon nga mag-uswag padulong sa 
konsentrasyon sang kapital kag tugahon mismo ang mga pwersa nga mahimo 
magbun-ag sang sosyalismo. Apang, ang pag-uswag sang Marxista nga 
ekonomiyang pangpulitika wala natapos kay Marx. 

Sa dugang nga pagpauswag sa teoretikal nga pundasyon nga ginlatag ni 
Marx, nagkonsentrar si V.I Lenin sa monopolyo kapitalismo sa iya Imperyalismo, 
ang Pinakamataas nga Halintang sang Kapitalismo. Sa gihapon, wala nagdulog sa 
pag-uswag ang Marxista nga ekonomiyang pangpulitika. Sakup sini ang pagtukod 
sang pila ka sosyalista nga ekonomiya. Sa pagpalip-ot, nagasakup ang Marxista 
nga ekonomiyang pangpulitika halin sa mga teoretikal nga sinulat ni Marx tubtob 
sa pagtukod sang sosyalismo. 

Apang sa sini nga tsapter, talakayon lang naton ang mga masunod : 1) 
Kritika ni Marx sa Kapitalismo, 2) Kritika ni Lenin sa monopolyo kapitalismo, 
kag 3) Pag-usmod sang kapitalismo kag imperyalismong US. Gin-reserba naton 
sa masunod nga tsapter ang bug-os nga talakayan sang sosyalismo. Nagahatag 
sang appendix bilang bakgrawn sang pre-industriyal nga kapitalismo ukon sa 
primitibo nga akumulasyon sang kapital tungod ang ini nga tsapter nagatum-ok 
lang sa industriyal nga kapital pareho sa ginhimo nanday Marx kag Lenin. 


(Apendiks 2: Tuhoy sa Pre-industriyal nga Kapitalismo kag Primitibo nga 
Akumulasyon sang Kapital) 


A. Kritika ni Marx sa Kapitalismo 


! Bag-uhon ang distribusyon sang mga produkto sa ngalan sang hustisya 

Mayor nga nagtum-ok si Karl Marx sa kapitalista nga moda sang 
produksyon sa industriyal nga halintang sini, sang nagpangibabaw ang 
madamoan nga produksyon sang baligya sa nagapanguna nga ekonomiya sa 
Uropa. Daku ang iya bentaha sa mga klasikal nga ekonomista (nga maukod niya 
nga gintun-an upod sa tuman ka damo nga datus pang-ekonomiya nga makita sa 
British Museum) tungod ang kapitalismo lubos na nga nag-uswag sang sa 
nagligad kag gani, mas bukas sa paghangop. Masarangan na niya nga malab-ot sa 
pag-analisar ang sistema sang pinansya sang kapitalismo nga wala pa nahimo 
sang mga nauna sa iya sa pagtuon sang ekonomiyang pangpulitika. 

Sa ano pa man, sa iya kritika sang kapitalismo, nagsugod siya sa pag- 
analisa sang baligya, kag kritikal nga gingamit kag dugang nga ginpauswag ang 
teorya nga ang pangabudlay amo ang nagatuga sang balor nga ginhapag nila 
Adam Smith kag David Ricardo, nga ginhulam sang una halin sa pilosopo nga si 
John Locke sang ika-17 ka siglo. Pareho sang mga nauna sa iya, ginpalig-on ni 
Marx nga ang balor sang baligya amo ang kantidad sang oras sang pangabudlay 
nga gingamit sa produksyon sini. Tubtob subong, nagapabilin ang oras sang 
pangabudlay nga talaksan sang kusog pangabudlay nga gingamit sa produksyon. 

Absoluto nga husto ang pag-pokus sa baligya bilang punto sa pagsugod 
sang pag-analisa. Ginakumpirma sini ang pagka-prinsipal sang produksyon sa 
distribusyon sa pagtuon sang isa ka pat-ud nga moda sang produksyon. Ang 
madamoan nga produksyon sang baligya amo ang nagatuhay sa kapitalismo sa 
tanan nga nakaligad nga mga sistema sang ekonomiya, nga sa sandigan mga 
natural nga ekonomiya nga tuman nga nagsalig sa naturalisa ukon duta - ang 
orihinal nga tuburan sang manggad kag may kinaiya sang hustohan sa 
kaugalingon ukon kinahanglanon para mabuhi ang magagmay nga mga lokalidad. 

Agud matawag nga baligya, dapat may balor sa gamit kag balor sa 
bayluhanay ang isa ka butang. Ang balor sa gamit nagakahulugan nga ang 
butang makasarang nga makasabat sa kagustuhan sang tawo. Ang balor sa 
bayluhanay nagakahulogan nga ang butang pwede nga ibaylo sa merkado sang 
lain naman nga butang nga masami may pareho nga kantidad sang kusog 
pangabudlay sa merkado. Kon ang isa ka yunit sang isa ka baligya mahimo sa isa 
lang ka adlaw nga pagtrabaho, pwede nga mabayluhan ini sang duha ka yunit 
sang iban pa nga baligya nga matag-isa mahimo sa tunga sa adlaw. 


(Tan-awa ang Appendix 2 : On Pre-industrial Capitalism and the Primitive 
Accumulation of Capital (Nahanungod sa Pre-industriyal nga Kapitalismo kag 
ang Primitibo nga Akumulasyon sang Kapital) 


Sa madamoan nga produksyon sang baligya nga kinaiya sang kapitalismo, 
wala sang mamumugon nga mag-angkon nga siya ang nagtuga sang isa ka bug-os 
nga produkto. Kon aton nga takson ang kantidad sang kusog pangabudlay nga 
gingamit sa pagtuga sang isa ka baligya, kinahanglan naton mag-abstrakto ukon 
mag-abereyds sang lain-lain nga mga talaksan sang oras sang pangabudlay? ukon 
tantos sang produktibidad nga nagakadto sa pagtuga sang isa ka baligya sa isa ka 
pat-ud nga sosyedad. Gani, nagahambal kita sang naandan nga oras sang 
pangabudlay nga ginagamit sa sina nga baligya. 


? Kinaandan kag abereyds nga oras sang pangabudlay santo sa kinahanglanon base sa lebel sang pag-uswag sang 
produksyon sang sosyedad 

Ang kusog pangabudlay mismo isa ka baligya sa kapitalista nga sistema. 
Ang balor sini amo ang kantidad sang kinaandan nga oras sang pangabudlay 
agud tugahon ang mga sandigan nga kinahanglanon (mga produkto nga 
ginagamitan sang sweldo) agud mapabilin kag ma-reprodyus ang mamumugon 
kag iya pamilya. Sa merkado sang pangabudlay, ang kapitalista nga manugbakal 
sang kusog pangabudlay nagatanyag sang presyo sang kusog pangabudlay, nga 
ginatawag nga sweldo - ang balor sang kusog pangabudlay sa porma sang 
kwarta. 

Sa pangkabug-osan, ang kapitalistang sahi magahatag sa sahing 
mamumugon sang makabuhi nga sweldo. Masabat sini sa pinakamenos ang 
pinakagamay nga pisikal nga kinahanglanon sang mga mamumugon agud 
padayon sila nga magbalik sa trabaho kag subong man mentinahon ang isa ka 
sahi bilang tuburan sang pangabudlay. Bilang panindugan sa butang nga ini, 
mismo ang mga mamumugon nagaduso sang minimum nga lebel sang sweldo. 
Kon maayo ang dalagan sang negosyo, pwede pa gani nga makahatag sang saka 
agud mapataas ang lebel sang produktibo nga kahanason sa kubay sang mga 
mamumugon. 

Yara sa interes sang sahing kapitalista nga pahanugutan nga mentinahon 
kag padamuon ang sahing mamumugon. Ang kusog pangabudlay amo ang solo 
nga baligya nga may ikasarang nga magpadamo sang kaugalingon kag ang tanan 
nga iban pa nga mga baligya. Ang kapital sa kaugalingon sini indi makatuga sang 
bisan ano. Sa kasaysayan, simple lamang ini nga akumulasyon sang kusog 
pangabudlay. Ini gintipon nga kusog pangabudlay. Sa produksyon sang mga bag- 
o nga baligya, wala sang bag-o nga balor ang ginatuga sang mga makina kag 
hilaw nga materyales. Ang ila daan nga balor ginabalhin lang pakadto sa mga 
bag-o nga mga baligya. Ang mga bag-o nga gindugang nga balor magahalin 
lamang sa kusog pangabudlay sang mga mamumugon nga nagapadalagan sang 
mga makina kag hilaw nga materyales. 

Ginapuga sang sahing kapitalista ang ganansya sini halin sa proseso sang 
produksyon mismo. Ang mga mamumugon obligado nga magtrabaho sa isa ka 
panahon nga mas malawig sang sa kinahanglanon agud tugahon ang katumbas 
sang sweldo nga ginabayad sa ila. Ang sobra halin sa kabug-osan nga balor nga 
ginatuga sang mga mamumugon kag ang sweldo nga ila ginabaton amo ang 
ginatawag nga sobra nga balor ukon wala mabayaran nga pangabudlay. Amo ini 
ang ginahalinan sang industriyal kag komersyal nga ganansya, mga bayad sa 
interes kag arkila sa duta. 

Agud makapuga sang mas daku nga kantidad sang sobra nga balor, 
ginapalawig sang mga kapitalista ang inadlaw sang pagtrabaho kag ginapanubo 
ang sweldo. Amo ini ang ginatawag nga absoluto nga sobra nga balor. Sa panahon 
sang primitibo nga akumulasyon sang kapital nga nahitabo sang pila ka siglo kag 
nagsakup tubtob sa una nga tunga sang ika-19 ka siglo, nagadugay ang inadlaw 
sang pagtrabaho halin sa 18 ka oras tubtob 12 ka oras sa tuman ka nubo nga 
sweldo. 

Pwede man nga panuboon sang mga kapitalista ang inadlaw sang 
pagtrabaho kag pasaka-an ang sweldo. Apang sila naggamit sang mga pamaagi 
sang pagpasaka sang produktibidad para mapadasig (sang produksyon), ilabina 
bilang resulta sang pagpakilala sang conveyor belt, tuman ka taas nga kota sang 
produksyon kag kon indi ini malab-ot magaresulta sa pagbuhin sang sweldo, 
sistema sang padya kag silot nga nagapapagsik sa mamumugon agud madamo 

sang matrabaho sa malip-ot nga oras, kag mga pareho sini. Sa kaso nga ini, ang 
relatibo nga sobra nga balor amo ang ginapuga. 

Bilang resulta sang nagataas nga paggamit sang makina kag pagpamatok 
sang mamumugon sa malawig nga inadlaw sang pagtrabaho, ginpalip-ot ini sa 12 
ka oras sa daku nga bahin sang ika-19 ka siglo tubtob dugang pa ini nga ginpalip- 
ot sa 10 ka oras sa ulihi nga bahin sang siglo. Ang 8 ka oras nga inadlaw sang 
pagtrabaho sa pangkabug-osan kadalag-an sang ika-20 ka siglo nga 
internasyunal nga proletaryado. 

Bisan pa nga kinahanglanon sang sahing kapitalista ang mga mamumugon 
bilang tuburan sang mga bag-o nga balor sa produksyon, kon sa diin makuha ang 
ganansya, permi may daku nga bahin sang sahing mamumugon ang wala sang 
trabaho kon indi man tungod sa kahinay sang pagsuyop sang mga mangunguma 
nga nadislokar sang industriya sang isa ka naga-uswag nga ekonomiya, kundi 
tungod sa disbalanse sang isa ka lubos nga mauswagon nga ekonomiya. Ining 
mga wala sang trabaho ginatawag nga reserba nga hukbo sang pangabudlay. Kon 
mas madamo sila, mas dako ang tendensya nga mapanubo nila ang lebel sang 
sweldo kag mapadako ang sobra nga balor nga mapuga halin sa yadtong 
nagatrabaho. 

Kon mas daku ang sobra nga balor, mas mataas ang tantos sang 
pagpanghimulos sa pangabudlay. Ang tantos sang sobra nga balor, nga ginatawag 
man nga tantos sang pagpanghimulos, makuha paagi sa pagtunga-tunga (divide) 
sang kantidad sang sobra nga balor sa kantidad sang sweldo nga ginabayad. 

Ang teorya sang sobra nga balor amo ang radikal nga nagatuhay sa 
Marxista nga ekonomiyang pangpulitika sa burgis nga ekonomiyang pangpulitika. 
Ginapakita sini nga ginapuga ang ganansya halin sa proseso sang produksyon, 
partikular halin sa sobra nga balor. Ginapakita man sini nga nakaugat ang 
pagpanghimulos sa sahing mamumugon sa proseso sang produksyon kag indi sa 
merkado. 

Bisan nga ginpalig-on sang nagapanguna nga klasikal nga mga ekonomista 
nga sila Smith kag Ricardo ang teorya nga ang pangabudlay ang nagatuga sang 
balor, wala nila ini ginpauswag pareho sang ginhimo ni Marx. Pagkatapos nila, 
ginpaburon ukon lubos nga ginsikway ini sang kinaandan nga mga burges nga 
ekonomista, ilabina sa ika-20 ka siglo, paagi sa pagpamilit sang pagpangibabaw 
sang mekanismo sang merkado sa produktibo nga proseso kag paagi sa pag- 
angkon nga matuga ang ganansya sa merkado sa sobra sang presyo sang 
pagbakal kag pagbaligya kag kabaliskaran sini. 

Suno kay Marx, tuman ka malahalon para sa indibidwal nga kapitalista 
nga mga empresa nga isipon ang presyo sang pagbakal kag pagbaligya. Apang sa 
merkado wala sang bag-o nga materyal nga balor ang ginatuga. Kag sa bug-os 
nga ekonomiya, ang bug-os nga balor sa produksyon katumbas sa bug-os nga 
presyo sang merkado. 

Ano ang makaserbi sa kaugalingon para sa sahing kapitalista kag mga 
ekonomista sa pagtumod sang merkado bilang tuburan sang ganansya amo ang 
pagtago sang proseso sang pagpanghimulos sa kapitalista nga produksyon kag sa 
bug-os nga kasaysayan sang kapital. Magasiling ang mga kapitalista nga ang ila 
pangapital maka-isa ka bahin nga nagatuga sang trabaho sa makatarungan nga 
presyo nga gintalana sang merkado, nga wala sang ano man nga ginakuha halin 
sa mga mamumugon nga labaw sa butang nga matarung man nga ginabayaran. 
Subong man, mahimo nga himuon nga tapalan sang sahing industriyal nga 

kapitalista ang mga komersyante kon mahitabo ang krisis sa ekonomiya, kag 
magpakita sang dagway sang seryoso nga pagsaka-panaug sang presyo. Bunga 
sang kamatuoran nga ginapuga nila ang sobra nga balor halin sa kabilogan nga 
balor nga gintuga sang mga mamumugon, kag gani, naga-akumular sila sang 
kapital, ang mga kapitalista nagakumpetensyahanay sa matag-isa agud mapasaka 
ang ila produktibidad kag malab-ot ang dalagkuan nga sakup sang ekonomiya. 
Mas madamo nga mga produkto ang matuga sa mas malip-ot nga panahon kag 
gamay nga gasto. Yadtong indi makagamit sang mas episyente nga mga pamaagi 
sang produksyon, mapierde sa presyuhanay sa merkado. 

Sa temprano nga halintang, ang kumpetisyon sa esensya amo yadtong ang 
pagpatuhaw sang kapital. Ang mga magdaug makapatuhaw sang mas madamo 
nga kapital sang sa mga napierde. Ang ini nga kapital matunga sa duha ka bahin : 
1) ang permanente nga kapital nga ginabug-os sang mga kagamitan sa 
produksyon (kapital nga makinarya, hilaw nga materyales, nahamtangan sang 
planta kag mga pareho sini), kag 2) nagabag-o nga kapital nga amo ang pondo 
para sa sweldo. 

Apang samtang nagasingki ang kumpetisyon kag nagasulong halin sa isa 
ka hugna padulong sa masunod, yara ang permi nga nagabaskog nga tendensiya 
nga padakuon ang organiko nga komposasyon sang kapital, buot silingon, ang 
permanente nga kapital. Kon ano gid man, ang mga nagdaug sa kumpetisyon 
magalamon sa mga napierde paagi sa mga pag-isa kag iban pa nga dagway sang 
pagsuyop.. Masami yara ang 5 kakinahanglanon para sa mga 
nagakumpetensyahanay nga mga kapitalista nga padakuon ang permanente nga 
kapital agud konsolidahon ang ila posisyon kag dugang nga pasakaon ang 
produktibidad. 

Ginapadaku ang permanente nga kapital sa kahalitan sang mabag-o nga 
kapital. Ang makakinot sa pangabudlay nga mga makina nagadislokar sa mga 
mamumugon. Sa pagsingki sang kumpetisyon, ang mga kapitalista nagapaminsar 
man nga ila mapa-uswag ang ila posisyon sa kumpetensyahanay kag mapadaku 
ang ila ganansya paagi sa pagpanubo sa mabag-o nga kapital. Sa panugod, 
nagakahulogan ini nga ila ginapanubo ang sweldo. Sa ulihi, ila buhinan ang ila 
pwersa sa pagtrabaho paagi sa pag-angkon sang mga makakinot sa pangabudlay 
nga mga makina, bilang resulta, magadako ang permanente nga kapital. 

Nagapinagustuhanay nga naga-akto ang nagakumpetensyahanay nga mga 
negosyante ukon kumbuyahan sa paglagas sang ila matag-interes sa pagkamal 
sang ganansya. Nagahulag sila agud pierdehon ang matag-isa. Napaslawan ang 
matag-isa nga hangpon nga sa pagbuhin sang mabag-o nga kapital kag pagkakas 
sang mga mamumugon, kada isa sa ila sa pagkamatuod nagapakitid sa tuburan 
sang bag-o nga balor kag subong man, ang ganansya. 

Ang resulta amo ang tendensiya sang tantos sang ganasya nga mabagsak. 
Ang tantos sang ganansya ginatalana paagi sa pag-divide sa sobra nga balor sa 
kabilogan nga kapital (permanente nga kapital kag mabag-o nga kapital). Kon 
padakuon ang permanente nga kapital apang pagamayon ang mabag-o nga 
kapital, ang kantidad sang sobra nga balor magagamay kag kon amo ang tantos 
sang ganansya magagamay man. 

Ang mataas nga produktibidad sang capital goods kag kapitalista nga 
kumpetisyon nagabuligay sa isa kag isa agud tugahon ang mga produkto sa 
manubo nga presyo kon ianggid sa yadtong gintuga sang mga atrasado nga moda 
sang produksyon. Ang mga baligya ginabaligya santo sa presyo sang produksyon, 

nga katumbas sa gastos sang produksyon kag may gamay kag nagagamay nga 
abereyds nga ganansya. Ang abereyds nga ganansya gamay kag nagagamay 
bangud sa pagpagamay sang mabag-o nga kapital sa proseso sang produksyon. 

Ang mga mabag-o nga presyo sang partikular nga baligya nga magtuhaw 
sa merkado sa dalagan sang kumpetisyon magatupong sa lebel sang presyo sang 
produksyon. Puede nga panubuon sang kapitalista ang presyo sang iya produkto 
agud pierdehon ang iya kakumpetensya. Apang kon nagapangibabaw na siya, 
pasakaon niya ang iya presyo kag bawion ang ano man nga nadula sa iya. Gani, 
ang mabag-o nga presyo magatupong sa lebel sang presyo sang produksyon. 

Sa sandigan, matunga ang kapitalistang produksyon sa duha ka 
departamento : ang departamento I nga nagatuga sang mga kagamitan sa 
produksyon ukon capital goods, kag ang departamento II nga nagatuga sang mga 
produktong pang-konsumo. 

Sa paindisanay nga pasakaon ang organikong komposasyon sang kapital, 
ang nagakumpetensyahanay nga mga kapitalista nagapadaku sang departamento 
I. Kon amo sini, ang mas daku nga produksyon sa idalom sang sini nga 
departamento magaresulta sang mas daku nga produksyon sa idalom sang 
departamento II. Bangga ini sa pagpagamay sang mabag-o nga kapital ukon 
pondo para sa sweldo. 

Ang nagadamo nga suplay sang mga produkto nga pang-konsumo wala 
nagasanto sa nagataas nga kawad-on sang trabaho kag pag-usmod sang 
ikasarang nga magbakal sang mga mamumugon. Ang merkado, nga ginabug-os 
mayormente sang mga mamumugon, ginapakitid sa pagkakas sa trabaho kag 
pagnubo sang sweldo resulta sang duso sang kumpetisyon nga hugakumon ang 
kapital. Gani magatuhaw ang krisis sang sobra nga produksyon, relatibo sa 
merkado. 

Sa krisis sang sobra nga produksyon, ang sobra nga pangapital kag 
manubo nga pag-konsumo amo ang nagagana. Maathag nga ang nagaluntad nga 
capital goods may ikasarang nga magtuga sang sobra sa masarangan sang 
merkado. Kadungan sini, ang mga mamumugon wala sang kita para ibakal kag 
konsumohon ang tanan nga yara sa merkado. Indi man masarangan nga 
ikonsumo sang magamay nga isip sang mga kapitalista ang ginatuga bisan pa sila 
ang mga may matag-as sang kita. 

Ang panghitabo sang krisis sa sobra nga produksyon nagbuyagyag sang 
makamamatay nga kahuyangan sang kapitalismo. Nagagana ang ekonomiya nga 
tuman ka nubo ang kapasidad sini. Tuman ka daku nga kantidad sang mga 
rekurso nga tawo kag materyal ang nagaka-uyang. 

Ginawasak pa gani ang mga baligya agud ma-adyas ang suplay sa 
nagakitid nga merkado. Tuman nga nagdaku ang reserba nga hukbo sang 
pangabudlay nga wala lang sini ginapanubo ang sweldo kundi tuman nga 
ginapagamay ang epektibo nga demanda. Ang mga may trabaho kag wala sang 
trabaho indi mapahamtang kag may tendensiya nga maghiliusa batok sa sahing 
kapitalista. 

Nangin okasyon ang krisis sang sobra nga produksyon para sa mga 
dalagku nga kapitalista nga kumbuyahan nga madamoan nga lamunon ang 
magagmay nga mga kumbuyahan nga nagakaputo. Ang duso para sa mas daku 
nga konsentrasyon sang kapital padayon nga nagabaskug. Makabawi lang ang 
ekonomiya pagkatapos sang tuman nga pag-uyang kag pagkatapos sang tuman 
nga pagdaku sang mga nagdaug nga kapitalista kumpara sang nagligad kag 

nagsugod nga liwat patrabahuon ang mga wala sang trabaho. Magasunod ang 
panahon sang kabuganaan nga magpuli man lang sa isa naman ka pagsarurot 
nga mas malala sang sa nakaligad. Ini liwat naman nga magpadulong sa mataas 
nga konsentrasyon sang kapital sa mas magamay nga kumbuyahan sang sa 
nakaligad. 

Tungod sa krisis sang sobra nga produksyon, kinahanglan nga gamiton 
ang estado agud suportahan ang sistemang kapitalista kag pakalmahon ukon 
pierdehon ang proletaryado. Pinakamalala para sa sistema, pabaskugon sang 
krisis ang banggianay sang mga sahi, kag mahimo nga magdangat sa 
rebolusyonaryong gyera sibil kag kadalag-an sang proletaryado. Yara man ang 
posibilidad nga magdangat ang krisis sa internasyunal nga gyera. Apang, wala pa 
mapasangkad ni Marx ang ini nga posibilidad. 

Kon kaisa, ginasaway si Marx sang pila ka mga burgis nga ekonomista nga 
wala man gani nakabasa sang iya mga sinulat tungod iya kuno panagna ang 
nagahana nga pagbagsak sang kapitalismo, seguro sa ika-19 ka siglo, sa isa lang 
ka agi. Kabuangan ini. Ginatalakay ni Marx ang mga dalagko nga pwersa kag 
proseso nga istorikal nga indi pwede nga pagamayon sang isa ka pat-ud nga 
target nga panahon. 

Apang, ang iban nga mga burgis nga ekonomista nagakatingala nga iya 
napaktan ang pagtuhaw sang mga monopolyo padulong sa isa ka dominante nga 
posisyon sa kapitalista nga sistema bisan nga sadto nga panahon sang iya 
ginsulat ang Das Kapital madamo nga mga gagmay nga empresa ang may kinaiya 
pa sang sini nga sistema. Ang pagtuhaw sang sosyalismo sadtong 1917 mas pa 
nga katingalahan. 

Husto nga ginbuyagyag ni Marx ang mga laye sang paghulag sang 
kapitalismo kag ginpakita nga-a kag paano ang hilway nga kumpetisyon 
nagpadulong sa konsentrasyon sang kapital, kag ang krisis sang sobra nga 
produksyon nagabalik-balik kag nangin mas malala sa kada balik sini, gani, 
ginatulod ang sahing mamumugon nga maghimo sang mas dalagku nga mga 
rebolusyonaryo nga pagpaninguha. Ginpamatud-an ang tanan nga ini sang mga 
masunod nga mga panghitabo. 

Gintumod ni Marx ang pagtuhaw sang sahing mamumugon una bilang 
sahi sa kaugalingon sini kag pagkatapos bilang sahi para sa kaugalingon. Bilang 
sahi para sa kaugalingon, nagtukod anay ini sang mga unyon agud ipakig-away 
ang pang-ekonomiya nga interes sini, kag pagkatapos sang pampulitika nga 
partido agud ipakig-away ang pampulitika nga mga interes sini, kag bisan pa 
para sa interes sang iban nga ginahimuslan sa kapitalista nga sosyedad. 
Bastante niya nga ginpakita kon nga-a kag paano wasakon sa ulihi sang 
proletaryado ang sahing kapitalista kag buslan ang kapitalista nga moda sang 
produksyon sang isa ka sosyalista nga moda. 


B. Ang Kritika ni Lenin sa Monopolyo Kapitalismo 


Santo sa syentipiko nga panagna ni Marx, ang hilway nga kumpetisyon sa 
iya panahon (tunga-tunga sang ika-19 ka siglo) matuod nga nagpadulong sa 
mataas nga konsentrasyon sang kapital sa mga kamot sang pila lang ka 
kapitalista nga kumpaniya sa katapusan nga tatlo ka dekada sa ika-19 ka siglo. 
Ang mga kapitalista sa Uropa, sa Estados Unidos kag Hapon nagsinggitan nga 


41] Praymer sa Marxismo 


palaparon ang merkado tungod sa limitado nga merkado sa ila kaugalingon nga 
pungsod. 

Ang higante nga kapitalistang Briton nga si Cecil Rhodes, ang Amerikano 
nga politiko nga si Theodore Roosevelt kag ang mga manunulat pareho ni 
Rudyard Kipling kag bisan si Victor Hugo kalakip sa mga pinakamagahod sa 
pagpanawagan para sa imperyalista nga ekspansyon kag pagbutang sang kada 
bahin sang kalibutan sa idalom sang kapitalista nga sistema. Prangka nila nga 
gin-ako ang kapitalista nga mga motibo bisan pa nga ginapahayag nila ini sa 
retorika nga pagsibilisa sa kalibutan. Ginasulit man nila wakal ang pasulit-sulit 
nga mga dinalan nga daan nga tipo sang merkantilista nga kolonyalismo kag 
nagapamalakpak sa madugoon nga pagpasimpalad sang modernong 
imperyalismo. 

Ang Great Britain, ang nagapanguna nga kapitalista nga pungsod, wala 
lamang naga-angkon sang iya daan nga mga kolonya (India, ang subong nga 
Pakistan kag Bangladesh, Ceylon (Sri Lanka), ang subong nga Malaysia, Australia, 
Egypt, mga bahin sang Latin America, kag iban pa) kundi nakuha man ang 
pinakadaku nga bahin sang pag-agaway sa pag-kolonisa sang Africa sadtong ulihi 
nga bahin sang ika-19 ka siglo. Ginkonsolida sini ang pinakadaku nga patag sang 
impluwesya sa Tsina. 

Nagasunod lang sa Great Britain bilang pinakadaku nga imperyalista nga 
gahum ang France. May yara ini daan nga mga kolonya, nga naglakip sang 
Indochina, kag nakuha ang pinakadaku nga bahin sang Africa sunod sa Great 
Britain. Ang mga magagmay nga kapitalista nga mga pungsod pareho sang 
Netherlands kag Belgium may yara man signipikante nga kolonyal nga mga 
propyedad. Ginaangkon sang una ang Indonesia bilang pinakadaku nga 
ginapanag-iyahan kag ang naulihi, ang Belgian Congo. 

Nagpakigbahin man ang mga mabaskog nga ulihi nga nag-uswag nga 
kapitalista pareho sang United States, Germany kag Japan sa agaway sang pag- 
angkon sang mga kolonya. Sa pihak sang iya malapad nga prontera sa 
nakatungdan, sa iya mga naagaw halin sa mga kolonyal nga gahum (Spain kag 
France) sa North America kag dominansya sini sa daku nga bahin sang South 
America, ginduso sang United States ang Spain sa isa ka gyera agud agawon ang 
Puerto Rico, Cuba kag Pilipinas kag nakig-suod sa Great Britain agud 
makaangkon sang bahin sa imperyalista nga aksyon sa Tsina. 

Nakuha sang Germany ang pila ka bahin sang Africa, mga sakop sang 
impluwensya sa Tsina, pila ka isla sang Pasipiko, ginhandum ang daku nga bahin 
sang Eastern Europe kag nagsulod sa kumplikado nga kagamo sa tunga sang 
Russia kag Austria. Ang mga erya sang Alsace-Lorraine nga ginkuha sang 
Germany halin sa France bilang resulta sang gyera sadtong 1871 nagpabilin nga 
agawan sang duha ka mga pungsod. Gin-uyatan sang Japan ang Formosa 
(Taiwan) kag Korea bilang kolonyal nga ginapanag-iyahan kag sakop sang 
impluwensya sa North China. 

Ang Russia bilang pinakamahuyang sa mga kapitalista nga pungsod, 
padayon nga gina-uyatan ang malapad nga teritoryo nga gin-agaw halin sa Tsina 
kag karibal sang Japan sa lugar nga ini. Ginhandum man sini ang daku nga bahin 
sang Eastern Europe kag karibal ang daan nga mga emperyo sang Austro- 
Hungarian kag Ottoman. 

Sa pagsugod sang ika-20 ka siglo, wala na sang parte sang kalibutan nga 
wala napasulod sa internasyunal nga network sang kapitalismo. Ginsuyop na 

sang mga kapitalista ang tanan nga iban nga bahin sang kalibutan sa ila 
kumpetisyon para sa merkado sang sobra nga baligya, kuluhaan sang hilaw nga 
materyales, patag sang negosyo, sakop sang impluwensya kag mga pusisyon sang 
kusog. Naghulag ang mga monopolyong kapitalista agud solbaron ang sobra nga 
kapital, relatibo nga sobra nga produksyon kag mga makasahi nga kontradiksyon 
sang sosyedad kapitalista paagi sa ikasarang nga himuslan ang pumuluyo sa 
kolonya kag mala-kolonya. 

Kalakip sa mga una nga nagpagwa sang mga pagtuon sa modernong 
imperyalismo bilang penomenon nga tuhay sa daan nga merkantilista nga 
kolonyalismo nga nangin bahin sang primitibo nga akumulasyon sang kapital, 
amo ang nagasiling nga siya Marxista, si Rodbertus nga isa ka German nga 
ekonomista, kag isa ka rebolusyonaryo nga German nga si Rosa Luxemburg. Ang 
British nga ekonomista nga si John Hobson nagpamulot sang mga ideya halin sa 
ila kag dugang nga ginpasangkad ini nga topiko, apang wala naglapaw sa 
pagpakamalaut sa mga abuso sang modernong imperyalismo. 

Sa iya Imperyalismo, ang Pinakamataas nga Halintang sang Kapitalismo, 
ginlabawan ni V.I. Lenin ang mga sinulat sang tanan nga mga nauna sa iya bahin 
sa topiko nga ini paagi sa tuman ka kumprehensibo kag mas madalum nga pag- 
analisa sini gani nakalab-ot siya sa kongklusyon nga ini ang katapusan nga 
halintang sang kapitalismo kag ang bisperas sang sosyalista nga rebolusyon. 
Dugang pa, siya ang teoretisyan kag lider sang una nga sosyalista nga 
rebolusyon sadtong 1917. 

Mas ginpauswag ni Lenin ang teorya ni Marx sang kapitalista nga pag- 
uswag. Nagpadayon siya sa pag-analisar sang mas nga pag-uswag sang 
kapitalismo padulong sa monopolyo kapitalismo ukon moderno nga 
imperyalismo. Ining duha ka termino magkaanggid kag pwede mabaylo-baylo. 
Tungod sa paghangop sang mga sandigan nga layi sang paghulag sang 
kapitalismo nga ginhapag ni Marx kag ginpamatud-an sang kasaysayan, mahapos 
lamang naton mahangpan ang malip-ot nga paglaragway ni Lenin sang 
imperyalismo bilang pinakamataas kag katapusan nga halintang sang 
kapitalismo ukon tagumatayon nga kapitalismo. 

Ihapag naton ang lima ka sandigan nga kinaiya sang imperyalismo ukon 
monopolyo kapitalismo santo sa paglaragway ni Lenin. Ini amo ang mga 
masunod : 

e Naglab-ot na ang konsentrasyon sang kapital sa punto nga ang mga 
monopolyo nangin dominante na sa kapitalista nga sosyedad. 

e Nag-isa ang kapital sa industriya sa kapital sa bangko agud mangin 
kapital sang pinansya kag nagtuga sang oligarkiya sa pinansya. 

e Nakaangkon sang kaugalingon nga importansya ang eksport sang sobra 
nga kapital, magluwas pa sa sobra nga mga baligya, kag nangin guluwaan 
para sa sobra nga kapital sa mga kapitalista nga pungsod. 

e Nagtuhaw ang internasyunal nga mga kumbinasyon sang mga monopolyo, 
trusts, kartel, sindikato kag mga pareho sini. 

e Nakumpleto na ang pagtunga-tunga sang kalibutan sa kubay sang mga 
kapitalista nga gahum kag ang liwat nga pagtunga-tunga sini indi 
malikawan nga magkadto sa gyera. 


Sa pagpa-athag sa nasambit nga mga kinaiya sang monopolyo 
kapitalismo, permi kita magatumod sa mga panghitabo nga nahitabo 

pagkatapos sang 1917. Maathag ang kabangdanan. Padayon kita nga yara sa 
panahon sang moderno nga imperyalismo kag ang kritika ni Lenin padayon 
nga ginapamatud-an sang mga panghitabo. 


1. Nagakahulugan ang Monopolyo nga ang isa ka kumpaniya ukon isa ka 
kumbinasyon sang mga kumpaniya nga kontrolado sang isa lang ka grupo sang 
mga kapitalista nagadominar sa mayor nga bahin ukon kabug-osan sang isa ka 
industriya. Sa pagsugod sang ika-20 ka siglo, ang estratehiko kag mayor nga mga 
industriya pareho sang salsalon, lana, karbon, paghimo sang makina, kemikal, 
riles, iban pa, yara na sa mga kamot sang monopolyo kapitalista. 

Temprano pa sang 1890, tuman ka baskog na sang singgitan sang publiko 
sa United States batok sa amo sini nga mga monopolyo kapitalista pareho sang 
mga Rockefellers sa lana, Du Ponts sa kemikal, Mellons sa salsalon, Vanderbilts 
sa riles kag iban pa, gani ginpalig-on ang layi nga anti-trust ni Sherman. Apang 
ang pinakamaayo nga nahimo sini amo ang pagpatawag lamang sang mga 
monopolyo kapitalista sa mga pang-administratibo nga pagbista kon diin gin- 
panugyanan lamang sila nga liwat ayuson ang ila mga pangapital. Sang ulihi, mas 
gintutok ang layi batok sa mga unyon bilang kuno mga monopolyo nga 
nagapugong sa pag-negosyo. 

Sa sandigan, natapos na ang kapanahonan sang hilway nga kumpetisyon 
sa ulihi nga bahin sang ika-19 ka siglo. Tanan nga mayor nga patag sang pang- 
ekonomiya nga aktibidad dominado sang mga dalagku nga monopolyo nga 
kumbuyahan kag padayon ini nga mas nagadako. Sa kapanahonan sang 
imperyalismo nangin mas pa nga nagdako ang mga monopolyo nga kumbuyahan 
paagi sa pagpuga sang mga superganansya halin sa mga kolonya kag mala- 
kolonya kag paagi sa padayon nga pagpatigayon sang mga pag-isa bilang resulta 
sang pabalik-balik nga mga krisis sa ekonomiya. 

May matun-an bahin sa monopolyo paagi sa pagbasa sang mga 
ginapanag-iyahan, baligya kag ganansya sang mga kumpaniya pareho sang 
Standard Oil, General Motors, Ford Motors, General Electric, US Steel, Bethlehem 
Steel kag mga pareho sini. Matun-an nga ang tanan nga mga estorya bahin sa 
hilway nga pagnegosyohanay sang mga burgis nga ekonomista tanan mga binutig. 

Sang ulihi nga bahin sang dekada 1950 ang 135 pinakadalagku nga mga 
korporasyon sa manupaktura sa United States ang nagtuga sang katunga sang 
kabug-osan nga ginapagwa nga manupaktura sa United States kag ang 250 ka 
pinakadalagku nga mga kumpaniya nagpatuhaw sang ilig sang mga produkto nga 
katumbas sa balor sang ginapa-guwa sang bug-os nga ekonomiya antes mahitabo 
ang Ikaduha nga Inaway Pangkalibutanon. 


2. Ang pag-isa sang kapital sang industriya kag bangko nagbutang sang mas dako 
nga kapital sa kamot sang mga monopolyo kapitalista sang sa nakaligad kag 
nagpatuhaw sang oligarkiya sa pinansya nga nagahugakom sang mga ganansya 
indi tungod sa ila kinaadman sa pag-negosyo kundi tungod ini ang simple nga 
may kontrol kag naga-manipular sang kapital sa pinansya. Naga-arkila sang mga 
managers ang sahing monopolyo kapitalista agud magpadalagan sang mga 
produktibo nga empresa sini, kag bilang sahi nga rentier, nagapongko-pongko na 
lang samtang ginahulat ang dibidendo halin sa iya ginapanag-iyahan nga mga 
sapi (stocks). 

Ang mga monopolyo kapitalista nga nagapanag-iya sang mga bangko 
(Rockefellers sa Chase Manhattan kag National City Bank of New York, Fords sa 
Manufacturers Hanover Bank: Mellons sa Mellon Bank: Du Pont sa Chemical 
Bank, kag iban pa) sa pagkamatuod nagapahulam sang kwarta sang iban nga 
mga tawo (lakip na ang mga deposito sang mamumugon) sa ila kaugalingon nga 
mga industriyal nga kumpaniya sa prime rates para sa ila ekspansyon. Kag 
nagahulam sila halin sa ila kaugalingon nga mga bangko para makabakal sang 
sapi. 

Sa mga panahon antes ang imperyalismo, ang mga bangko may otonomiya 
sa mga nagamanupaktura kag sa panugod sila naga-ispesyalisa sa pagtanyag 
sang komersyal nga pautang ukon nagadumala sang mga bills of exchange. Sunod, 
nagapautang sila para sa industriyal nga mga proyekto apang ginapabilin ang ila 
otonomiya. Sang ulihi, sa kapanahonan sang imperyalista, ginpaidalom sang mga 
monopolyo kapitalista ang mga bangko kag industriya sa ila pagpanag-iya kag 
kontrol. 

Gitum-okan ang papel sang mga monopolyo kapitalista bilang rentiers 
paagi sa paggamit sang mga holding companies, trust funds kag mga bono sang 
gobyerno nga wala sang buhis. Dugang pa sila nga nagakahamulag sa proseso 
sang produksyon kag nangin tuman ka-athag ang ila parasitiko nga kinaiya. Ang 
ila mga ginsuholan nga pinansyal nga manedyer ang nagadumala sang ila 
nagadaku nga mga pondo. Ang mga monopolyo kapitalista wala sang 
kinamatarung sa kita magluwas sa atrasado nga prinsipyo sang pribado nga 
pagpanag-iya kag panublion. 

Suno sa pagtuon ni Lampman sadtong 1922 - 1956 (Ang Bahin sang 
Pinakadalagko nga Nagapanag-iya sang Manggad sa Pungsodnon nga Manggad 
[The Share of Top Wealth Holders in Nation Wealth], 1922 - 1956), 1.6 porsyento 
sang hamtong nga populasyon sa United States ang nagapanag-iya sang 32 ka 
porsyento sang tanan nga manggad nga pribado nga ginapanag-iyahan. Kalakip 
sa pila ka aytem sa listahan sang ila manggad amo ang 82.2 ka porsyento sang 
tanan nga stocks (sapi) kag 100 porsyento sang mga bono sang estado kag lokal 
nga gobyerno (nga libre sa buhis). 


3. Ang eksport sang sobra nga kapital yara sa dagway sang mga pautang kag 
direkta nga pangapital. Nagaserbi ang mga ini para solbaron ang kapitalista nga 
ekonomiya indi lang sa nagasolobra nga kapital kundi pati man sa sobra nga 
mga baligya sini. Ginapahapos sang mga pautang ang pagbaligya sang mga sobra 
nga baligya, ginahawanan ang alagyan para sa direkta nga pangapital kag mag- 
kita sang interes kag mabaylo sa ginapanag-iyahan nga sapi kon mapaslawan ang 
nagpangutang nga magbayad. Ang mga direkta nga pangapital direkta kag mas 
epektibo sang sa mga pautang sa pagkuha sang kontrol sang ekonomiya sang 
iban. Gina-establisar sini ang pagpanag-iya kag nagakita sang ganansya. 
Ginapahapos sang mga ini ang pagbakal sang mga sobra nga baligya kag sa pag- 
angkon sang mga hilaw nga materyales para sa mga industriya sa metropolis 
(dalagko ukon sentrong syudad.) 

Bisan ang panugod nga duso sa eksport sang kapital amo ang solbaron 
ang nagasolobra nga kapital, nagaresulta ini sa paglala sang orihinal nga 
problema tungod ginadala sini pabalik sa ila metropolis ang mas daku nga 
kantidad sang kapital, nga ginpadako sang ganansya kag interes. Ang mga 

monopolyo kapitalista sa kaugalingon nga pungsod kinahanglan mangita pa 
gihapon sang bag-o nga balagsakan sang ila kapital. 

Sa relasyon sa tunga sang metropolis kag sang dependyente sini nga 
kolonya ukon mala-kolonya, ang eksport sang sobra nga kapital bag-o nga 
butang sa idalom sang moderno nga imperyalismo. Sa daan nga tipo sang 
merkantilista nga kolonyalismo, kon diin ang primitibo nga akumulasyon sang 
kapital amo ang proseso nga ginagamit, ang kolonyal nga gahum nagapatigayon 
sang pinakalala nga hayagan, wala sang pakuno-kuno nga pagpangkurakot ukon 
sa pinakamaayo ang garapalan nga indi alalangay nga pagnegosyohanay. Bilang 
pagbag-o, ang moderno nga imperyalismo gintulod sang nagasolobra nga kapital 
agud magpatigayon sa pagtanyag sang pautang kag direkta nga pangapital. 

Nagakatabo ang isa ka lebel sang pag-uswag nga lapaw sa lebel nga nalab- 
ot sang daan nga tipo sang kolonyalismo. Apang nagapabilin ini nga manabaw, 
bangian kag pugtak-pugtak tungod ginlimitahan sang pagbubo sang sobra nga 
mga baligya sa nagasalig nga ekonomiya. Ginahimo ang ilig sang pangapital sa 
pamaagi nga ang nagasalig nga ekonomiya sa sandigan nagapabilin nga 
masaligan nga tig-suplay sang mga hilaw nga materyales kag tig-import sang 
ginmanupaktura nga mga produkto halin sa metropolis. 

Gani, ang mga direkta nga dumuluong nga pangapital nagakadto mayor sa 
ekstraktibo nga mga industriya kag pang-eksport nga agrikultura. Nagatanyag 
sang mga pautang agud paboran ining tipo sang produktibo nga aktibidad kag 
agud lisoon ang mga kliyente nga estado sa pagtib-ong sang balansyado nga 
naga-uswag nga ekonomiya padulong sa pagpaayo lang sang mga imprastruktura 
(karsada, taytay, pantalan, kag mga pareho sini) sa katuyuan nga suportahan 
ang indi alalangay nga pagbaylohanay sang mga hilaw nga materyales halin sa 
nagasalig nga pungsod kag mga ginamanupaktura halin sa metropolis. Segurado 
nga indi sa interes sang industriyal nga kapitalista nga pungsod nga pasugtan 
ang napaidalum sa iya nga isa ka atrasado nga ekonomiya nga mag-uswag bilang 
isa pa ka industriyal nga kapitalista nga pungsod kag mangin isa pa ka 
kakumpetensya. 


4. Suno sa layi sang indi alalangay nga pag-uswag, may kinatuhay ang 
mga kapitalista nga pungsod sa kusog sa ekonomiya kag gani, nagapwesto santo 
diri sa kapitalista nga kalibutan. Apang suno man mismo sa layi nga ini, ang 
pagsanyog kag kumpetisyon sang mga kapitalista nga ekonomiya padayon nga 
nagagamo sa tanan nga natalana nga balanse sang mga relasyon. 

Sa kada natalana nga panahon, ang isa ka kapitalista nga gahum pwede 
nga magdominar sa isa ukon sa pila pa ka mas mahuyang nga kapitalista nga 
mga pungsod, ukon ang mga pungsod nga ini magka-alyado para sa mutwal nga 
akomodasyon kag bentaha sa kumpetisyon batok sa iban pa nga grupo sang mga 
kapitalista nga pungsod. Apang, tanan nga kapitalista nga pungsod permi may 
tendensiya nga maghiliusa batok sa proletaryado ukon batok sa mga ginapigos 
nga pumuluyo sa mga kolonya kag mala-kolonya. 

Sa sini nga konteksto, mahapos mahangpan nga-a nagtuhaw ang mga 
internasyunal nga kumbinasyon sang mga monopolyo, kartel, trusts, sindikato 
kag mga pareho sini. Tubtob subong, tungod yara pa kita gihapon sa panahon 
sang imperyalismo, ginpaathag ni Lenin ang penomena sang transnasyunal ukon 
multinasyunal nga mga korporasyon kag ang alyansa sang mga kapitalista nga 
pungsod agud himuslan ang iban. 

Permi nga nagahari ang kumpetisyon sa mga relasyon sang mga 
kapitalista nga pungsod. Sa idalom sang kahimtangan sang kalinong, ang kada 
kapitalista nga ekonomiya padayon nga naga-akumular sang kapital kag sa 
nagakaigo nga panahon magaagum sang serye sang nagalala nga mga krisis sang 
sobra nga produksyon (ang siklo sang negosyo). Ang moderno nga imperyalismo 
indi tubtob san-o isa ka lubos kag pinal nga solusyon sa mga sandigan nga 
kontradiksyon sa sulod sang kapitalista nga sosyedad. 

Ang kumpetisyon sa kubay sang mga kapitalista nga pungsod permi nga 
ginapatalum sang serye sang mga krisis kag proteksyunista nga mga tikang. Ini 
kumpetisyon para sa mga merkado, patag sang pangapital kag kuluhaan sang 
barato nga hilaw nga mga materyales kag barato nga kusog pangabudlay. Ang 
kasakon kag makitid nga interes sang kada kapitalista nga pungsod subong man 
ang mga alyansa kag kontra-alyansa sa ila kubay mas nagatingkad. 

Pat-inan nga ang kada isa sang katapusan nga duha ka kalibutanon nga 
gyera gin-unahan sang serye sang nagalala nga krisis pang-ekonomiya kag mga 
proteksyunista nga mga tikang. Sa mga relasyon sang kapitalista nga pungsod, 
una ang gyera sa ekonomiya sa gyera sang luthanganay 


5. Sa pagsugod sang ika-20 ka siglo, wala na sang ano man nga bahin sang 
kalibutan nga wala napaidalom sa dominasyon sang kapitalista nga gahum ukon 
pila ka kapitalista nga gahum. Ang Africa ang katapusan nga kontinente nga 
lubos nga gintunga-tunga sa mga kapitalista nga pungsod. Ang pagtunga sang 
kalibutan sa kubay sang mga kapitalista nga gahum nakumpleto na. Indi na 
posible ang liwat nga pagtunga-tunga sang kalibutan nga indi magtuga sang 
gyera. Kaangot sini, nagsiling si Lenin nga ang imperyalismo nagakahulogan sang 
gyera. 

Ang istruktura sang mga kolonyal nga mga ginapanag-iyahan kag mga 
erya sang imperyalista nga dominasyon ginagamo sang mas nagabaskug nga 
konsentrasyon sang kapital kag krisis sa ekonomiya sa mga kapitalista nga 
pungsod. Ang isa ka kapitalista nga pungsod nga may daku nga produktibo nga 
ikasarang apang may tuman ka limitado nga erya para sa pangsulod kag pang- 
guwa nga pagpalapad mapilitan nga magduso sang liwat nga pagtunga-tunga 
sang kalibutan kag gamuhon ang balanse sang pang-ekonomiya kag pang- 
pulitika nga gahum. Yadtong nagakontrol sa sistema segurado nga magbato. 

Sa panahon antes ang Una nga Inaway Pangkalibutanon, tuman nga 
nagdako ang ang akumulasyon sang kapital sa Germany kon ipaanggid sa 
limitado nga merkado kag patag sang pangapital sa iya mismo kaugalingon nga 
pungsod kag sa luwas sang pungsod. Tungod naulihi sa paindisanay, may gamay 
lamang ini nga kolonya kon ikumparar sa iban. Gani, sang naglala ang krisis 
pang-ekonomiya, mas nga nangin palaaway ang Germany kag sang ulihi 
naglunsar sang gyera. Ginpangunahan sini ang Central Powers ( upod sa Austria 
kag Italy) batok sa mga magka-alyado nga France, Great Britain, Serbia kag 
United States. 

Bisan nga nalutos sa gyera, natigayon nga nasalbar sang Germany ang 
mga industriya sini paagi sa pagsungka sa mga alyado antes ang ila kontra-atake 
sa mga syudad sang Germany. Sa kasugtanan para sa kalinong, ang Alsace- 
Lorraine ginbalik sa France, ang iya patag sang impluwensya sa Tsina ginhatag sa 
Japan kag ang iya nga mga kolonya sa Africa ginhatag sa iban pa nga mga 
European nga gahum. 

Wala nagdugay, ang epekto nga pagpang-ipit sang dalagku nga industriyal 
nga ikasarang kag limitado nga erya para sa pagpalapad nagpatuhaw kag 
nagbun-ag sang isa ka Hitler. Pagkatapos nga nangin chancellor, nagpatigayon si 
Hitler sang lapnagon nga pang-publiko nga trabaho kag produksyon militar. 
Apang samtang nangin alagyan ini sang sobra nga kapital, nagtuga man ini sang 
paggamay sang tantos sang ganansya para sa mga German nga monopolyo 
kapitalista. Nagpangayo sang “ispasyo para mabuhi”, naglunsar ang Germany 
sang serye sang mga agresyon nga aksyon sa Sidlangan kag Nakatungdan nga 
Uropa tubtob nga naglab-ot ini sa Ikaduha nga Inaway Pangkalibutanon. 

Sa Asya antes pa ang Ikaduha nga Inaway Pangkalibutanon, nakatigayon 
ang Japan nga makatukod sang daku nga industriyal nga ikasarang. Gin- 
engganyo ini sang mga Nakatungan nga gahum agud mangin panagang batok sa 
Tsarista nga Russia sa Punta sang Sidlangan kag pagkatapos, ginpahanugutan ini 
nga makaangkon sang bastante nga teritoryo sa Tsina, Korea kag Taiwan, kag 
ginpasulod sa merkado sang Sur-sidlangan Asya. Apang naigo pa gihapon ini 
sang krisis kag nagtuga sang pasismo pareho sang sa Uropa. Naghimo ini sang 
padihot agud agawon ang bilog nga Asya para sa kaugalingon. Gani, nagbuylog 
ini sa gahum Axis (upod sa Germany kag Italy) sa pagsulong sang Ikaduha nga 
Inaway Pangkalibutanon nga naglikop sa bug-os nga kalibutan. 

Magbalhin naman kita sa mga sinulat ni Lenin. Naghimo sang 
kongklusyon si Lenin nga ang imperyalismo amo ang bisperas sang sosyal nga 
rebolusyon. Wala nasolbar sang imperyalismo ang sandigan nga mga problema 
sang kapitalismo apang mas nga ginpalala lang ang mga ini kag ginbutang sa 
internasyunal nga sakop. Nagserbe ini sa pagbun-ag sang wala sang tupong nga 
mga gamhanan nga rebolusyonaryong kahublagan sa kubay sang proletaryado sa 
mga kapitalista nga pungsod kag sa ginapigos nga mga nasyon kag pumuluyo 
sang mga kolonya kag mala-kolonya. 

Sa teorya ni Lenin nga indi alalangay nga pag-uswag , ang Rusya bilang 
pinakamahuyang nga kapitalista nga pungsod amo man ang mas bulnerable sa 
sosyal nga rebolusyon kag yara sa proletaryado ang paghanda sa kaugalingon 
agud ipatuman ang mga rebolusyonaryong katungdanan sini. Tuman nga 
kabaliskaran ini sa mga misrepresentasyon sang mga kontra-Marxista nga 
ginpahayag ni Marx sa absoluto nga termino nga tungod ang England ang 
nagapanguna nga kapitalista nga pungsod sa iya panahon, amo ini ang pungsod 
nga tuman ka luto para sa sosyal nga rebolusyon sang proletaryado. 

Ang paglunsar sang rebolusyon sa isa ka nagapanguna ukon mabaskug 
nga kapitalista nga pungsod indi otomatiko nga mahapos tungod sang mataas 
nga lebel sang ekonomiya nga pag-uswag sini. Ang sahi nga monopolyo 
kapitalista sa kasubong sini nga pungsod sigurado nga naarmasan sang madamo 
nga mga pamaagi agud tapnaon ukon punggan ang rebolusyon sang sa yadtong 
yara sa pinamakahuyang nga kapitalista nga pungsod. 

Apang bisan amo sini, permi nagapabilin nga posibilidad ang rebolusyon 
sa diin man nga kapitalista nga pungsod tubtob yara lang ang mga kundisyon 
sang krisis kag ang proletaryado handa sa pagpukan sang nagahari nga sahi. 

Sa panahon nila Marx kag Engels permi nila nga ginabantayan kon diin 
ang aktwal nga pokus sang rebolusyonaryo nga kagamo. Ginakilala nila ang 
pagbalhin sang pokus nga ini kag ila gina-imbestiga ang obhetibo kag suhetibo 
nga mga aspeto nga nagahulag para mahitabo ini. Samtang maayo ang sosyal nga 
kagamitan sa produksyon sa England para agawon sang proletaryado, handa 

bala sa ideolohiya, politika kag organisasyon ang proletaryado nga pukanon ang 
sahing kapitalista? Kaangot sa Germany, isa ka pungsod nga may dako nga bahid 
sang pyudalismo sadto, siling nila nga pagkatapos nga maghuyang didto ang 
rebolusyonaryo nga taob, agud liwat nga magasulong ang proletaryo nga 
kahublagan, kinahanglan sang ikaduha nga edisyon sang pag-alsa sang 
mangunguma. 

Ang kamatuoran sang kritika ni Marx sa kapitalismo kasubong man sa 
kritika ni Lenin nagalanog nga ginpamatud-an sang kadalag-an sang una nga 
sosyalista nga rebolusyon pagkatapos sang Una nga Inaway Pangkalibutanon. 
Mas makahalalit sa kapitalismo kag imperyalismo ang resulta sang Ikaduha nga 
Inaway Pangkalibutanon: pila ka mga pungsod ang nangin sosyalista kag wala 
sang tupong sang sa nakaligad ang pagsulong sang rebolusyonaryo nga 
kahublagan para sa pungsodnon nga kahilwayan kag demokrasya. Ini tanan 
progresibo nga nagpakitid sang erya para sa pagpanghimulos kag pagpamigos 
sang imperyalismo. 


K. Ang Pag-usmod sang Kapitalismo kag Imperyalismong US 


Sa sandigan, naga-usoy ang kapitalismo sa dalan sang pag-uswag kag pag- 
usmod nga teoretikal nga ginhapag ni Marx. Trese ka tuig pagkatapos sang 
pagbalhag sang una nga bolyum sang Das Kapital, ang madasig nga 
konsentrasyon sang kapital kag pagkalusaw sang hilway nga kumpetisyon sa 
kubay sang tuman ka damo nga mga magagmay nga empresa tuman na ka 
athagon nga indi na mahimutig. Antes matapos ang ika-19 ka siglo, dominante na 
ang mga monopolyo sa nagapanguna nga mga kapitalista nga ekonomiya. 

Sa sulod lang sang 14 ka tuig pagkatapos mabalhag ang bantog nga sinulat 
ni Marx, naagaw sang porletaryado sa Paris ang gahum pampulitika kag gintukod 
ang Komuna sa Paris sa proseso sang Franco-Prussian nga gyera. Sa sulod 
lamang sang singkwenta ka tuig halin sa amo man nga punto, nahimo sang mga 
Marxista nga Bolsheviks nga agawon ang gahum pampulitika kag maglunsar sang 
sosyalista nga rebolusyon. Sa hambalanon sang maragtason nga panahon, ilabina 
kaangot sa pundamental nga transpormasyon sang sosyedad pareho sang 
pagdula sang pribado nga pagpanag-iya sang mga kagamitan sa produksyon, ang 
pagka-balido sang mga teorya ni Marx ginpamatud-an sa relatibo manubo lang 
nga panahon. 

Ginpamatud-an sang kadalag-an sang una nga sosyalista nga rebolusyon 
nga ang kapitalismo, nga mas nag-uswag padulong sa modernong imperyalismo, 
nagpadaku kag nagpalala lamang sang sandigan nga mga makasahi nga 
kontradiksyon nga nakita ni Marx sa kapitalista nga sosyedad. Nahilway ang 1/6 
sang kalibutan halin sa mga gapos sang kapitalista nga paghimulos. Indi ini 
gamay nga pagbuhin sa kapitalista nga kalibutan. 

Pagkatapos sang Ikaduha nga Inaway Pangkalibutanon, pila ka mga bag-o 
nga sosyalista nga pungsod ang nagtuhaw sa Sidlangan Uropa kag Asya. Ang 
pungsod nga may pinakadaku nga populasyon (sang-apat [1/4] sang kalibutan) 
nangin sosyalista. Sangkatlo (1/3) sang populasyon sang kalibutan ginhakus ang 
sosyalismo. Tuman ini ka daku nga pagkitid sa ginahulagan sang kapitalismo. 

Indi na makabalik pa ang mga kapitalista nga gahum sa tuman ka damo 
nga mga kolonya kag mala-kolonya sa Asya kag Aprika agud ibalik ang naandan 
nga sitwasyon antes ang gyera. Nagasulong ang mga gamhanan nga kahublagan 


49] Praymer sa Marxismo 


para sa pungsodnon nga kahilwayan. Sa tatlo ka kontinente sang Asya, Aprika 
kag Latina Amerika, ang mga kontra-imperyalista nga kahublagan handa na sa 
pagpakitid sang sakop sang kapitalista nga kalibutan. 

Sa kubay mismo sang mga kapitalista nga pungsod, katunga sang isa ka 
mayor nga kapitalista nga gahum - ang Germany - indi na makabalik sa kubay 
sang kapitalismo. Sa iban nga mga mayor nga kapitalista nga pungsod, pareho 
sang France kag Italy, nagtuhaw ang Partido Komunista bilang isa ka mayor nga 
politikal nga pwersa. 

Ang pagsulong sang mga Marxista-Leninista nga partido kag organisasyon 
agud maangkon ang gahum pampulitika indi lamang simple nga resulta sang mga 
inter-imperyalista nga gyera. Sa mga panahon antes ang mga gyera nga ini, 
nagpatigayon sang matutom nga hilikuton agud pauswagon ang mga ini samtang 
ang kapitalista nga sistema, nag-agum sang sunod-sunod nga krisis pang- 
ekonomiya nga nagataas ang kalalaon. 

Madugay pa antes ang Una nga Inaway Pangkalibutanon, wala sang 
kakapoy nga nagtrabaho ang kahublagan unyon kag ang mga partido sang sahing 
mamumugon agud pabaskugon ang kaugalingon, palaparon ang demokrasya kag 
pamatukan ang sahing monopolyo kapitalista. Madugay pa antes ang Ikaduha 
nga Inaway Pangkalibutanon, wala sang kakapoy nga nagtrabaho ang mga 
partido komunista agud pauswagon ang mga rebolusyonaryo nga pwersa. Sa 
Tsina, naglunsar sang malawigon nga armadong paghimakas batok sa mga 
imperyalista kag ila mga lokal nga ido-ido. 

Sa panahon mismo sang Ikaduha nga Inaway Pangkalibutanon, naangkon 
sang Unyon Sobyet ang punto sang pagliso sa bug-os nga Uropa kag kalibutan 
paagi sa paglutos sang mga nagpangsalakay nga German sa Stalingrad kag 
gintabog sila pabalik tubtob sa Germany. Sa Asya, ginhigot sang mga 
rebolusyonaryong pwersa nga mga Tsino sa pagpamuno sang Partido 
Komunista ang bulto sang mga tropa nga Hapones kag ginlutos ang mga ini. Sa 
tuman ka damo nga mga pungsod, nagpanguna ang mga komunista sa pakig- 
away gerilya batok sa mga pasista. 

Nagtuga ang Ikaduha nga Inaway Pangkalibutanon sang serye sang malala 
nga krisis pang-ekonomiya pagkatapos ang Una nga Inaway Pangkalibutanon 
nagpuli sa Daku nga Depresyon. Ang mga kapitalista kag iban nga mga 
reaksyonaryo sa mga pungsod nga naipit sa krisis nagbalhin sa kontra- 
komunista nga demagohiya kag nagsuporta sa mga kahublagan pasista. Gani, 
nabutang sa gahum sila Mussolini, Hitler, Tojo, Franco kag iban pa. 

Naipit man ang Great Britain, United States kag France sa tunga sang 
sobra nga pangapital kag kakulang sa pag-konsumo. Apang mas dako ang ila 
maniobrahan para atubangon ang krisis pang-ekonomiya. 

Ang Daku nga Depresyon kag pagkatapos ang Ikaduha nga Inaway 
Pangkalibutanon nagresulta sang lapnagon nga pagkawasak sang mga 
produktibo nga pwersa kag kinagamo sa politika nga wala pa nahimo sang iban 
nga krisis pang-ekonomiya kag gyera sang nagligad. Sa pangkabug-osan, mas 
madalum nga naghuyang ang sistemang kapitalista sang sa nakaligad. 

Apang pagkatapos sang gyera, nagtuhaw ang Estados Unidos nga numero 
1 nga kapitalista kag imperyalista nga gahum, ginbuslan sini ang pusisyon sang 
Great Britain. Amo lang ini nga pungsod ang wala nahalitan sang gyera, 
magluwas sa daw kagat sang bitik sang Hapones sa Pearl Harbor sa Hawaii. 
Pareho sa Una nga Inaway Pangkalibutanon, nakaganar ini sang tuman ka daku 

nga ganansya sa gyera kag sa katapusan nga halintang na ginbubo ang iya 
kaugalingon nga kusog tinawo kag kagamitan sa gyera agud punponon ang mga 
kinawat nga manggad. 

Tuman da daku sang benepisyo sini sa pagpakaayo liwat sang mga 
nahalitan nga mga kapitalista nga ekonomiya. Ginpaidalom sa iya dominansya 
ang mga alyado kag sadto kaaway. Nakuha sini ang pagpangibabaw sa mga 
kolonya kag mala-kolonya nga bulnerable pa sa imperyalista nga pagpanakop 
ukon liwat kolonyal nga pagpanakup. Tumuron naton bilang pila ka halimbawa, 
nakuha sini ang interes sang British sa lana sa Middle East kag mga interes sang 
lana sa Dutch sa Indonesia, kag mga kolonya pareho sang Sur Byetnam sa France, 
kag Sur Korea, Taiwan kag mga isla sa Pasipiko nga mga teritoryo sang Japan. 

Nahimo sini nga matukod ang wala pa sang tupong nga kalaparon nga 
kapitalista nga emperyo, mas malapad pa sang sa emperyo sang British. Ang 
manggad kag pang-pulitika nga pagkahambog sang Estados Unidos naghatag 
sang ilusyon sa mga Pilistino nga mabaskog kag indi malutos ang kalibutanon 
nga sistemang kapitalista. Sa pihak sang tanan nga bentaha sini sa pareho sini 
nga mga kapitalistang pungsod, nag-atubang ang Estados Unidos sang problema 
sang kakinahanglanon nga madasig nga liwat kambyuhon ang mga planta militar 
sini padulong sa mga planta nga sibilyan. Dungan sini, sa pulitika 
nagakahangawa ini sa pagtuhaw sang mga sosyalista nga pungsod kag 
kahublagan para sa pungsodnon nga kahilwayan. 

Gani, ginlunsar sini ang Cold War sadtong 1947 agud hatagan sang 
katarungan ang mahinay nga pagkambyo sang mga planta militar sini padulong 
sa sibilyan nga planta. Ginpadayaw sini ang iya monopolyo sa bomba atomika 
kag nagpangsulsol sang mga insidente sa Uropa, Asya kag sa iban pa nga lugar. 
Nagtinguha ini nga hatagan katarungan ang pagpabilin sang nagadamo nga base 
militar sang US sa bug-os nga kalibutan. Sadto lang 1949 madinalag-on nga 
gintlawan sang Unyon Sobyet ang bomba atomika sini agud tapuson ang 
monopolyo sa nukleyar sang US. 

Sadtong 1950, ginlunsar sang Estados Unidos ang gyera sa Korea, apang 
natapos ini sa pagkapatas, butang nga naghublas sa dulunan sang gahum militar 
sang US. Indi lamang nga indi mabaton sa pulitika ang dako nga isip sang 
kaswalidad sang US. Bisan mismo si Eisenhower, nakita nga ang bug-os nga 
pagpasimpalad wala sang ganansya kag nagatuga sang implasyon, kag ang 
militar-industriyal nga mga kumbinasyon nangin tuman ka gamhanan sang sa 
sibilyan nga kahilwayan. 

Ginbaliskad ni Kennedy ang pagkinot nga patakaran ni Eisenhower kag 
nagpasimuno sang patakaran "militar" nga dalagko nga gasto sang gobyerno sa 
katuyuan militar. Ginpadamo ang mga base militar sa luwas sang pungsod. 
Ginpabaskug ang produksyon militar kag pagpanalawsaw sa kahawaan. 
Naglunsar ang US sang gyerang agresyon batok sa Byetnam kag nag-agum sang 
makasaysayan nga kapierdehan pagkatapos sang isa ka dekada, pagkatapos nga 
maggamit sang kabug-osan nga $150 bilyones nga gasto sa gyera. Nagtuga ang 
tanan nga pagsaka sa gasto sa militar sang tuman ka daku nga disbalanse sa 
ekonomiya sang US. 

Sa isa ka bahin, ang mga ini nangin talambakan sang nagasolobra nga 
kapital sa Estados Unidos. Apang kadungan sini, sobra ang indi-husto nga 
pagbahin-bahin sang mga rekurso pang-ekonomiya kag nagtuga ini sang permi 
nga pagsaka sang implasyunaryong pagtiyog. Ang mga kontrata militar, nga 

kilala ilabi na sa gold-plating, responsable sa ginatawag sang mga burgis nga 
ekonomista nga duso sang presyo nga implasyon, bisan pa man solo ukon 
nagapanguna nga ginapasibangdan nila ini sa mataas nga lebel sang sweldo kag 
demanda para sa mataas nga sweldo sa Estados Unidos. 

Ginabutong sang mga industriya militar ang mga rekurso para sa 
kaugalingon kag ginpasaka ang talaksan sang sweldo. Bisan sa pagka-bangian 
sang ekonomiya sang US, nakapalapad pa gihapon ang mga industriya nga 
pangkonsumo sa malawig-lawig nga panahon. Naglapnag pa gani ang tuman ka 
uyang nga tipo sang konsumerismo. Dugang sa mga aktibidad nga nagapasaka sa 
presyo sang mga balaklon sa sulod sang ekonomiya sang Amerika, napabilin pa 
gihapon sang Estados Unidos ang ila mga base kag pwersa militar sa luwas sang 
pungsod kag nagsulong sang sobra ka gasto nga gyera pareho sang gyera sa 
Byetnam. 

Magluwas sa relatibo nga pagpanghimulos sa sahing mamumugon sang 
US, makatumod kita sang duha ka rason kon nga-a nasarangan sang US ang 
mauyang kag implasyunaryo nga mga pamaagi sa malawig-lawig nga panahon. 
Ang isa amo nga nagkamal ini sang dalagko nga ganansya kag nakakuha sang 
barato nga hilaw nga materyales sa luwas sang pungsod, ilabina sa mga pungsod 
sang ika-tatlo nga kalibutan. Ang ikaduha amo nga ginabaha sini ang kalibutan 
sang iya kwarta paagi sa ginatawag nga mga programa sa ayuda, multinasyunal 
nga mga empresa kag mga base militar. 

May dulunan ang monopolyo nga pagkamal sang ganansya sang US kag 
abuso sa kwarta sa luwas sang pungsod. Mas nga nagabangga sa mga monopolyo 
nga interes sang US ang mga alyadong kapitalista sang US kag mga pungsod sang 
ika-tatlo nga kalibutan, lakip na ang mga kliyente nga estado. 

Ang mga nagkalawasak kag sobra nga nahalitan nga mga kapitalista nga 
ekonomiya sa katapusan nga gyera lubos na nga naulian halin sadtong ulihi nga 
bahin sang 1950 kag sa subong nagapakig-kumpetensya sa US sa limitado nga 
kalibutanon sang kapitalista nga merkado. Nalab-ot na ang punto nga nagataas 
na ang proteksyonismo kag ang dolyar sang US masami nga ginapakamalot sa 
abuso nga paggamit sini para sa pagpang-agaw nga katuyoan ukon indi patas nga 
pagnegosyohanay. Ginagamo subong ang kapitalista nga kalibutan sang krisis 
sang sobra nga produksyon. 

Mas permi nga nagakatabo ang resesyon sang sa nakaligad. Ginpakitid 
ang produksyon agud maghatag sang mataas nga tantos sang ganansya sa 
monopolyo kapitalista nga sahi. Bisan tuyo sang resesyonaryo nga patakaran 
nga panubuon ang tantos sang implasyon, wala sini nalab-ot ang amo nga 
katuyoan. Apang kon nagagamit sang patakaran nga implasyonaryo, wala man sa 
gihapon napapagsik ang ekonomiya halin sa istagnasyon. 

Sa subong may yara malawig-lawig na nga sakit sa ekonomiya nga 
ginatawag nga istagplasyon, dungan nga nagakatabo ang istagnasyon kag 
implasyon sa pareho nga panahon. Ang mga piskal kag monetaryo nga alibyo 
sang Keynesian nga ekonomiya indi nangin epektibo. Ang pagpakitid sang 
produksyon sa mga kapitalista nga ekonomiya may makahalalit nga epekto sa 
mga kolonya kag mala-kolonya pareho sang Pilipinas. Tuman ini nga nagasalig sa 
pag-eksport sang mga hilaw nga materyales kag sa gihapon ang istagnasyon 
ukon resesyon sa mga kapitalista nga ekonomiya nagbunga sang absoluto nga 
pagbuhin sang mga eksport ukon pagpanubo sang mga presyo sang eksport. 

Kadungan sini, kinahanglan nila nga magbayad sa padayon nga nagasaka nga 
presyo sang mga imported nga manupaktura. 

Bilang resulta sang krisis sa ekonomiya sa mga kapitalista nga ekonomiya 
kag ang permi nga pagtinguha nga pagsaylo sang kabug-at sang krisis padulong 
sa mga indi mauswagon nga mga kolonya kag mala-kolonya, indi na 
mapahamtang ang mga ginahimuslan nga pumuluyo kag bisan ang mga kliyente 
nga estado nagsugod na nga magdemanda sa Estados Unidos. Gani, may 
demanda para sa bag-o nga internasyunal nga kaayusan sa ekonomiya kag 
komprontasyon sa Norte-Sur nga dayalogo. 

Apang ang pinakagamhanan nga aksyon pang-ekonomiya nga nahimo na 
sang pila ka mga naga-uswag nga mga pungsod agud kontrahon ang kapitalista 
nga krisis sa ekonomiya naghalin sa OPEC (Organization of Petroleum-Exporting 
Countries). Indi na makakuha sang lana ang mga kapitalista nga pungsod, nga 
amo ang dugo nga nagahuhi sa mga industriya, sa tuman ka nubo nga presyo 
sang sa nagligad. Apang, isa ka ginbunga sang aksyon sang OPEC amo ang 
pagpalala sang kabudlayan sang iban nga naga-uswag nga mga pungsod nga wala 
nagatuga sang lana. Ining mga kabudlayan magatulod sa ila sa indi magdugay nga 
iduso ang ila kaugalingon nga independensya halin sa mga imperyalista. 

Naglab-ot na sa punto sa kapitalista nga krisis sa ekonomiya nga 
nagakumpetensyahanay na ang mga kapitalista nga pungsod nga mangita sang 
bag-o nga mga merkado sa mga sosyalista nga pungsod. Ang naulihi nagabakal 
na subong sang mga bag-o nga teknolohiya nga sang una ginabawal sa ila. Bisan 
ang mga nagasalig nga pungsod ginpasugtan na nga mangita sang bag-o nga mga 
merkado. Temprano pa sang 1969, nakita sang mga tighimo sang polisiya sang 
US ang kakinahanglanon nga makig-relasyon pang-ekonomiya sa pungsod 
pareho sang Tsina. Nakita ini nga may malapit nga angot sa kakinahanglanon nga 
tapuson na ang paslaw nga gyerang agresyon sa Byetnam. 

Sa subong naga-atubang ang US kag iban nga kapitalista nga ekonomiya 
sang krisis pang-ekonomiya nga mas malala pa sang sa depresyon sadtong 1930 
nga nagsugod sa pagbagsak sang “stock market” sadtong 1929. Mas nga naga- 
athag na nga ang burgis nga ekonomiya pangpulitika, ilabina ang Keynesian nga 
ekonomiya, sa matuod wala gid makasolbar sa mga sandigan nga problema sang 
kapitalismo nga gintumod ni Marx kag Lenin. Nagmadinalag-on lang ini sa 
pagkapan-kapan sa pila ka panahon kag subong man, ginpalawig kag ginpadalom 
ini. 

Sobra ang ginhatag nga pagpadungog kay Keynes. Ang mga ekonomista ni 
Mussolini sadtong 1920s kag Hitler sadtong 1930s amo ang una na nagpa-guwa 
sang ideya sang pump-priming. Ginsugdan ini ni Hoover sadtong 1932. Si 
Richard T. Ely , ang pinuno nga ekonomista ni Roosevelt, naglatag sang programa 
sang pump-priming sang New Deal. Bisan nga nagpakita ini sang pagpahiuli sang 
1935 - 36 tungod sang pump-priming, liwat nga nagbulusok ang ekonomiya sang 
US tubtob naglupok ang Ikaduha nga Inaway Pangkalibutanon. Sa pagkamatuod, 
ang gyera ang nagtuga sang pagpahiuli kag daku nga pagsulong sa US, samtang 
masako ang tanan nga iban nga mga kapitalista nga pungsod sa pagwasak sa 
matag-isa. 

Halin sang matapos ang Ikaduha nga Inaway Pangkalibutanon, permi nga 
naga-atubang ang US sang problema sang sobra nga pangapital kag sobra nga 
produksyon. Tubtob sadtong gyera sa Byetnam, ang mga resesyon kag mga 
resesyunaryo nga tendensiya ginasolbar sang pagpadako sang gasto militar. 

Apang ginpakita na sang gyera sa Byetnam nga, samtang sa isa ka panahon naga- 
ganansya ang mga industriya pang-gyera sa nagakaigo nga tantos, ang bug-os 
nga ekonomiya naga-antus sang nagasirit nga implasyon. 

Sa subong, naga-atubang sang tuman ka budlay nga paga-pilian ang 
Estados Unidos, kon bala magpalayo sa mga aktibidad nga kasubong sang gyera 
sa Byetnam kag mag-antos sang depresyon ukon makig-atubangay sa sosyal 
imperyalista nga Sobyet nga pataason ang gasto sa militar kag mag-antos sang 
implasyon. Ginkumplikar ang problema sang nagadako nga kumpetisyon halin sa 
iban nga kapitalista nga ekonomiya kag ang pagluntad sang kontra-imperyalista 
nga tindog sang mga ikatatlo nga kalibutan nga mga pungsod. Isa lang ka butang 
ang segurado: yara sa banas sang pagsarurot ang Estados Unidos. Makita subong 
nga ang emperyo nga Amerikano umalagi lamang kon ipaanggid sa mga nauna 
nga mga emperyo. 

Permi nga ginatinguhaan sang mga burgis nga ekonomista nga "pamatud- 
an nga sayup" si Marx paagi sa dogmatiko nga pagbulag kay Marx sa kay Lenin 
kag paagi sa maka-isa ka bahin nga pagsaulog sang kapitalista nga kabuganaan 
sa panahon sang kauswagan sadtong ika-20 ka siglo. Dapat indi sila mapaslawan 
nga makita nga ginaguba kag ginapakitid ang sistemang kapitalista sang mga 
pagbagsak sang ekonomiya kag mga gyera nga mas nagalala sadtong ika-20 ka 
siglo sang sa ika-19 ka siglo. Sa subong nga tion, liwat nga yara sa bisperas sang 
higante nga depresyon ang bug-os nga sistemang kapitalista nga mas malala pa 
sang sa dekada 1930. Nagahana man ang peligro sang isa ka pangkalibutanon 
nga gyera. 

Wala sang matuod nga Marxista ang makahas nga magsiling kon san-o 
mabagsak ang kapitalismo. Apang halin kay Marx, permi yara ang kontensyon 
sang mga ekonomista nga Marxista nga padayon nga masulit kag mas maglala 
ang krisis sang kapitalismo. Indi matuod pareho sang ginasiling sang mga 
kontra-Marxista nga wala gani makabasa sang mga sinulat ni Marx, nga ang 
panagna niya nga mangin sosyalista ang kalibutan sa isa lang ka makusog nga 
paglupok sa panahon nga buhi pa siya ukon gilayon pagkatapos. Nagsarurot ang 
kapitalismo paagi sa serye sang nagalala nga mga krisis kag gyera. 

Pwede pa nga mapadugay sang mga ekonomiyang sosyalista ang mga 
kapitalista nga ekonomiya sa pila ka panahon paagi sa paggamit sang mga ini 
bilang isa ka ispesyal nga suplementaryo nga kuluhaan sang mga capital goods 
kag bag-o nga teknolohiya. Apang kon mas magbaskog ang mga sosyalista nga 
ekonomiya paagi sa kaugalingon nila nga pagsalig-sa-kaugalingon nga 
pagpaninguha kag paagi sa pakig-negosyohanay sa mga kapitalista nga pungsod, 
sa ulihi, magakitid ang merkado sang kapitalismo kag mabutang sa mas 
mabudlay nga sitwasyon. May tendensya man ang indi sosyalista nga naga- 
uswag nga mga pungsod nga buhinan ang mga prebilihiyo sang mga kapitalista 
nga pungsod paagi sa pagpangapin sang ila mga lehitimo nga interes. 

Mahimo nga padugayon sang pagbalik sang kapitalismo sa Unyon Sobyet 
kag pila ka iban pa nga mga sosyalista nga pungsod tubtob sa isa ka lebel ang 
kabuhi sang kapitalismo sa kalibutan apang sa ulihi, indi sini mapunggan ang 
pagsarurot sang kapitalismo kag ang demanda para sa sosyalismo. Pagkatapos 
maagihan ang pagbalik kag paglarga sang kapitalismo, maga-abot ang panahon 
nga maga-alsa ang pumuluyo agud liwat tukuron ang sosyalismo. Sa pagtuhaw 
sang Unyon Sobyet bilang gamhanan nga sosyal-imperyalista, mabutang lang ang 
madugay na nga kapitalista nga mga pungsod sa mas pa ipit-ipit nga sitwasyon sa 

kalibutan. Ang peligro sang gyera sa tunga sang duha ka superpower 
magapukaw sa mga pungsod nga pili-on ang wala-sang-ginadampigan, kag mga 
katawhan kag nasyon nga iduso ang ila independensya kag maglunsar sang 
rebolusyon. 


Tsapter 4. Syentipikong Sosyalismo 


Ang siyentipikong sosyalismo amo ang teorya kag praktika sang moderno 
nga industriyal nga proletaryado para sa rebolusyonaryo nga makasahi nga 
paghimakas agud hilwayon ang kaugalingon, upod sa iban nga mga ginapigos nga 
pumuluyo, kag mangin nagahari nga sahi bulos sa burgesya: agud tukuron kag 
pauswagon ang isa ka sosyedad kon sa diin ang mga kagamitan sa produksyon 
napaidalom sa pang-publiko nga pagpanag-iya kag ang planado nga produksyon 
para sa kaayohan sang pumuluyo imbes para sa pribado nga ganansya sang 
pipila, kag gani, agud mahanda ang alagyan para sa komunista nga sosyedad nga 
wala sang sahi. 

Ginhapag sa pinaka-una nga higayon sang Manipesto sang Komunista nga 
ginbalay nila Marx kag Engels para sa Liga sang mga Komunista sadtong 1848 
ang kumprehensibo nga teoretikal nga pundasyon sang syentipikong sosyalismo. 
Antes sini, ang sosyalismo isa ka halug nga termino nga nagatumod sa lain-lain 
nga mga tendensiya sang panghuna-huna nga nagapakamalaut sa mga abuso 
sang burgesya sa proletaryado kag nagatinguha nga paayuhon ang kundisyon 
sang naulihi. 

Sa ikatatlo nga seksyon sang Manipesto, gintumod sini ang tatlo ka 
dagway sang sosyalismo nga nauna sa syentipikong sosyalismo: 1) reaksyonaryo, 
2) konserbatibo kag burgis, kag 3) kritikal - utopyan nga sosyalismo kag 
komunismo. 

Lakip sa mga reaksyonaryo nga sosyalista ang mga pyudal nga sosyalista, 
ang mga petiburgis nga sosyalista kag ang German ukon “matuod” nga mga 
sosyalista. Komon sila nga nagasabat kag nagapamatok sa bag-o nga 
makasaysayan nga mga kahimtangan nga gintuga sang burgesya kag 
nagpanugyan sang pila ka atrasado nga modelo sang sosyedad. Ginakabig sila 
nila Marx kag Engels bilang mga hangag kag reaksyonaryo tungod luyag nila nga 
pabalikon ang ruweda sang kasaysayan. 

Ang mga pyudal nga sosyalista duna nga mga katapo sang garuk nga 
aristokrasya kag kapari-an nga ginadala ang mga reklamo sang proletaryado 
batok sa burgesya agud itib-ong ang pagpabalik sa pyudal nga sistema. Ang mga 
petiburgis nga sosyalista amo ang mga tiglawas sang mga nagamakinaugalingon 
nga mangunguma kag artesano nga yara sa proseso sang pagkalusaw kag 
nagahandom sang BB pagpanumbalik sang mga gremyo (craft guilds) kag 
patriyarkalismo sa agrikultura. Ang German nga “matuod” nga sosyalista amo 
ang mga intelektwal nga naga-asta nga mangin-alamon nga naga-import sang 
sosyalista nga literatura nga French agud ligwaton ang mga tinaga sini padulong 
sa ideyalista nga pagpanikal nga wala sang kongkreto nga pag-analisa kag 
nagapaboron sang makasahi nga paghimakas, ginpanugyan nila nga ang Pilistino 
nga intelektwal nga German sang Edad Medya amo ang himuon nga modelo sang 
makitawhanon sa pangkabug-osan. 

Kalakip sa mga konserbatibo kag burgis nga mga sosyalista ang pila ka 
mga ekonomista, pilantropo kag gamay nga nagapabuot-buot nga nagapati nga 

ang mga reklamo sang proletaryado masabat sa sulod sang kapitalista nga 
sistema kag ang bisan ano nga maayo para sa burgesya, maayo man para sa 
proletaryado. Gina-engganyo ang proletaryado indi lamang nga magpabilin sa 
dulunan sang burgis nga sosyedad kundi subong man sikwayon ang tanan nga 
mga ideya sang makasahi nga paghimakas agud matamasa sini ang burgis nga 
sistema bilang Bag-o nga Jerusalem. Ginpakanubo ang kahublagan pangpulitika 
sa kubay sang mga mamumugon tungod nagapanindugan nga simple nga 
pagbag-o sa kahimtangan pang-ekonomiya kag simple nga reporma 
administratibo bastante na para paayuhon ang kahimtangan sang proletaryado. 

Kalakip sa mga kritikal - utopyan nga sosyalista kag komunista amo 
nanday Henri St. Simon, Charles Fourier, Robert Owen kag iban nga nagakilala 
sang makasahi nga antagonismo sa tunga sang burgesya kag proletaryado apang 
wala pa makita ang lapsag nga industriyal nga proletaryado sang temprano nga 
bahin sang ika-19 ka siglo bilang pwersa nga makasarang sang makasaysayan 
nga inisyatiba ukon kahublagan pang-pulitika. Gani, nagapati sila sa ila lain-lain 
nga pamaagi nga ang mga indibidwal pareho nila halin sa kubay sang mga 
edukado makapangibabaw sa banggi-anay sang mga sahi kag maka-imbento 
sang isa ka dagway sang sosyal nga organisasyon kon diin ang mga mamumugon 
ispontayo kag amat-amat nga magsulod para sa kaugalingon sini nga kaayuhan 
kag para sa sosyal nga paghinangpanay. Gani, nagapanawagan sila sa espiritu 
sang pagkamaluluy-on kag pilantropiya sang mga burgesya nga kon indi man 
suportahan himuon nga modelo ang ila mga ideya kag proyekto para sa 
makasahi nga rekonsilyasyon. 

Naghapag sang pinaka-panoramiko nga panugyan si St. Simon para sa 
reorganisasyon sang sosyedad. Ginpanglantaw niya indi lang ang bag-o nga 
sosyedad French nga ginapadalagan sang mga industriyalista, pilosopo, pisisista, 
kemist, astronomer, matematisyan kag iban pa nga mga tawo nga may moderno 
nga syentipiko nga kinaalam para sa benepisyo sang mga imol kag aktwal nga 
tagtuga sa sosyedad, apang subong man isa ka pederasyon sang mga estado sa 
Uropa nga naga-usoy sa amo man nga linya. 

Ginpaminsar ni Fourier ang phalanx, isa ka produktibo nga komunidad 
kon diin integrado ang industriya kag agrikultura, kon diin ang mga 
mamumugon magapuyo nga may paghangpanay sa kapitalista kag kon diin ang 
proletaryado magabaton sang pinakadaku nga bahin sang ganansya. Sa sulod 
sang pila ka tinuig, naga-upisina siya matag-adlaw agud lang maghulat sang 
kapitalista nga magsuporta sang iya nga proyekto. Apang wala gid sang maluluy- 
on nga kapitalista nga nagpalapit. 

Si Robert Owen isa mismo ka madinalag-on nga kapitalista nga 
nagpamatuod nga mapadako niya ang iya ganansya paagi sa pagpaayo sang mga 
kahimtangan sa pagtrabaho kag pangabuhi sang iya mga mamumugon. Naghatag 
siya sang mas mataas nga sweldo, mas manubo nga oras sa pagtrabaho (napulo 
kag tunga ka oras) kag mas maayo nga pabalay sang sa talaksan nga 
ginapatuman sang iban nga mga kapitalista. Sang ulihi iya ginpanghuna-huna ang 
kolonya pangbalay, isa ka boluntaryo nga produktibo nga organisasyon nga 
madamo sang kapareho sa mga pamaagi ni Fourier. 

Ang mga tagsakdag ni Fourier kag Owen nagtukod sa America sang pila ka 
nahamulag nga mga komunidad santo sa linya nga gindesinyo sang ila mga amo. 
Amo man ang ginhimo sang mga tagsakdag sang utopyan nga komunista nga si 
Cabet kag Weitling nga sadto pa nag-ekspermento sa France kag Germany, santo 

sa pagpasunod. Tanan nga ekspermental nga sosyedad nga ini nagkalawasak sa 
presyur sang nakapalibot nga kapitalista nga sosyedad. 

Ginlaragway ni Marx kag Engels ang mga nasambit nga mga napanghuna- 
hunaan kag proyekto bilang utopyan nga pagtukod sang mga palasyo sa hangin 
kag mga pantastikong laragway sang palaabuton nga sosyedad, nga ginpinta sa 
panahon kon diin ang industriyal nga proletaryado yara pa sa indi mauswagon 
nga halintang. Apang kadungan sini, ila natalupangdan nga ini nagasanto sa una 
nga duna nga handom sang sahi nga ini para sa pangkabug-osan nga 
rekonstruksyon sang sosyedad. 

Ginpakita nila ang kritikal nga mga elemento nga kabangdanan kon nga-a 
tuman ka puno ang mga publikasyon utopyan nga sosyalista kag komunista sang 
pinakamalahalon nga mga materyales para sa kasanagan sang sahing 
mamumugon. Ginsaway sang mga ini ang tanan nga prinsipyo sang burgis nga 
sosyedad kag kaangot sini, nagpanugyan sang tuman ka damo nga praktikal nga 
mga tikang pareho sang pagdula sang kinalain sa tunga sang kabanwahanan kag 
kaumahan, kag sa pagpadayon sang mga industriya para sa kaayohan sang 
pribado nga mga indibidwal, ang pagkambyo sang mga katungdanan sang mga 
estado pakadto sa simple nga pagdumala sang produksyon ; kag iban pa. 

Sa panahon nanday Marx kag Engels, nadunot ang mga sosyalista kag mga 
komunista nga utopyan nga tipo padulong sa makitid nga relihiyoso nga sekta, 
kag naga-asta nga mangin-alamon nga ginasulit-sulit ang hupas na nga mga 
ginsulat sang ila napatay nga mga maestro, panatiko nga ginapamatukan ang 
aksyon pang-pulitika sang mga mamumugon kag nangin mas reaksyonaryo 
samtang ang mga kundisyon para sa sosyalismo mas nagaathag. Indi sila 
makalagas sa pagsanyog sang proletaryado kag sa pag-uswag sang mga 
makasaysayan nga kundisyon. 

Ginpasangkad sang Sosyalismo: Utopyan kag Syentipiko ni Engels (sa 
pagkamatuod, isa ka seksyon sang Anti-Duhring) ang syentipikong sosyalismo 
bilang tuman nga kabaliskaran sang utopyan nga sosyalismo. Syentipiko ang 
Marxista nga sosyalismo tungod gina-analisar sini ang kapitalismo kag ginahakos 
yadtong layi sang paghulag nga nagalab-ot sa sosyalista nga transpormasyon sini. 
Sa tanan nga pre-Marxista nga dagway sang sosyalismo, pinakamalapit ang 
utopyan nga sosyalismo sa mga handom sang lapsag nga industriyal nga 
proletaryado, apang tuman nga nag-kulabos sa teorya sang syentipiko nga 
sosyalismo. 

Ginbalay ang syentipikong sosyalismo sa panahon nga ang kapitalismo 
bastante na nga nag-uswag agud ibuyagyag indi lang ang nakaligad kag subong 
kundi subong man ang palaabuton sini. Ang pagtubo mismo sang moderno nga 
industriya kag sang proletaryado maobserbahan na bilang kabangga sa 
kapitalista nga relasyon sa produksyon. Samtang naga-uswag ang mga pwersa 
sang produksyon, mas nga namarkahan sang krisis ang kapitalista nga moda 
sang produksyon. Ginagiit sang Manipesto sang Komunista nga gintuga sang 
kapitalismo ang kaugalingon sini nga manug-kutkot sang lulubngan - ang 
proletaryado kag ang moderno nga industriya. 

Ang pinakamalig-on nga pamatuod para sa Marxistang sosyalismo bilang 
syentipiko nga teorya amo ang serye sang mga kadalag-an nga naagum sang 
proletaryado sa pag-ubay sini. Ang wala untat nga pagsulong sang 
rebolusyonaryo nga kahublagan sang proletaryado padayon nga nagpamanggad 
kag nagpa-uswag sa teorya nga ini. Ang kahustuhon sang syentipikong 

sosyalismo sa subong pinakamaayo nga ginapakita sang aktwal nga pagtukod 
kag pagsulong sang sosyalismo sa pila ka pungsod. 

Masami nga ginahambal nga ang banggianay sa sahi amo ang sentro sang 
teorya sang syentipiko nga sosyalismo. Kinahanglan ini sang dugang nga 
kwalipikasyon agud mapakita ang bug-os nga sakop sang pagpa-uswag ni Marx 
sang teorya sang banggianay sa sahi. Sa isa ka sulat para kay J. Wedemeyer nga 
ginpetsahan 1 Marso 1852, ginsulat ni Marx : “indi dapat ako hatagan sang 
kredito sa pagkatukib sang pagluntad sang mga sahi sa moderno nga sosyedad 
ukon sa banggianay sa tunga nila. Ang ginhimo ko nga bag-o amo ang pamatud- 
an : 1) nga ang pagluntad sang mga sahi nahigot lang sa partikular nga mga 
makasaysayan nga halintang sang pag-uswag sang produksyon, 2) nga 
kinahanglan magdangat ang banggianay sa sahi sa diktadurya sang proletaryado, 
3) nga ang diktadurya sang proletaryado ini mismo ginabug-os lang sang 
transisyon padulong sa pagdula sang tanan nga mga sahi kag padulong sa 
sosyedad nga wala sang sahi ...” 


A. Makasahi nga Diktadurya sang Proletaryado 


Ang nagapanguna nga pangkabug-osan nga rekisito para sa pagtukod 
sang sosyalista nga sosyedad amo ang makasahi nga diktadurya sang 
proletaryado. Nagakahulugan lamang ini nga dapat yara sa mga kamot sang 
proletaryado bilang nagahari nga sahi ang gahum sang pang-estado. 

Tampad nga gina-ako sang Marxismo ukon syentipikong sosyalismo nga 
ang proletaryado ukon sosyalista nga estado isa ka makasahi nga diktadurya, 
indi pareho sang burgesya nga gina-misrepresentar ang kaugalingon sini nga 
gahum pang-estado ukon makasahi nga diktadurya bilang isa ka instrumento nga 
nagapangibabaw sa mga sahi para sa komon nga kaayohan sang tanan nga sahi, 
grupo kag tawo. 

Bilang makasahi nga diktadurya, segurado nga nakatutok ang sosyalista 
nga estado batuk sa burgesya kag sa iban nga kaaway sang pumuluyo. Ang mga 
pang-pwersa nga instrumento sang estado ginagamit agud garantiyahan, 
konsolidahon kag pangapinan ang sosyalistang rebolusyon kag konstruksyon 
batok sa pangsulod kag pang-guwa nga mga kaaway. 

Ginadingutan sang sosyalistang rebolusyon ang burgesya sang gahum 
pampulitika sini kag pribado nga pagpanag-iya sini sa mga kagamitan sa 
produksyon. Indi dapat pakagamayon ang determinasyon sang burgesya nga 
mapabilin ang mga ini, ukon kon mapierde, bawion ang mga ini. 

Antes matukod ang sosyalista nga sosyedad, himuon sang burgesya ang 
tanan nga yara sa gahum sini agud punggan ang kadalag-an sang proletaryado. 
Ginapauswag kag maangkon ang kusog sang proletaryado sa panugod sang 
paghari sini paagi sa mabudlay nga paghimakas. 

Ang makasahi nga dikatdurya sang proletaryado batok sa nagahimulos 
nga mga sahi nagakahulugan man sang isa ka sosyalista nga demokrasya para sa 
proletaryado kag tanan nga iban pa nga ginahimuslan nga pumuluyo nga 
naghilway sa ila kaugalingon. Kon indi mabutang sa husto nga lugar ang mga 
reaksyonaryo kag kontra-rebolusyonaryo, indi masarangan sang proletaryo nga 
estado nga garantiyahan ang demokrasya para sa bug-os nga pumuluyo. 

Hayag nga ginatib-ong sang sosyalista nga konstitusyon ang makasahi nga 
pagpamuno sang proletaryado sa basehan sang alyansa sini sa tanan nga iban 

nga demokratiko nga mga pwersa, pareho sang mangunguma, petiburgesya kag 
mga kapareho sini. Ginatalana sang konstitusyon nga ini ang desaysibo nga 
praktikal nga mga tikang pabor sa mga sadto ginahimuslan nga mga sahi. 

Lubos nga nagalikaw ang pinakamaayo nga burgis-liberal nga mga 
konstitusyon sa pagtumod sang pagluntad sang mga sahi kag banggianay sa sahi. 
Hungod ini nga nagagamit sang mga abstrakto kag unibersalitiko nga mga 
pagtumod sa mga indibidwal nga kinamatarung, nga wala sang bisan ano man 
nga tipo sang paglain-lain sang mga sahi, agud tabunan kag itib-ong ang epektibo 
nga ligal nga kinamatarung kag kahilwayan sang mga nagahimulos nga sahi nga 
himuslan ang malapad nga masa sang mga indibidwal nga napasulod sa iban nga 
mga sahi kag naga-isip sang sobra nubenta porsyento sang populasyon. 

Samtang makahaladlok pamatian ang diktadurya sang proletaryado sa 
iban, kag makapukaw sang mga laragway sang patarasak nga mga akto sang 
bayolensya, malig-on nga prinsipyo sang syentipikong sosyalismo nga dulaon 
ang basehan sa politika kag pang-ekonomiya sang makasahi nga pagpamigos kag 
pagpanghimulos kag hatagan bisan ang mga katapo sang sadto nagapanghimulos 
nga mga sahi sang nagakaigo nga oportunidad nga bag-uhon ang kaugalingon 
kag mag-amot tubtob sa ila masarangan sa pagpa-uswag sang sosyalista nga 
sosyedad. Sa mga partikular nga kaso lang sang kriminal nga paglapas 
ginasilutan ang mga nakasala nga mga indibidwal santo sa layi. 

Sa basehan sang teorya kag aktwal nga inagihan sa pagtukod sang 
sosyalismo, indi lamang ang mga pinasahi nga indibidwal kundi ang kabug-osan 
nga bahin sang burgesya kag iban nga nagahimulos nga mga sahi ang magabiya 
sang kaugalingon nga makasahi nga panindugan kag magbuylog sa rebolusyon. 
Nagahatag sang pampulitika nga ligwa ang makasahi nga diktadurya sang 
proletaryado para sa ila. Wala bisan san-o man nahitabo nga nakapungko sa 
gahum ang proletaryado nga wala sang mga alyado. Kag ang mga lehitimo nga 
interes sang mga alyado nga ini ang ginarespeto, nagahatag sa ila sang mga 
konsesyon sa madamo nga hambalanon para sa pagsulong sang demokratiko kag 
sosyalista nga kawsa. 

Nagahatag sang amnestiya bisan sa kinaandan nga mga upisyal kag 
tinawo sa nalutos nga burges nga hukbo kag ginahatagan sang nagakasanto nga 
palangabuhian sa ila demobilisasyon. Ang mga tropa sang kaaway nga mga 
mamumugon kag mangunguma magabaton sang pareho nga benepisyo nga 
ginabaton sang iban nga katapo sang ila sahi. Ang mga upisyal kag tinawo sang 
kaaway nga nagbuylog sa rebolusyon ano man oras antes ang kadalag-an 
ginakabig nga matuod nga tropa sang rebolusyon. 

Ang ultimo nga katuyoan sang ano man nga rebolusyonaryo nga partido 
sang proletaryado amo ang pagtukod sang sosyalista nga sosyedad. Gani, ang iya 
pangmalawigon nga interes sini amo ang pagtukod sang makasahi nga 
diktadurya sang proletaryado. Apang ang katumanan sang amo nga 
pangmalawigon nga interes indi maangkon paagi sa simple nga handom sang 
bisan sin-o man ukon ano man nga partido. 

May yara hinanali nga mga kundisyon kag hinanali nga interes nga 
kinahanglan atubangon antes maatubang ang hambalanon sang sosyalista nga 
rebolusyon. Bisan sa abanse nga kapitalista nga pungsod, kon diin ang isyu sang 
sosyalismo mas malapit nga atubangon sang sa iban nga lugar, may yara sang 
mga hinanali nga kundisyon kag hinanali nga mga interes nga dapat atubangon 
antes mangin posible ang sosyalistang rebolusyon. Sa isa ka mala-pyudal nga 

pungsod, mas nga hinanali kag pat-ud nga ang burgis-demokratiko nga 
rebolusyon isa ka halintang nga kinahanglan atubangon sa sulod sang malawig 
nga panahon antes mangin posible ang sosyalista nga rebolusyon. 

Sa kahimtangan nga handa ang nagahari nga sahi sa kapitalista nga 
pungsod nga pahanugutan ang Partido Komunista nga maghulag nga ligal, wala 
ginasikway sang nasambit nga partido ini nga higayon. Indi bala nga ang 
nagapanguna nga interes sang sining partido amo ang ipasaka ang lebel sang 
kamuklatan sang proletaryado kag iban nga pumuluyo kag organisahon sila? 
Pwede man nga pulu-panahon nga padaugon ang mga reporma . Kon wala ang 
mga pat-ud nga kundisyon nga paborable para sa armado nga rebolusyon, daku 
nga kahalitan ang pagsulong sini para sa partido tungod sa tuman ka urbanisado 
sang kinaiya sang pungsod kag tuman ka sentralisado sang kinaiya sang 
komunikasyon. 

Bisan nga sa mala-pyudal nga pungsod nga ang kadutaan bastante ang 
kalaparon para sa pangmalawigon nga armadong paghimakas, wala ginasikway 
sang partido komunista ang higayon nga magpakigbahin sa ligal nga pampulitika 
nga paghimakas kon yara ang amo nga higayon. Mahapos magtuhaw ang 
kahimtangan nga para sa hinanali nga interes sa pagtib-ong sang pungsodnon 
nga independensya kag demokrasya nga maghiusa ang Partido Komunista sa 
burgis nga gobyerno kag sa pungsodnon nga burgesya batok sa imperyalismo 
kag pyudalismo. 

Sa kapitalista man ukon mala-pyudal nga pungsod, makatarungan ang 
armado nga rebolusyon kag posible nga magdaug kon magpabor diri ang 
obhetibo nga mga kahimtangan kag may bastante nga kusog ang suhetibo nga 
mga elemento sang rebolusyon. 

Ang mga obhetibo nga kahimtangan nagapatungod sa sitwasyon sang 
nagahari nga sistema. Puede mangin tuman ka lala ang krisis sa politika kag 
ekonomiya sang sini nga sistema gani mapintas nga nagakatunga ang mga 
nagahari nga sahi kag nagakapunggan ini nga maghari sa daan nga pamaagi. 
Nagapatigayon ang nagahari nga hubon sang hayagan nga teror batok sa 
malapad nga kubay sang pumuluyo kag mas nga nahamulag. Ang mga pumuluyo 
sa pangkabug-osan, lakip na ang indi mga organisado, nagakaugot sa sistema kag 
nagahandom nga bag-uhon ini. 

Ang mga suhetibo nga mga aspeto sang rebolusyon nagapatungod sa 
muklat kag organisado nga mga pwersa sang rebolusyon. Ang mga ini amo ang 
rebolusyonaryo nga partido, ang mga organisasyon masa, ang armado nga 
hubon, kag iban pa. Agud matakus sang lubos ang ila kusog, kinahanglan 
kunsiderahon ang ila tindog kag ikasarang sa ideolohiya, politika kag 
organisasyon. 

Nagapanguna ang obhetibo nga mga kahimtangan sa suhetibo nga mga 
aspeto. Una nga nagatuhaw ang una antes ang naulihi kag nagaserbe nga 
basehan para sa pag-uswag sang mga rebolusyonaryo nga pwersa. Indi 
mapasibangdan ang Partido Komunista sang pag-imbento ukon gintunaan sang 
krisis sa politika kag ekonomiya sa burgis nga nagahari nga sistema. 

Sa ano pa man, posible nga mangin paborable para sa armado nga 
rebolusyon ang obhetibo nga kahimtangan, apang mahuyang naman ang 
suhetibo nga aspeto sang rebolusyon. Kon kaisa naman, posible nga mabaskog 
ang suhetibo nga mga aspeto apang indi naman paborable para sa armadong 
rebolusyon ang kahimtangan. Sa bisan diin man nga kaso, kahangagan nga 

magsulong sa isa ka estratehiko nga desaysibo nga armado nga konprontasyon 
sa burgesya. Kuhaon naton ang mga halimbawa sang armado nga rebolusyon 
nga ginlunsar sang proletaryado. 

Antes pa man makagamot ang Partido Komunista sa ano man nga lugar, 
ispontanyo nga naglunsar ang proletaryado sang armado nga pag-alsa sa 
madamo nga mga pungsod sa kontinente sang Uropa sadtong 1848. 
Nagdululungan ang ila mga aksyon indi tungod sa internasyunal nga 
koordinasyon kundi tungod sa malala nga krisis sa politika kag ekonomiya nga 
nag-igo sa Uropa. Indi pa gid bastante ang kusog sa ideolohiya, politika kag 
organisyon sang proletaryado. Gani, nahimuslan sang burgesya ang ila mga 
aksyon agud magserbe sa kaugalingon nga katuyoan batok sa aristokrasya, 
samtang ginatapna man sini ang proletaryado sa ngalan sang laye kag kaayusan. 

Sadtong 1871, ginpalala ang krisis politika kag ekonomiya sang France sa 
kapierdehan sini sa Franco-Prussian nga gyera. Nagpangahas ang mga 
mamumugon sa Paris nga agawon ang gahum halin sa burgesya gamit ang mga 
armas nga mismo ginhatag sa ila bilang mga pungsodnon nga gwardiya. 
Nauyatan nila ang gahum sa sulod sang bug-os nga duha ka bulan kag gani, 
ginpamatud-an sa una nga higayon ang ikasarang sang proletaryado sa paghulag 
bilang isa ka progresibo nga nagahari nga sahi. Nagpasar sila sang madamo nga 
mga progresibo nga tikang. 

Nawasak ang Komuna sang Paris nga ila gintukod tungod sa mga yadtong 
kahuyangan kag kasaypanan nga sunod nga gin-analisar ni Marx. Lakip sa mga 
ini amo ang wala sila naka-angot sa iban pa nga bahin sang pumuluyong French, 
wala nila lubos nga gin-reorganisa ang makinarya sang estado, tuman ka 
temprano nga ginpasa sang ila Komite Sentral ang gahum sa popular nga ginpili 
nga representatibo nga asembliya, wala nila gilayon ginlagas ang mahuyang nga 
burgis nga gobyerno nga nagpalagyo, wala nila makita ang posibilidad nga ang 
burgis nga hukbo sang France kag Prussia maghiliusa batok sa ila, kag iban pa. 

Tubtob sa paglupok sang Una nga Inaway Pangkalibutanon, daw 
napaidalum na sa kontrol sang burgesya sang tanan nga kapitalista nga pungsod 
ang proletaryado kag napakalma ang banggi-anay sang mga sahi, bisan sa 
nagalala nga krisis sa ekonomiya. Daw nag-guwa man nga nakahatag na ang pag- 
uswag sang kapitalismo padulong sa moderno nga imperyalismo sa burgesya 
sang ligwa para pakalmahon ang proletaryado sa kahalitan sang mga ginkolonisa 
nga pumuluyo sa Sidlangan. 

(Bisan antes sang moderno nga imperyalismo, natumod na nanday Marx 
kag Engels ang temporaryo nga mga solusyon sa krisis sa ekonomiya sa 
pagpangwasak sang mga baligya, pagpanghimulos sang bag-o nga mga merkado 
ukon pagpasingki sa pagpanghimulos sa mga daan nga mga merkado, pagpa- 
guwa sang sobra nga pangabudlay padulong sa Amerika kag iban nga mga 
kolonya, kag iban pa.) 

Sa mas nga pagpauswag sang Marxismo, ginpakita ni Lenin nga maga- 
atubang ang kapitalismo sa mas daku nga kinagamo sa kaugalingon sini nga 
hinimuan paagi sa pagka-monopolyo kapitalismo ukon moderno nga 
imperyalismo. Ginsiling niya nga ang pabalik-balik nga krisis mas magdako kag 
mas makahalalit, kag maapektuhan indi lang ang mismo mga kapitalista nga 
pungsod kundi bisan ang bug-os nga kalibutan. Sa pagkamatuod, indi magdugay 
mahitabo ang serye sang mga malala nga krisis sa ekonomiya nga mangin 

kabangdanan sang mapintas nga pagkatunga sa kubay sang mga kapitalista nga 
pungsod kag sang paglupok sang Una nga Inaway Pangkalibutanon. 

Naglusong sa gyera ang Rusya, ang pinakamahuyang nga kapitalista nga 
pungsod, kag ginpadala sa patag-awayan ang minilyon ka mga tropa nga kulang 
sang kagamitan. Tungod duha ka milyon sa mga ini ang napatay sa patag awayan, 
mas nga nag-antus ang mga pumuluyo sa pungsod sang pagkagutom kag kawad- 
on sang kahilwayan. Gani, nahitabo ang burgis-demokratiko nga rebolusyon 
sadtong Pebrero 1917, nga aktibo nga ginpakigbahinan kag lubos nga 
ginsuportahan sang mga Bolshevik. Nagtindog nga bag-as ang mga mamumugon 
sang Petrograd sa pagpamuno sang mga Bolshevik sa pagpabagsak sa Tsar kag 
ang mga tropang Tsarista nagsugod nga solido nga matukod sa idalum sang 
bandera sang mga Bolshevik. 

Ang burgis nga liderato sang gobyerno nga nagbulos sa Tsarista nga 
rehimen nakahimo sang makamamatay nga kasaypanan nga pagpadayon sang 
patakaran sang gyera sang Tsar. 8 Ginbandera sang mga Bolshevik ang 
panawagan para sa tinapay kag kahilwayan kag para ibalhin ang imperyalista 
nga gyera padulong sa gyera sibil. Nagsabat ang mga mamumugon kag 
mangunguma sa panawagan kag ang bulto sang mga tropa sang gobyerno 
nagbuylog sa Pulang Hukbo. Ang una nga Pulang Hukbo ginbug-os halin sa 
reaksyonaryo nga hukbo. Gani, natabo ang sosyalista nga rebolusyon sadtong 
October 1917. 

Ginpakigbatuan kag nalutos sang partido nga Bolshevik kag sang 
pumuluyo ang mga reaksyunaryo sa gyera sibil kag pagkatapos sini ang mga 
dumuluong nga mga interbensyonista nga pwersa nga ginpadala sang Germany 
kag pagkatapos ang sadto mga alyado sang Rusya. 

Ginwasak sang Una nga Inaway Pangkalibutanon ang balanse sang gahum. 
Sa kaayusan sa kalinong pagkatapos sini, ang Tsina isa sa mga atrasado nga 
pungsod kon diin ang pagtraidor sang mga nagdaug nga imperyalista lubos nga 
nabuyagyag sa pumuluyo. Ginhatag sang mga alyado sa Japan, imbes sa Tsina, 
ang mga sakop sang impluwensya sang Germany sa Tsina. Ginpukaw sini ang 
pamatan-on kag pumuluyong Tsino nga maglunsar sang lapnagon nga mga 
kampanyang protesta batuk sa Tratado sang Versailles. Ginpanday sang mga 
aksyon nga ini ang mga rebolusyonaryo nga sang ulihi nagtuhaw bilang mga lider 
sang Partido Komunista sang Tsina. 

Pagkatapos sang kadalag-an sang sosyalista nga rebolusyon sa Rusya, 
mas nag-athag sang sa nakaligad nga ang demokratiko nga rebolusyon isa ka 
separado nga halintang sang paghanda para sa sosyalista nga rebolusyon sa isa 
ka pungsod kon diin malahalon ang mga bahid sang pyudalismo. Sang temprano 
pa ginpakita nila Marx kag Engels nga sa pungsod nga ini pareho sang Germany, 
Poland kag Rusya nga dalagko ang bahid sang pyudalismo, dapat atubangon ang 
agraryo nga rebolusyon sa pagpamuno sang proletaryado. Nakita man nila nga sa 
Poland, ang paghimakas para sa independensya dapat nga ibase sa agraryo nga 
rebolusyon. 

Gintukod ang Partido Komunista sang Tsina sadtong 1921. Nakig-isa ini 
sa Goumindang sadtong 1924 agud pakig-awayan ang mga warlord sa norte kag 
igiit ang otoridad sang Republika sang Tsina nga gintraiduran ni Yuan Shi-kai. 
Pagkatapos sang rebolusyon sang 1911, ginhatag ni Sun Yat-sen ang 
pagkapangulo sa iya, nga pagkatapos naman ginhimo nga emperador ang 
kaugalingon. Naghilisugot ang KMT kag PKT nga maghimakas para sa 

pungsodnon nga independensya kag demokrasya kag ginsuportahan sila sang 
Soviet Russia. Sa panahon nga ini, wala sang imperyalista nga gahum sang 
Nakatungdan nga handa magsuporta sa KMT. 

Apang pagkatapos nga napatay si Sun Yat-sen, ginpasingki sang mga 
imperyalista nga British kag Amerikano ang pagtinguha nga pangaluyagan si 
Chiang Kai-shek. Nadala siya sa pangpagbuyok kag gintraiduran ang alyansa nga 
KMT-PKT paagi sa pagmasaker sang ginatos ka libo nga komunista kag 
mamumugon Tsino sadtong 1927. Sa Shanghai lang, 300,000 ka mga komunista 
kag suspek ang gipangmasaker. 

Gani, napilitan ang PKT nga magpangapin kag maglunsar sang mga pag- 
alsa. Pila ka mga dibisyon sa pagpamuno sang komunista ang nagsipak sa 
Pungsodnon nga Rebolusyonaryo nga Hukbo sa gin-isa nga kumand sang KMT - 
PKT, kag nagsugod si Mao nga magtukod sang mga yunit gerilya sang mga 
mangunguma sa Kabukiran sang Chingkang. Ang desisyon sang Partido 
Komunista sang Tsina nga maglunsar sang armado nga pagpangapin indi gulpi 
kag makaisa ka bahin nga desisyon kundi gin-unahan sang mapintas nga akto ni 
Chiang nga nagaserbisyo sa mga imperyalista nga Anglo-Amerikano. 

Sa una nga higayon sa kasaysayan sang rebolusyonaryo nga proletaryado, 
ginpakita sang PKT nga madinalag-on nga malunsar ang armado batok sa mga 
burgesya nga pro-imperyalista sa partikular nga mga kahimtangan sang Tsina. 
Ginpaathag ni Mao nga posible ini tungod lunod ang mga imperyalista sa krisis 
kag natunga-tunga batok sa matag-isa kag amo man ini ang sitwasyon sang ila 
mga ido-ido nga warlord sa Tsina. 

Apang, sadtong 1936, sang ginlusob sang Hapon ang Manchuria kag 
maathag nga ginpakita ang iya intensyon nga sakupon ang bug-os nga Tsina, ang 
Partido Komunista sang Tsina ang nag-insiyatiba nga magpanawagan sa KMT 
nga magpakigbahin sa alyansa nga kontra-Hapon kag ipahigad ang gyera nga 
patyanay sang pareho nga lahi. Nagpamalibad si Chiang tubtob siya gin-aresto 
sang kaugalingon niya nga mga heneral sa Sian kag ginpilit siya nga magsulod sa 
kasugtanan sang untat-lupok sa PKT. 

Sa pagpangapin nga kontra-Hapon, nagbaskog ang PKT tungod pursigido 
ini nga ginpakig-awayan ang Hapon. Naghuyang ang KMT tungod naglikaw ini sa 
mga inaway batuk sa komon nga kaaway. Ginpatuman ni Chiang ang patakaran 
nga “pabay-an nga mag-ilinaway ang mga tigre” (ang mga Komunista kag 
Hapones) kag maglunsar sang kontra-komunista nga mga pagpanalakay kon 
may yara siya sang higayon. Nangin indi popular ang mga patakaran nga ini. 
Nagkadto sa PKT ang popular nga suporta. 

Sang naglusong ang PKT kag KMT sa bag-o na naman nga hugna sang 
gyera sibil halin sang 1947 tubtob 1949, antes pa maathag na kaayo ang 
kongklusyon. Sa panugod, daw mabaskog si Chiang tungod may yara siya walo 
ka milyon nga tropa kag isa lamang ka milyon ang tropa sang PKT. Apang bisan 
sin-o man nga nakahibalo nga nagabantay ang makakita nga ginpilit nga mag- 
soldado ang hukbo ni Chiang kag ginasuportahan lang sang kwarta kag 
kagamitan sang US, samtang ang mga tropa sang hukbo sang banwa mga boluntir 
para sa rebolusyonaryong kawsa kag natilawan-sa-inaway sa gyera sang 
pagpangapin batok sa Japan. Nagaragasa ang implasyon kag ginadaya sang mga 
opisyal sang KMT ang ila tinawo sa sweldo kag rasyon. Indi makatilingala nga 
bug-os nga dalagko nga yunit sang KMT ang padayon nga nagabalhin sa kubay 
sang rebolusyonaryo. 

Ginhatagan naton sang ispesyal nga pagtamod ang Tsina tungod ginabug- 
os ini sang sangkapat (1/4) sang katawhan sa kalibutan kag tungod ang kadalag- 
an sang proletaryado diri may madalum nga pangmalawigon nga epekto sa 
kabuhi sang pangkalibutanon nga sistemang kapitalista. Subong man, indi dapat 
kita mapaslawan nga makita nga ang krisis sa ekonomiya sang dekada 1939 ang 
nagbunga sang Ikaduha nga Inaway Pangkalibutanon kag ginbunga naman sang 
gyera nga ini ang tuman ka dako nga paghuyang sang sistemang kapitalista, 
pagbangon sang pila ka bag-o nga sosyalista nga pungsod kag mga kahublagan 
para sa pungsodnon nga kahilwayan. 

Sa panahon pagkatapos sang Ikaduha nga Inaway Pangkalibutanon, 
ginpakita sang kadalag-an sang mga pumuluyong Indotsino batok sa 
imperyalismong US ang isa pa ka butang. Madinalag-on nga maglunsar sang 
malawigon nga armadong paghimakas ang pumuluyo sang gamay nga pungsod 
sa pinakabaskog nga imperyalistang gahum bisan nga yara sa idalum sang mga 
kundisyon kon diin indi ini imbolbado sa kalibutanon nga gyera. 

Ang mga proletaryong partido nga naglunsar sang armadong paghimakas 
amo ang mga nagmadinalag-on sa pagkumpleto sang demokratiko nga 
rebolusyon kag pagkatapos, nagpatigayon sang sosyalista nga rebolusyon. Ang 
hukbo nga ila gintukod sa proseso sang demokratiko nga rebolusyon amo sa ulihi 
ang nangin nagapanguna nga sangkap sang sosyalista nga estado ukon 
diktadurya sang proletaryado. 

Sa mga pungsod kon diin nadaug sang Partido Komunista ang gahum 
pagkapos sang Ikaduha nga Inaway Pangkalibutanon, nagdagway ang makasahi 
nga diktadurya sang proletaryado sang demokratiko nga republika sang 
pumuluyo. Dapat kumpletuhon sang amo nga estado ang burgis nga rebolusyon 
kag gani, dapat magpatuman sang mga reporma nga burgis-demokratiko, ilabina 
sang reporma sa duta, apang kadungan sini sugdan ang sosyalista nga 
rebolusyon. 

Tanan nga mga pang-pulitika nga partido nga nagasuporta sa rebolusyon 
may yara sang tiglawas sa kaayusan koalisyon, isa ka konsultatibo nga konseho 
sang pumuluyo, kag sa parlyamento sang pumuluyo. Bisan ginakilala ang Partido 
Komunista bilang nagapamuno nga partido tungod sa napamatud-an na nga 
pagpamuno sa pulitika sini kag ikasarang sa rebolusyon kag kumand sini sa 
rebolusyonaryong hukbo, ginapaseguro sini nga padayunon ang pag-engganyo 
sang mga alyado sa responsibilidad sa gobyerno tungod ini ang kinahanglanon 
nga demokratiko kag epektibo nga pamaagi sa paghibalo sang mga problema, 
pagsolbar sang mga indi paghinangpanay kag paghiliusa sang pumuluyo. 

Ang matag-isa ka mga patriyotiko kag progresibo nga partido nga 
padayon nga nagaluntad sa isa ka sosyalista nga sosyedad puede makapanugyan 
sang ano man nga tikang kag pamatukan ang panugyan nga tikang sang bisan 
ano man nga iban nga partido. Pat-ud man nga ang Partido Komunista mismo 
ang magahapag sang kaugalingon nga panugyan nga mga tikang nga tilawan sa 
isa ka kolektibo nga diskusyon. Pagpangkumbinsi ang pagsulundan sa kubay 
sang mga tiglawas sang lain-lain nga mga agos sang opinyon publiko. Apang 
idapat naman ang pangpwersa nga mga aparatu sang makasahi nga diktadurya 
sa mga tawo nga wala sang handum kundi wasakon ukon pahuyangon ang 
sosyalista nga sosyedad. 

Tubtob subong wala pa sang proletaryo nga partido ang napadaug ang 
gahum pampulitika kag nagtukod sang sosyalismo nga wala nagtukod sang 

hukbo kag naglunsar sang armadong paghimakas. Apang sigurado man nga may 
yara proletaryo nga partido nga nagahulag nga ligal sa idalom sang burgis nga 
estado kag indi buot silingon nga nabuhinan ang ila pagka-rebolusyonaryo 
tungod indi sila makalapaw sa mga hinanali nga kundisyon kon diin pwede pa 
sila makahulag para sa hinanali nga mga interes sang proletaryado kag 
pumuluyo kag kon diin kinahanglan man nila nga pabaskugon ang kaugalingon 
ano man ang mahitabo sa palaabuton sa permi nga pabalik-balik nga krisis sang 
imperyalismo kag reaksyon. 

Pila ka beses nga nagpakigbahin ang mga Bolshevik sa Duma bisan yara sa 
idalom sang Tsarista nga paghari. Duha ka beses nga nagsulod sa nagahiliugyon 
nga prente ang Partido Komunista sang Tsina sa gobyerno sang Goumindang. 
Nakig-koalisyon ang mga komunista sang Laos sa mga nyutralista kag maki-tuo 
sa isa ka natalana nga panahon kag pagkatapos sa mga nyutralista lang sa lain 
naman nga panahon. Sa mga kapitalista nga pungsod, nagahulag nga ligal ang 
mga partido nga Marxista-Leninista nga pareho sang mga rebisyunista nga 
partido. 

Dapat maubayan ang kada proletaryo nga partido kag estado sang 
proletaryo nga internasyunalismo. Apang wala ini nagakahulugan nga pwede 
ma-import ukon ma-eksport ang rebolusyon halin sa isa ka pungsod pakadto sa 
isa pa. Ang kada rebolusyonaryo nga paghimakas dapat makaangkon sang 
pungsodnon nga dagway tungod kinahanglan nga solbaron anay sang 
proletaryado sa isa ka pungsod ang hambalanon sang burgesya sa pungsod nga 
ini. Ginpakita ini sang Manipesto sang Komunista. 

Na-obserbahan nanday Marx kag Engels nga wala nadula ang 
importansya sang rebolusyon sang 1848 bisan ang mga ini mayor nga 
nagpanawagan para sa pungsodnon nga independensya. Ginsulong sini ang mga 
kahimtangan kon diin magahimakas ang proletaryado sang tanan nga pungsod 
batok sa burgesya sa sulod sang pat-ud nga pungsodnon nga dulunan. Wala pa sa 
panghuna-huna ang proletaryo nga internasyunalismo sa mga kundisyon antes 
sadtong 1848. Ang mga pungsodnon nga paghimakas sang sahing mamumugon 
sa lain-lain nga mga pungsod amo ang pundasyon nga bato sang proletaryo nga 
internasyunalismo. 

Ang sosyalista nga estado ang tigpangapin sang soberanya sang pungsod 
kag sang pumuluyo. Sa sulod sang mga pungsodnon nga dulunan sini, 
ginaangkon sang makasahi nga diktadurya sang proletaryado ang tanan nga 
kinamatarung nga mapakigbagayan ang burgesya ukon bisan ano nga lokal nga 
sahi, kag pamatukan ang agresyon, interbensyon, pagpasilabot kag iban nga mga 
akto ekstra-teritoryal sang isa ka imperyalista nga gahum. Ang pag-giit sang 
pungsodnon nga soberanya kag independensya sang proletaryado nga yara sa 
gahum ukon wala pa sa gahum makatarungan nga hinganiban batok sa 
imperyalismo. 

Sa halintang nga ini sang kasaysayan sa kalibutan, solo ang pumuluyo sa 
sulod sang kada pungsod ang pinakamaayo nga makahibalo sang kaugalingon 
nila nga sitwasyon kag may kinamatarung nga desisyunan ang ila palaabuton. 
Ang dominansya sang Estados Unidos ukon Unyon Sobyet sa subong isa ka indi 
makatarungan nga pag-imposar sa iban nga mga pumuluyo. 

Kon nagahambal ang Unyon Sobyet sang “internasyunal nga proletaryo 
nga diktadurya”, ini lubos nga paglapak kag sobra nga pagtorse sang Marxista 
nga teorya sang makasahi nga diktadurya kag proletaryo nga internasyunalismo. 

Wala sang bisan ano nga estado ang may kinamatarung nga akuon sa 
kaugalingon ang kinamatarung nga desisyunan ang palaabuton sang iban nga 
mga estado ukon mga pumuluyo. 


B. Ang Sosyalista nga Ekonomiya 


Nangin posible ang sosyalista nga ekonomiya sa kasaysayan sang 
kalibutan tungod sa pagsanyog sang moderno nga industriya kag proletaryado sa 
kapitalismo. Nalapawan na sang mga pwersa sa produksyon ini kag ginawasak 
ang mga kapitalista nga relasyon sa produksyon nga nangin ila gapos. Gani, 
mahilway sila kag magsanyog sa madasig nga tantos. 

Sa sosyalista nga sosyedad, ginabuslan sang sosyal ukon publiko nga 
pagpanag-iya ang mga kagamitan sa produksyon nga pribado nga ginapanag- 
iyahan. Ginapasanto ang bag-o nga mga relasyon sa produksyon sa sosyal nga 
kinaiya sang mga kagamitan sa produksyon. Ginarebolusyonisa ang bug-os nga 
moda sang produksyon. 

Ginagamit sang proletaryado ang iya pagpangibabaw sa pulitika agud 
huluhalintang nga agawon ang tanan nga kapital halin sa burgesya, agud 
isentralisa ang tanan nga kagamitan sa produksyon sa kamot sang estado, kag 
agud padakuon sa pinakamadasig nga posible ang bug-os nga produktibo nga 
pwersa. 

Ginlista sang Manipesto sang Komunista ang pila ka mga tikang para 
rebolusyonisahon ang moda sang produksyon sa pinaka-abanse nga mga 
pungsod, apang kadungan sini, ginpakita nga ang mga tikang nga ini magkatuhay 
sa lain-lain nga mga pungsod. Ang mga tikang nga ini amo ang mga masunod: 


1. Pagdula sang pribado nga pagpanag-iya sang duta kag paggamit sang tanan 
nga arkila sa duta sa pang-publiko nga katuyoan. 

2. Mabug-at nga progresibo ukon gradwado nga buhis sa kita. 

3. Pagdula sang tanan nga kinamatarung sang pagpanubli. 

4. Kumpiskasyon sang propyedad sang tanan nga emigrante kag rebelde. 

5. Sentralisasyon sang pautang sa mga kamot sang estado paagi sa pungsodnon 
nga bangko nga may kapital sang estado kag eksklusibo nga monopolyo. 

6. Sentralisasyon sang mga kagamitan sa komunikasyon kag transportasyon sa 
mga kamot sang estado. 

7. Pagpalapad sang mga pabrika kag kagamitan sa produksyon nga ginapanag- 
iyahan sang estado, pagbungkal sang mga tiwangwang nga duta, kag ang 
pagpauswag sang duta sa kabilogan santo sa kabilogan nga plano. 

8. Alalangay nga katungdanan sang tanan sa trabaho, pagtukod sang hukbo pang- 
industriyal, ilabina para sa agrikultura. 

9. Kumbinasyon sang agrikultura sa mga industriya pangmanupaktura, amat- 
amat nga pagdula sang kinatuhay sang kabanwahan kag kaumahan paagi sa mas 
alalangay nga distribusyon sang populasyon sa bilog nga pungsod. 

10.Libre nga edukasyon para sa tanan nga kabataan sa mga publiko nga 
eskwelahan. Pagdula sang pamugon sang mga bata sa pabrika sa subong nga 
laragway. Kumbinasyon sang edukasyon sa industriyal nga produksyon, kag iban 


pa. 

Ginapakita sang Kritika sa Programang Gotha (Critique of the Gotha 
Program) ni Marx kon paano ginabahin ang kabug-osan nga produkto sang 
sosyedad. May pondo para sa 1) sweldo, 2) reproduksyon sang kapital, 3) 
kaayuhan pang-publiko, 4) administrasyon, kag 5) depensa. Ang sistema sang 
sweldo ginapabilin, apang ang esensyal nga kinalain sang kapitalismo kag 
sosyalismo kaangot sini amo nga wala na sang dalagko nga kinalain sa kita kag 
ang abereyds nga lebel sang kita hungod nga ginapasaka sa simple nga lebel agud 
mabuhi. Ang sobra nga produkto (sobra sa sweldo) wala na ginahugakom para 
sa pribado nga kita sang bisan ano man nga nagahimulos nga sahi apang 
ginagamit para sa reproduksyon sang kapital, kaayuhan pang-publiko, 
administrasyon kag depensa. 

Sa pagbayad sang sweldo, ang ginasunod nga prinsipyo amo ang “halin sa 
kada isa santo sa iya ikasarang, para sa kada isa santo sa iya natrabaho”. May 
mga diperensyal sa sweldo santo sa lain-lain nga produktibidad. Magabaton pa 
gihapon ang manedyer ukon enhinyero sang mas mataas nga sweldo sang sa may 
kahanasan nga mamumugon, kag ang naulihi magabaton sang mas mataas nga 
sweldo sang sa wala sang kahanasan nga mamumugon ukon aprentis. Sa pila ka 
panahon, magabaton ang industriyal nga proletaryado sang mas mataas nga 
sweldo kag mas madamo nga benepisyo sang sa mga mangunguma. Apang sa 
panugod pa lang, nagahimo na sang mga tikang agud dulaon ang dalagko nga 
kinalain sa kita sa daan nga sosyedad. Ang pangmalawigon nga katuyoan amo 
nga pasakaon ang produktibidad sang tanan paagi sa edukasyon kag paghanas, 
kag para aktwal nga palaparon ang produksyon agud tayuyon nga mapasaka ang 
pangkabug-osan nga lebel sang kita kag mga sosyal nga serbisyo. 

Sa pag-analisa sa mga diperensyal sa sweldo, makita naton nga 
ginaangkon sang sosyalista nga sosyedad sa temprano nga halintang ang mga 
putos sang daan nga sosyedad. Indi ini malikawan. Kinahanglan nga magsugod 
ang sosyalismo sa mga produktibo nga pwersa nga ginpanubli halin sa daan nga 
sosyedad. Ang ano man nga kahalitan sa mga produktibo nga pwersa sa kaso 
sang gyera sibil ukon imperyalista nga gyera antes itukod ang sosyalista nga 
sosyedad kinahanglan man nga pangibabawan kag mapabalik. 

Tungod ginbuslan sang sosyal nga ganansya ang pribado nga ganansya, 
ginapalarga ang tuman ka daku kag permi nga nagadamo nga kantidad sang 
sobra nga produkto matag-tuig para sa reproduksyon sang kapital. Ang mga sakit 
nga duna sa kapitalismo pareho sang mis-alokasyon sang mga rekurso, anarkiya 
sang kumpetisyon, mauyang nga pagkonsumo, siklo sang negosyo kag sobra- 
sobra nga gasto militar madula na. 

Nagbulos ang pungsodnon nga pagplano sa ekonomiya sa mga naga- 
binunggo-anay nga mga kalkulasyon sang lain-lain nga pribado nga kumpaniya 
sa merkado. Ang produksyon para sa galamiton imbes nga para sa pribado nga 
ganansya. Ang pinaka-esensyal kag kinahanglanon nga mga baligya kag proyekto 
ginahatagan sang prayoridad. Ginapatuman ang pangsulod nga balansyado kag 
nagasalig-sa-kaugalingon nga pag-uswag sang sosyalista nga ekonomiya. 

Epektibo ang pang-ekonomiya nga pagplano tungod tanan nga elemento 
sang ekonomiya yara sa idalum sang isa ka kontrol kag tanan nga aktibo nga 
sangkap sang ekonomiya sa tanan nga lebel nagareport sang mga impormasyon 
kag rekomendasyon nga magaserbe nga basehan para sa plano. Ang plano sa 
ekonomiya resulta sang bukas nga interaksyon sa tunga sang sentral nga organo 
nga nagaplano kag sang mga manubo nga lebel. Nakaangot ang mga pungsodnon 

nga katuyoan sa aktwal nga ikasarang. Makuha sang ekonomiks ang kahustuhon 
sang isa ka praktikal nga syensya. Sa kapitalista nga sosyedad, tuman ka layo nga 
mas indi pat-ud nga patag sang kinaalam ang ekonomiks, subong man ang 
pagplano sa ekonomiya, kag masami, nangin hampang sang pagpakot-pakot 
tungod kay ginatago sang indibidwal nga kumpaniya nga kapitalista sa matag- 
isa kag sa publiko ang mga sekreto sa produksyon, negosyohanay, teknikal kag 
iban pa nga sekreto sa ngalan sang pribado nga pagpanag-iya kag kumpetisyon. 
Ang parsyal lang nga impormasyon ang ginahatag sa publiko sang pribado nga 
mga kumpaniya kon ini nagaserbe sa ila katuyoan. 

Ang pagpalapad sang mga pasilidad para sa kaayuhan pang-publiko 
nagasuporta sa sistema nga swelduhanay. Lakip sa mga ini ang mga publiko nga 
eskwelahan, teatro, library, pabalay, pag-atipan sa ikaayong lawas, pasilidad para 
sa kalingawan, kagamitan sa transportasyon kag komunikasyon, elektrisidad, 
kag iban pa. Ginapabilin sang estado ang inisyatiba sa lain-lain nga lebel, mga 
yunit pang-ekonomiya kag mga organisasyon masa para sa pagpalapad sang mga 
publiko nga pasilidad. 

Sa kapitalista nga sosyedad, ang mga pinakamaayo nga pasilidad nga 
ginamentinar sa tuman ka daku nga gasto sang sosyedad ginagamit lang sang 
mga nagahari nga sahi kag pila ka mga alalay sini. Dumdumon lang ang mga 
eksklusibo nga eskwelahan, pribado nga ospital, mansyon, country clubs, pribado 
nga salakyan kag iban pa sa atubang sang lapnagon nga kawad-on sang trabaho 
kag kapigaduhon sang masa, tuman ka dako nga isip sang mga kabataan nga wala 
naka-eskwela, mahina nga klase kag limitado nga publiko nga ospital, iskwater 
kag barung-barong, nagaginutok nga mga parke, kulang nga pang-publiko nga 
transportortasyon kag mga pareho sini. 

Ang gasto sa administrasyon ukon pagdumala sa mga institusyon kag 
organisasyon pangpulitika, pang-ekonomiya, sosyal kag pang-kultura sang 
sosyalista nga sosyedad tuman ka nubo. Ini tungod ginapabilin ang pagka-simple 
sang administrasyon. Wala sang indi kinahanglanon nga mga organisasyon kag 
katungdanan nga kapareho sa isa ka kapitalista nga sosyedad. Sa pangkabug- 
osan, hugot nga magka-angot ang pangpulitika nga pagpamuno kag pagdumala 
sa ekonomiya, kag sa pagkamatuod, unipikado sa mga sandigan nga yunit sang 
produksyon kag sa pila ka mas mataas nga lebel. 

Sa kapitalista nga sosyedad, may administratibo nga pagbulag sa 
gobyerno kag ekonomiya, kag kada bahin lapnagon ang indi kinahanglanon nga 
mga organo, opisina kag katungdanan. Sa bahin sang gobyerno, ang 
burukratismo amo ang nagaluntad. Sa bahin sang ekonomiya, may anarkiya sa 
produksyon kag baligyaanay sa kubay sang pila ka mga empresa nga aktwal nga 
imbolbado sa pareho nga linya. Pinakamalala sa tanan, nagluntad ang 
pagpanghimulos sa mga pumuluyong anakbalhas. 

Ang depensa kinahanglanon nga katungdanan sa sosyalista nga sosyedad 
pareho sang napakita na naton sa aton talakayan sa diktadurya sang 
proletaryado. Kon wala ang depensa, mawasak ang sosyalista nga sosyedad sang 
pangsulod kag pang-guwa nga mga kaaway sini. Apang ang gasto sa depensa sa 
amo sini nga sosyedad relatibo nga malayo nga mas manubo sang sa kapitalista 
nga sosyedad. Ilabina sa kaso sang mga imperyalista nga gahum, tuman ka dako 
ang ila gasto militar. Pinakamalala sa tanan, ginagamit ang pwersang pulis kag 
militar sa katuyoan sang pagpangsumpo kag agresyon. 

Matuod nga depensiba ang patakaran militar sang sosyalista nga estado 
kag batok sa agresyon halin sa kaugalingon sini nga bahin ukon halin sa iban. 
Gintukod ang mga pwersa militar santo sa prinsipyo sang hukbo sang banwa. 
Kaangot sa ekonomiya, ang mga yunit militar sa aktwal mga produktibo nga 
yunit, wala pa labot sa pagka- yunit militar, pangpulitika kag pang-edukasyon. 
Para pulu-panahon nga pabaskugon ang permanente nga hukbo, nagabulos- 
bulos ang pamatan-on sa serbisyo kag paghanas militar. Sa pangkabug-osan, 
napulitisa ang pumuluyo kag ginahanas bilang mga yunit milisya kag wala 
nagakabulag sa produksyon. 

Wala labot sa nasidlangan nga bahin sang Germany nga mayormente 
agrikultural, wala sang mayor nga kapitalista nga pungsod ang nangin sosyalista. 
Tubtob subong, solo ang pinakamahuyang nga kapitalista nga pungsod - ang 
Rusya - ang nangin sosyalista pakatapos sang Una nga Inaway Pangkalibutanon. 

Maathag nga kon ang mataas lang nga pag-uswag sang isa ka kapitalista 
nga sosyedad indi otomatiko nga magdala diri sa sosyalismo. Kabaliskaran sini, 
ang mabaskog nga kapitalista nga pungsod kon iguon sang krisis yara sa mas 
maayo nga posisyon sang sa mahuyang nga kapitalista nga pungsod nga ipasa 
ang kabug-aton sang krisis sa iban kag punggan ang pagbagsak sang burgesya 
sini paagi sa pwersa kag pagpaniplang. Gani, wala bisan san-o man ginpahayag 
nila Marx kag Engels nga kon mas abanse ang kapitalista nga pungsod, mas 
mangin sosyalista ini, bisan ginkilala nila nga ang mga pwersa sang produksyon 
nga nagaluntad amo ang mangin pinakamaayo nga posible basehan para sa 
sosyalismo. 

Ang mga sosyalista nga pungsod nga nagtuhaw kag nag-uswag tubtob 
subong amo ang pinakamaayo nga mahatagan sang importansya paagi sa 
pagkilala sang ila punto sang pagsugod kag ano ka layo sila nga nag-abanse halin 
diri sa pinaka-malip-ot nga panahon. Ang sosyalismo sa entablado sang 
kasaysayan sang kalibutan yara sa temprano pa nga halintang sini, apang ang 
mga kadalag-an sini makakilibot. 

Ang una nga sosyalista nga pungsod, ang Rusya, ang pinaka-mahuyang 
nga higot sa kadena sang mga imperyalista nga gahum. Ginaangkon sini ang 
panugod sang kapitalista nga ekonomiya, ilabina ang produksyon sang salsalon, 
karbon, lana, tela kag mga pareho sini. Apang ang pila ka dalagko nga syudad sini 
ginapalibutan sang tuman ka lapad nga kaumahan kon diin nagaluntad ang 
pyudal kag mala-pyudal nga mga relasyon. Dugang pa, tuman ini nga nag-antos 
halin sa mga epekto sang Tsarista nga partisipasyon sa Una nga Inaway 
Pangkalibutanon, sang gyera sibil kag gyera sang interbensyon nga ginlunsar 
sang tanan nga kapitalista nga gahum. 

Sang nadaug sang mga Bolshevik ang gahum, nagsugod ang sosyalista nga 
rebolusyon sa nasyunalisasyon sang duta kag tanan nga mga mayor nga 
industriya sa Rusya. Ginpamunuan sang mga Sobyet (mga komite sang mga 
mamumugon, mangunguma kag soldado) ang amo ang ekonomiya. Apang tungod 
sa tayuyon nga pakig-away, masami nga magamo ang produksyon kag nangin 
pagsulundan ang rekwisisyon halin sa mga prodyuser kag pag-rasyon sa 
pumuluyo. 

Makapabilin lang ang sosyalista nga Rusya paagi sa pagsalig sa pumuluyo 
kag pag-ilinaway sang mga kapitalista nga gahum sa matag-isa. Pagkatapos sang 
gyera sang interbensyon sang pila ka mga kapitalista nga gahum, ang 
nagapanguna nga punto amo ang gilayon nga liwat tukuron kag pagpabalik sang 

produksyon bisan nga nagakahulogan ini sang temporaryo nga pagpa-untat sa 
pag-sosyalisa sang mga kagamitan sa produksyon. Gani, gindesisyunan ang Bag-o 
nga Patakaran sa Ekonomiya para maghatag sang konsesyon sa mga 
manggaranon nga mangunguma, gagmay kag nahanunga nga mga negosyante 
kag komersyante. 

Sa gilayon nga liwat matukod kag mapabalik ang ekonomiya, magasugod 
ang una sa mga plano nga tag-lima ka tuig. Bilang una nga sosyalista nga 
pungsod, nakita sang Rusya nga kinahanglan nga maghatag sang tum-ok sa 
mabug-at kag sandigan nga mga industriya. Sa agrikultura, ginpauswag ang mga 
sektor sang estado kag kolektibo. Sa sulod sang sektor sang kolektibo, ginakabig 
ang kooperatibasyon kag pagpakilala sang mga makinarya panguma bilang yabe 
nga sangkap sa pagdula sang pribado nga pagpanag-iya sang duta sa kubay sang 
mga mangunguma. Sa pila ka lugar sa malip-ot nga panahon, ginpamatukan sang 
manggaranon nga mangunguma ang kolektibisasyon agrikultural paagi sa pag- 
ihaw sang mga kasapatan kag pagwasak sang mga pasilidad. Apang nangibabaw 
ang kumbinasyon sang sosyalista nga industriya kag kolektibisasyon kag 
mekanisasyon agrikultural. 

Agud makakuha sang bag-o nga teknolohiya halin sa luwas sang pungsod, 
nakig-relasyon ang Rusya sadtong dekada 1920 sa pribado nga mga kumpaniya 
nga mga Amerikano nga uhaw sa pagpalapad sang baligya kag subong man sa 
kontinental nga pungsod sa Uropa nga padayon nga naga-antus sa krisis sa 
ekonomiya. Ang Great Britain, ang numero uno nga tagpangapin sang 
kapitalismo sadto, ang pinakapursigido sa pagpamatuk sa pagsanyog sang 
sosyalismo sa Rusya. Sadtong dekada 1930, tungod sa dako nga depresyon, 
tuman nga naglapad ang Sobyet nga negosyo sa mga kapitalista nga pungsod. 
Apang sa pangkabug-osan nga pagtinguha nga pauswagon ang sosyalismo, ang 
mga benepisyo halin sa dumuluong nga negosyo nagabug-os sang gamay kag 
suplementaryo nga bahin lang. Ang dungganon nga pang-pulitika kag pang- 
ekonomiya nga mobilisasyon sang pumuluyo amo ang nagtukod sang sosyalismo. 

Pag-abot sang panahon nga ginsalakay sang Germany ang Unyon Sobyet, 
ang ikasarang sa industriya kag agrikultura sang naulihi madalom na nga 
napauswag. Bisan pa nga ginsakup sang manugsalakay ang dako nga bahin sang 
teritoryo sang Sobyet, nakapabaskog ang Pulang hukbo para mapa-atras sila. Ang 
pautang-arkila sang Amerikano ulihi na kag isa lang ka tulo sa balde kon 
ipaanggid sa mga hinganiban nga gintuga sang mga Sobyet nga industriya. 

Ang kontra-opensiba sang Sobyet batok sa makinarya pang-gyera sang 
German ang pinaka-makahulusga nga elemento sa paglutos sa Nazi Germany kag 
pagkastigo sa pasismo kag sa paghilway sa mga pumuluyo sang Uropa kag labaw 
pa diri. Bunga sini, natukod ang mga demokrasya sang pumuluyo kag sosyalismo 
sa Sidlangan Uropa kag Sidlangan Germany. 

Ang pinakabaskog nga bira nga nag-igo sa kapitalismo kag imperyalismo 
sa pagtapos sang Ikaduha nga Inaway Pangkalibutanon amo ang paghilway sang 
Tsina. Nabun-ag ang sosyalismo kag ang mga kapitalista nga patag sang 
impluwensya indi na mapabalik pa. Nakakas sa kalibutan sang kapitalistang 
paghimulos ang pungsod nga may pinakadako nga populasyon. 

Maid-id nga ginpatuman sa tanan nga bahin sang Tsina ang libre nga 
pagpanagtag sang duta sa mga nagabungkal nga wala sang duta. Ginkuha sang 
estado ang mga moderno nga industriya, mga kapitalista nga ulumhan kag 
kuluhaan sang hilaw nga materyales. Gilayon sini nga ginbutang ang estado sa 

posisyon sang kumand sa bug-os nga ekonomiya. Ginapanag-iyahan ini sadto 
sang mga imperyalista kag dalagko nga kumprador burgesya antes sang 
kahilwayan. 

Sa kaso sang mga imperyalista pareho sang British kag French nga handa 
makig-negosasyon sa kabayaran sang ila mga propyedad, gin-estorya sila sang 
Tsina kag nalab-ot ang nagakaigo nga areglo. Mas dako ang ila maganansya sa 
padayon nga pakig-negosyo sang sa pagdemanda sang dako nga kabayaran ukon 
sang kinamatarung nga magpanag-iya sang propyedad sa sulod sang Tsina. Sa 
pihak nga bahin, ang Estados Unidos bat-olan nga kontra-komunista ano man 
ang mahitabo kag nagdeklara sang patakaran nga embargo sa Tsina. 

Sa kaso sang mga kapitalista nga hugot nga nahigot sa nagahari nga 
hubon Chiang, halos tanan sa ila naglayas sa Tsina kag absoluto nga wala sang 
rason para makig-negosyo sa ila. Tungod sila mga traidor kag imbolbado sa 
korapsyon sa gobyerno, puede nga agawon ang ila mga propyedad. Apang sa 
kaso sang mga kapitalista nga nagsuporta sa kontra-Hapon nga paghimakas kag 
sa paghimakas man para sa kahilwayan, ginhatagan sila sang mga konsesyon. 

Ginkumbinsi sila nga magsulod sa mga areglo nga joint venture (ang 
ginatawag nga gin-isa nga estado-pribado nga empresa) sa gobyerno. Ang 
nagapanguna nga interes sang estado amo ang padayunon nga nagagana kag 
nagalapad ang mga industriya, nga wala sang ano man nga dislokasyon, ilabina 
tungod ang hilikuton rekonstruksyon nagdungan sa Koreano nga gyera. 

Sang ulihi, pagkatapos sang pila ka tuig, ginpalig-on ang patakaran nga 
untaton ang pribado nga kapital kag hatagan ang mga kapitalista sang pat-ud nga 
bayad nga interes imbes nga ganansya. Ang kinahanglan lang nga himuon sang 
estado amo ang padakuon ang bahin sang estado sa gin-isa nga empresa kag 
ipatuman ang laye nga nagadula sang pagpanubli sang mga pondo sang kapital 
kag mga kagamitan sa produksyon. Sa bug-os niya nga kabuhi, mabuhi nga 
komportable ang kapitalista nga nagasunod sa laye, kag mapadala ang iya mga 
kabataan sa eskwelahan kag makita nga makasulod ang ila mga kabataan sa 
trabaho santo sa ila merito kag abilidad. Indi na kinahanglanon nga magsalig pa 
sila sa panublion. 

Ginkumbinsi man ang magagmay kag nahanunga nga mga negosyante nga 
magsulod sa gin-isa nga empresa sa estado. Pareho sa kaso sang mga dalagko 
nga gin-isa nga estado-pribado nga empresa, ang kahanasan sa negosyo kag 
pagdumala nga natun-an sa daan nga sosyedad husto nga gingamit kag mas nga 
ginpauswag. Nagahatag sang pautang kag dugang nga sapi ang estado para sa 
pagpauswag sang mga empresa nga ini tubtob tuman na lang ka gamay nga bahin 
ang kabug-osan nga kapital sang pribado nga pangapital. Ang ultimo nga 
katuyuan amo ang pagdula sang pribado nga kapital, sa pinakamenos, sa sulod 
sang isa ka henerasyon. 

Ang mga layi sang pagpanubli nagapahanugot sa paghatag sang mga 
malig-on nga produkto pang-konsumo, apang indi ang mga kagamitan sa 
produksyon kag dako nga kantidad sang kapital. Ginhatagan sang kasegurohan 
ang gagmay kag nahanunga nga mga negosyante, subong man ang mga dalagko 
nga negosyante, nga ang ila mga kabataan makakuha sang libre nga edukasyon 
kag nagakaigo nga trabaho sa sulod sang sosyalista nga sosyedad. 

Pagkatapos sa pagpanagtag sang kadutaan paagi sa reporma sa duta, 
nagtuhaw ang kooperasyon agrikultural halin sa halintang sang alayon kag 
baylohanay sang pangabudlay padulong sa halintang sang mga kooperatiba 

padulong sa halintang sang mga komuna sang pumuluyo. Ang paglusaw sang 
pribado nga pagpanag-iya sang duta sa kubay sang mga mangunguma malab-ot 
paagi sa pagpauswag sang mga kooperatiba, konstruksyon sang kapital, 
pagpakilala sang makinarya, pagpa-uswag sang mga industriya sa kaumahan kag 
mga sekundaryo nga palangabuhian kag pagsuyop sang mga mangunguma nga 
ginhanas nga mangin mamumugon sa moderno nga industriya sa guwa sang 
lebel sang komuna. Ang pagpanag-iya sang mga napanagtag nga duta maga-agi 
halin sa mga mangunguma nga may indibidwal nga pagpanag-iya padulong sa 
mga sapi sa kooperatiba kag sunod sa komuna sa pinakamataas nga lebel sang 
pag-uswag. 

Magluwas sa duta nga komon nga ginatrabaho sa komuna, gintalanaan 
ang mga mangunguma sang pribado nga parsela sang duta kon diin makatanum 
sila kon ano man ang luyag nila nga produkto kag pwede nila madisposar sa ano 
man nga pamaagi nga ila gusto para madugangan ang ila kita. May mga hilway 
nga merkado kon diin diri mabaligya nila ang ila sobra nga pribado nga 
produkto. 

Ang pangmalawigon nga katuyoan sang ano man nga sosyalista nga 
sosyedad amo nga pauswagon ang mga pwersa sa produksyon tubtob sa punto 
nga ang tanan nga industriya kag agrikultura yara sa linya sang moderno nga 
industriya kag nakapaidalom sa publiko nga pagpanag-iya. Ginapalig-on kag 
ginapatuman ang sunod-sunod nga plano nga tag-lima ka tuig para madasig nga 
pauswagon ang moderno nga ekonomiya. 

Sa pagpauswag sa inagihan sang Sobyet, ginapanindugan sang mga Tsino 
nga ang agrikultura ang base sang ila sosyalista nga ekonomiya samtang ang 
industriya ang nagapanguna nga sangkap kag muklat nga ginapauswag ang mga 
mamag-an nga industriya agud masabat ang hinanali nga mga kinahanglanon 
sang konsumidor kag prodyuser kag magaserbe nga taytay sa ulot sa tunga sang 
mabug-at nga industriya kag agrikultura. Padayon nga ginagamit ang patakaran 
sa pagpresyo agud segurohon ang nagasaka nga kita para sa mga mangunguma 
bisan mas manubo gamay ang tantos sang sa yadtong sa proletaryado sa basehan 
sang produktibidad. 

Kinahanglan sang Tsina ang tatlo ka tuig lang para sa rekonstruksyon 
halin sa pagpanalasa sang ulihi nga inaway pangkalibutanon kag sang gyera sibil. 
Nalab-ot ini bisan sa mga kinahanglanon sang mga boluntir nga Tsino para sa 
Koreano nga gyera. Halin 1952 tubtob 1958, nalab-ot ang sandigan nga 
sosyalista nga transpormasyon sang mga relasyon sa produksyon. Kadungan sini, 
madasig nga nagsanyog ang mga pwersa sa produksyon. 

Mas dalagko pa ang tikang pasulong sang Tsina sa tanan nga bahin nga 
pag-uswag sa ekonomiya paagi sa pagsunod sa estratehiko nga linya sang 
Dungganon nga Lumpat Pasulong. Tungod sini, napangibabawan sang Tsina ang 
mga kalamidad sang natura, ang blokeyo sang imperyalista kag ang pagpang- 
sabotahe sang mga rebisyunista nga Sobyet sa ginatos ka mga industriyal nga 
proyekto. Tungod ginduso sini pasulong ang sosyalista nga pag-uswag, mapintas 
ini nga gin-atake bilang kapaslawan sang Nakatungdan nga kapitalista kag sang 
Unyon Sobyet. 

Humalin sadto, indi na mahimutig ang madasig nga pagsulong sang 
sosyalista nga ekonomiya sang Tsina. Sa panahon sang Dungganon nga 
Proletaryo nga Rebolusyon Pangkultura, padayon nga nakaagum ini sang mas pa 
nga pagsulong sa sosyalista nga rebolusyon kag konstruksyon. Nagakahulugan 

ang rebolusyon pang-kultura sa idalom sang proletaryo nga diktadurya sang 
makasahi nga paghimakas batuk sa nagkalabilin kag nagpanumbalik nga 
burgesya, kag nangin kabangdanan sang rebolusyonisasyon sang moda sang 
produksyon kag superstruktura agud pamatukan ang rebisyunismo, punggan 
ang pagbalik sang kapitalismo kag konsolidahon ang sosyalismo. 

Ang proporsyon sang industriya sa balor sang produksyon industriyal - 
agrikultural nagsaka halin sa 30 porsyento sadtong 1949 padulong sa 74.4 
porsyento sadtong 1978. Nagdako ang produksyon sang salsalon sa 200 ka pilo 
halin sadtong 1949. Naga-suplay ang industriya nga nagatuga sang makina sang 
80 porsyento sang mga kagamitan sang mga sandigan nga industriya. Bastante sa 
kaugalingon ang mga industriya sang lana-gas-kuryente. Nagdako ang 
produksyon sang humay sa 2.5 ka pilo halin sadtong 1949, kag ang produksyon 
sang algodon, nagsaka sang 4.9 ka pilo halin sadtong 1949. 

Tungod sa subong nga pagpaninguha sini sa modernisasyon sang 
industriya, agrikultura, syensya kag depensa, nagalaum ang Tsina nga sa 
masunod nga duha ka dekada, magatindog ini sa nagapanguna nga hanayan upod 
ang Estados Unidos kag Unyon Sobyet. Ang ikasarang sang industriya sini 
naglapaw na sa lebel nga nalab-ot sang Great Britain. Nakabase ini sa pagsikway 
sang mga kadalag-an sang Dungganon nga Lumpat Pasulong kag sang 
Dungganon nga Proletaryo nga Rebolusyon Pangkultura. 

May dako nga peligro sa palaabuton sang kawsa sang sosyalista nga 
rebolusyon kag konstruksyon tungod ang mga reporma nga may oryentasyon 
kapitalista nga ginapatuman kag ang integrasyon sang Tsina sa pangkalibutanon 
nga kapitalistang sistema magabunga sang lubos nga pagpanumbalik sang 
kapitalismo kag makasahi nga diktadurya sang burgesya sa Tsina. Madugay na 
nga ginpakita ni Mao nga ang pagsaka sa mas mataas nga halintang sang sosyal 
nga pag-uswag halin sa mas manubo nga mahimuslanon nga tipo sang sosyedad 
nagakinahanglan sang rebolusyonaryo nga kapintas, apang ang pag-usmod halin 
sa mataas padulong sa mas manubo nga lebel puede mahitabo paagi sa malinong 
nga ebolusyon. 


K. Ang Transisyon Padulong sa Komunismo 


Posible lang ang syentipiko nga panagna sa basehan sang nagaluntad nga 
mga datos kag makuha halin sa mga ini ang mga laye sang paghulag. Sa syensya 
pangsosyedad, mapabutyag lang sang panagna ang pangkabug-osan nga 
direksyon sang mga panghitabo tungod sa madamo nga mga pagbag-o bag-o. Ang 
pagpasulod sang mga detalye bahin sa malayo nga palaabuton mahapos nga 
magpuli sa sayup nga mga pagpakot ukon bisan sa mga pantasya. 

Mapabutyag lang nila Marx kag Engels ang pangkabug-osan nga 
direksyon sang mga panghitabo sa basehan sang mga datos sang kapitalista nga 
sosyedad kag mga laye sang paghulag nga natukiban nila halin sa mga ini. 
Gintumod nila ang sandigan nga prinsipyo sang sosyalista nga rebolusyon kag 
konstruksyon kag ginlantaw ang pangkabug-osan nga balayon base sa ila pag- 
analisa kag kritika sang kapitalismo kag imperyalismo. Kaangot naman sa 
transisyon sang sosyalismo padulong sa komunismo, napanghuna-hunaan na 
nila ang pagkalusaw sang estado, ang pagtuhaw sang sosyedad nga wala sang 
mga sahi, ang lapnagon kag madasig nga pagsanyog sang mga produktibong 
pwersa kag ang tanan nga bahin nga pag-uswag sang sibilisasyon sang tawo. 

Ang pagkadula sang sosyalista nga estado ukon makasahi nga diktadurya 
sang proletaryado nagakahulogan sang tayuyon nga pagkalusaw sang 
mapangpwersa nga kinaiya sang pang-pulitika nga otoridad. Pag-abot sang 
panahon nga ini, makaangkon sang pagkitid kag sa ulihi pagkadula sang 
kakinahanglanon para sa isa ka pat-ud nga sahi, ang proletaryado, nga tapnaon 
ang isa pa ka sahi, ang burgesya, gamit ang mapangpwersa nga instrumento 
sang estado pareho sang hukbo, pulisya, hukmanan kag bilangguan. 

Ang pagsulong sang sosyalismo, ilabina sa moda sang produksyon sini, 
ginalauman nga magalusaw sang pinaka-kundisyon nga nagatuga sang 
antgonistiko nga mga sahi nga ini pareho sang proletaryado kag burgesya. Ang 
mangin para sa kabug-osan kag pag-alalangay sang mga kundisyon mahitabo 
para sa benepisyo sang tanan. Indi imposible nga damgo nga tan-awon ang 
pagsanyog sang produktibidad tubtob sa punto nga ang tanan nga katapo sang 
sosyedad kinahanglan magtrabaho sa sulod lang sang mas manubo nga isip sang 
oras sang sa subong kag makaangkon sang mas malawig nga oras para sa iban 
nga matinugahon nga mga buluhaton sa pribado kag sa publiko. 

Kahibalo ang tanan kon paano ituhay ang burgesya sa proletaryado sa 
kapitalista nga sosyedad. Tungod sa ila pagpanag-iya sang kagamitan sa 
produksyon kag sa pagpuga sang ganansya para sa ila kaugalingon, nagakabuhi 
sang mas masulhay kag hamungaya pa gani nga pangabuhi ang burgesya, 
samtang ginhigot naman ang proletaryado sa mapang-ulipon nga kalakaran sang 
malawig nga trabaho matag-adlaw kag sa mabudlay nga kahimtangan sang 
kapigaduhon kag kaimolon. Sa pagkamatuod, indi malikawan nga makita ang 
mga benepisyo nga maagum sang sahing mamumugon paagi sa pagpadaug sang 
paghimakas sang progresibo nga panubuon ang inadlaw sang pagtrabaho halin 
sa 16 ka oras pakadto sa walo ka oras, bisan nagapabilin pa gihapon nga 
ginahimuslan ang mamumugon sa kapitalista nga sosyedad. 

Indi imposible nga maangkon ang tanan nga materyal nga kahimtangan 
nga ginatamasa sang isa ka edukado nga nahanunga nga sahi nga pamilya nga 
nagasalig sa mataas nga sweldo kag indi sa pribado nga pagpanag-iya sang mga 
kagamitan sa produksyon. Samtang imposible ini para sa sahing mamumugon sa 
idalom sang kapitalismo, matigayon ini sang sosyalismo tungod ang pagsanyog 
sang mga produktibo nga pwersa kag tanan nga bahin nga pag-uswag sang 
sosyedad indi na malimitahan pareho sa kapitalismo. 

May ikasarang ang moderno nga industriya nga dulaon ang kapigaduhon 
sa sulod lang sa isa ka gab-i. Apang mas ginpili sang kapitalismo nga 
manipulahon kag limitahan ang mga pwersa sa produksyon agud makapuga sang 
mataas nga tantos sang ganansya. 

Maathag nga ginpakita ni Marx ang mga hambalanon nga kinahanglan 
solbaron sang sosyalismo nga yara sa transisyon padulong sa komunismo. Ang 
mga ini amo ang mga kontradiksyon sa tunga sang mga bahid sang daan kag sang 
bag-o nga sosyalista nga sosyedad, sa tunga sang kabanwahanan kag kaumahan, 
ukon sa industriya kag agrikultura kag sa tunga sang hilikuton mental kag pisikal. 

Masolbar ang mga kontradiksyon sa tunga sang mga bahid sang daan kag 
sang bag-o nga kahimtangan sosyalista paagi sa mas nga pagpauswag sang mga 
kadalag-an sang sosyalista nga rebolusyon kag konstruksyon. Masolbar ang 
kontradiksyon sa tunga sang kabanwahanan kag kaumahan ukon sa industriya 
kag agrikultura paagi sa pagdala sa kaumahan sang mekanisasyon kag 
kasulhayan sang kabuhi sang syudad, kag pagtukod sang mas gamay nga syudad 


74] Praymer sa Marxismo 


nga integrado sa kabuhi sang kaumahan. Masolbar ang kontradiksyon sa tunga 
sang hilikuton pisikal kag mental paagi sa pagpalapad sa pang-edukasyon kag 
iban nga pang-kultura nga mga pasilidad, pagpasaka sang matuod nga sweldo 
kag pagpalip-ot sang inadlaw nga pagtrabaho para sa tanan. 

Halin kay Marx, pangkabug-osan na nga ihibalo nga ang moda sang 
produksyon mapauswag tubtob sa punto nga ang kita sang mga prodyuser indi 
na pag-desisyonan santo sa ila produktibidad. Magaangkon sang amo na lang nga 
kabuganaan sang mga pasilidad publiko kag mga produkto pangkonsumo nga 
mangin makahuluya nga hambalon ukon huna-hunaon nga ginadingotan ukon 
mabutang sa disbentaha ang sin-o man angot sa mga butang nga ini. 

Pag-abot sang panahon nga ini, ang prinsipyo sang distribusyon sa 
sosyedad mangin “halin sa kada isa, santo sa iya ikasarang, para sa kada isa santo 
sa iya mga kinahanglanon”. Ang mga kinahanglanon nga nasambit 
nagakahulogan sang tanan nga tipo sang kinahanglanon - pang-ekonomiya, 
pang-sosyedad, pang-kultura kag iban pa. Tuman ka taas sang produktibo nga 
lebel sang sosyedad amo nga ang pagsabat sang mga kinahanglanon nga ini indi 
na malimitahan sang ikasarang nga mag-kita. 

May reaksyonaryo nga argumento nga sa sosyalista nga sosyedad, mangin 
tamaran ang tawo tungod indi na sila tubtob san-0o makalaum nga mangin tag- 
iya sang mga kagamitan sa produksyon. Nalipatan sang yadtong mga nagarason 
sang amo sini nga sa mahimuslanon nga sosyedad pareho sang kapitalismo, 
yadtong mga nagatrabaho sang maayo amo ang wala nagapanag-iya sang mga 
kagamitan sa produksyon. Kag yadtong mga wala nagatrabaho amo ang yadtong 
nagapanag-iya sang mga ini. 

May argumento man nga sa komunista nga sosyedad, mangin tamaran 
man ang mga tawo tungod ang tanan nila nga kinahanglanon ginasabat na. 
Ginahuna-huna sang mga yadtong nagapanghuna-huna sang amo sini nga ang 
paglagas sang kwarta sa kapitalista nga sosyedad amo ang pinakamaayo nga tipo 
sang kabuhi nga posible. Sigurado nga ang mga ini mapuslanon nga mga 
panghangkat kag mas malipayon nga mga pagpaninguha sang sa magtrabaho 
para lang mabuhi. Indi madugangan ang pagka-ignorante sang tawo kon masabat 
ang mga panginahanglanon nila sa matag-adlaw nga magpamalibad kag 
mapaslawan sila nga tungdan ang gintalana sa ila nga trabaho sa isip sang oras 
nga tuman nga ginpalip-ot. Sa pagkamatuod, indi na mabug-at ang trabaho sa 
komunista nga sosyedad kundi kalipayan pareho sang pagtuon ukon isports. 

Indi dapat palibugon sang lohika kag pagpakuno-kuno sang burgesya 
ang kalibutan sang komunista. Sa komunista nga sosyedad, ang kinaandan nga 
tawo may oportunidad nga pauswagon ang maayo nga integrado nga 
personalidad paagi sa pag-angkon sang adlaw-adlaw nga nagakaigo nga oras 
sang pagtrabaho, pagtuon kag paglingaw-lingaw nga magamit para sa pang- 
kultura nga aktibidad, kalingawan, isports, dugang nga pagtuon ukon syentipiko 
nga eksperimento. 

Padayon nga magagana ang layi sang kontradiksyon sa komunista nga 
sosyedad. May yara man ini sang kaugalingon nga mga problema nga solbaron. 
Isa diri amo ang, magapadayon ang paghimakas para mahangpan, maalam nga 
gamiton kag makigbagay sa naturalisa. May banggi-anay sa tunga sang husto kag 
sayop nga mga ideya kag sa tunga sang daan kag bag-o. Tubtob sa lebel nga 
magapabilin pa nga wala mahibaluan sang tawo ang madamo nga mga butang, 
tungod sa pagka-wala sang katapusan sang materya, kinahanglan pa gihapon 

sang tawo nga maghimakaas para sa dako nga kahilwayan halin sa sini nga 
pagka-ignorante. Padayon nga hangkaton ang tawo sang mga problema kag 
pahulagon sang mga handum nga solbaron ini. 

Yadtong mga nagahambal nga ginalantaw sang Marxismo ang 
komunismo bilang pinal nga dagway sang sosyedad, nga ini pagbawi sang Eden, 
wala nakahangup sa pagkamatuod sang Marxismo. Imposible nga makaangkon 
sang pinal nga sosyedad nga may perpekto nga harmoniya. Magatuhaw ang bag- 
o nga mga dagway sang banggi-anay sa komunista nga sosyedad. Ang 
komunismo mismo natalana nga buslan sang isa ka bag-o nga dagway sang 
sosyedad. 

Gin-athag sang aktwal nga pagtukod sang sosyalista nga sosyedad halin 
sadtong 1917 nga wala sang matawhay nga dalan halin sa sosyalismo padulong 
sa komunismo. Indi ini simple nga kaso sang padayon nga pagpauswag sang mga 
pwersa sa produksyon. 

Segurado nga ang pagpauswag sang sosyalista nga moda sang 
produksyon sandigan nga bahin sang paghanda para sa komunista nga sosyedad. 
Apang may mga hambalanon angot sa makasahi nga diktadurya sang 
proletaryado kag bug-os nga superstruktura sang sosyedad. Malain ang epekto 
sang pagpaboron sang mga hambalanon nga ini sa moda sang produksyon. 

Si Lenin ang una nga kategorikal nga nagsiling nga ang sosyalismo 
nagasakop sang isa ka bug-os nga maragtason nga kapanahonan, indi isa ka 
malip-ot nga transitoryo nga panahon. Ang pagtukod mismo sang sosyalismo 
indi simple nga kaso sang isa-ka-bahin nga paghimo sang nagakadapat nga 
himuon sa moda sang produksyon sa kaugalingon nga pungsod. Dapat 
konsolidahon ang diktadurya sang proletaryado para magbantay batuk sa mga 
katalagman kag butangan sang dulunan ang mga konsesyon nga kinahanglan pa 
gihapon nga ihatag sa mga atrasado nga elemento. 

Napulo ka pilo nga ginpabaskog sang napierde nga burgesya sa pungsod 
ang pagpamatuk sini sa paghari sang proletaryado kag naga-mentinar sang indi 
maisip nga koneksyon sa internasyunal nga burgesya. Nagapabilin ang mga daan 
nga ideya, daan nga kustombre kag (daan nga pag-ginawi sa malawig nga 
panahon. Liwat nga bun-agon ang burgesya sang ginagmay nga produksyon nga 
ginapasugtan nga magluntad sa pila ka panahon. Puede man nga mahamulag 
sang mga burukrata sa estado ang kaugalingon sa masa kag mangin bag-o nga 
burgesya. 

Sadtong 1936, nagsayup si Stalin sa pagpahayag nga wala na nagaluntad 
ang mga sahi kag banggi-anay sang mga sahi sa Unyon Sobyet, kag nalab-ot na 
ang wala sang sahi nga sosyedad sang bug-os nga pumuluyo. Tuman ka dako ini 
nga sayup tungod ginpaboron sini ang hambalanon nga may yara pa sang mga 
sahi kag, tungod ginsuportahan sini ang tendensiya nga sayup nga hangpon ang 
mga kontradiksyon sa kubay sang pumuluyo bilang kontradiksyon sa tunga sang 
pumuluyo kag sang kaaway. 

Tungod nangin mahapos na nga ma-misrepresenta bilang kontradiksyon 
sa tunga sang pumuluyo kag sang kaaway ang ano man nga kontradiksyon sa 
mga isyu, nangin mahapos nga maggamit sang mabug-at nga administratibo nga 
tikang batok sa tuman ka dako nga isip sang tawo. Mahapos man nga makahimo 
sang inhustisya. Bisan makatarungan ang pagpatuman sang isa ka tikang, isa ini 
ka tikang nga ginahimo sang mga organo sang estado sa ibabaw sang masa nga 
kuntani dapat imbolbado sa banggianay sang sahi. 

Ginsiling man ni Stalin nga, “Ginahusgahan sang teknika ang tanan." 
Ginapakagamay sini ang papel sang mobilisasyon pang-politika . Gina-engganyo 
sini ang ideya nga kahibalo ang mga kadre kag eksperto kon ano ang 
pinakamaayo kag puede hambalon na lang ang mga tawo kon ano ang dapat 
himuon. Ginapahuyang sini ang papel sang proletaryado kag iban nga anakbalhas 
sa paghimo sang mga desisyon. Wala sang kabaylo ang demokratiko nga 
interaksyon sa tunga sang mga lider kag masa, bisan nga nagatindog ang 
sentralismo pagkatapos mahimo ang desisyon. Nagakahulugan ang prinsipyo 
sang demokratikong sentralismo nga ang sentralisado nga otoridad nakabase sa 
demokrasya. 

Sa tabon sang ideya nga wala na sang mga sahi kag banggi-anay sang mga 
sahi sa Unyon Sobyet, amat-amat nga nahimo sang mga modernong rebisyunista 
nga agawon ang gahum sang mga organo sang estado, organisasyon publiko kag 
sa superstruktura sa kabug-osan. Ulihi na ang tanan sang namarasmasan ni 
Stalin ang iya kasaypanan sadtong 1953, isa ka tuig antes siya napatay. Sadtong 
1957, nahimo sang mga modernong rebisyunista nga hayagan nga agawon ang 
gahum para sa kaugalingon sa idalom ni Krushchov. Gindeklarar nila nga ang 
Sobyet nga estado indi na diktadurya sang proletaryado kundi estado sang bug- 
os nga pumuluyo kag ang Partido Komunista, partido sang tanan nga pumuluyo. 
Gintalikdan ang proletaryo nga makasahi nga panindugan. 

Sunod sini, nagpa-guwa sila sang sobra ka ginpalawig nga programa pang- 
biente ka tuig para itukod ang pundasyon materyal kag teknikal sang 
komunismo. Siling nila nga hambalanon tanan sang ekonomiya kag teknolohiya 
para malab-ot ang komunismo kag dapat ipaidalum ang internasyunal nga 
kahublagan komunista sa paglab-ot sang amo nga programa. Nagpa-guwa sila 
sang linya sang malinong nga pakigluntad, malinong nga transisyon kag 
malinong nga kumpetisyon nga nagpadismaya sa mga rebolusyonaryo nga 
pwersa nga nagahimakas para sa pungsodnon nga kahilwayan batok sa 
konolyalismo kag imperyalismo. 

Sadtong 1965, ginbuslan ni Brezhnev si Krushchov. Nagpanindugan siya 
sa linya nga sa sulod sang Unyon Sobyet, indi na kinahanglan ang diktadurya 
sang proletaryado kag ang estadong Sobyet para lang sa depensa batok sa 
imperyalismo. Mas nga ginsulong niya ang linya nga Khrushchovite nga 
pagpabalik sang kapitalismo sa ekonomiyang Sobyet. Liwat niya nga 
ginsentralisa ang mga aktibidad sa ekonomiya nga gin-desentralisa ni Krushchov 
agud itib-ong ang burukrata nga monopolyo kapitalismo kag ang paindisanay 
sang armas. 

Padayon nga ginpasaka sang mga upisyal sang estado ang ila sweldo, 
alawans kag mga pasilidad sa luho. Ginbutang sa indibidwal nga ganansya para 
sa kaugalingon ang mga industriyal nga empresa kag mga ulumhan. Nagabaton 
ang mga manedyer sang dalagko nga sweldo kag bonus para sa kaugalingon kag 
ginhatagan sang gahum agud mag-empleyo kag mangkakas sang mga 
mamumugon sa amo nga basehan. Ginpalapad ang pribado nga parsela sang duta 
sang mga mangunguma kag ginpadamo kag gin-engganyo ang hilway nga 
merkado. Ang epekto sini amo ang pagpabaya sang mga kolektibo nga ulumhan 
kag nawasak ang agrikultura nga Sobyet. Sang ulihi, nagapadalagan sang dalagko 
nga ulumhan ang mga pribado nga hubon para sa kaugalingon nila nga pribado 
nga ganansiya. 


77] Praymer sa Marxismo 


Ang mga kagamitan sa produksyon sa Unyon Sobyet sa pangkabug-osan 
pormal pa gihapon nga ginapanag-iyahan publiko. Apang ginapadalagan subong 
sang mga burukrata, partikular ang monopolyong burukrata nga burgesya, ang 
isa ka monopolyo kapitalista nga ekonomiya sang estado, kag pribado nga 
pagpamanggad sang kaugalingon sa madamo nga mapaniplang nga pamaagi. 
Mapaanggid ang ila kita sa mga kapitalista sa mga kapitalista nga pungsod, 
samtang ang lebel sang kita sang mga mamumugon naga-usmod. Nagataas man 
ang kawad-on sang trabaho. 

Temprano pa sang panahon ni Krushchov, ginbuyagyag sang Unyon 
Sobyet ang makahalit nga kinaiya sang relasyon pangluwas sini. Tungod indi 
mapasunod ang Tsina sa iya panindugan sa ideolohiya, ginbawi niya ang iya mga 
eksperto halin sa Tsina kag gingisi-gisi ang mga desenyo sang ginatos ka mga 
proyekto. Apang, natukiban pagkatapos nga naga-deliber ang Unyon Sobyet sang 
mahina nga klase kag sobra ang presyo nga capital goods kag iban nga mga 
baligya sa Tsina. 

Natabo ang pinakamalala nga relasyon pangluwas sang nagbulos si 
Brezhnev. Indi pareho ni Krushchov, hayagan siya nga mapang-gyera. Sadtong 
1969, ginsalakay sang Unyon Sobyet ang Czechoslovakia kag hayagan nga 
ginpwesto ang iya mga ido-ido. Humalin sadto, gintawag na nga sosyal- 
imperyalista ang Unyon Sobyet. Ang sosyal-imperyalismo nagakahulogan nga 
sosyalista sa hambal apang imperyalista sa buhat. Nagasanto ini sa iya sosyal- 
imperyalismo kag sosyal nga pasismo sa kaugalingon nga pungsod, buot silingon, 
kapitalismo kag pasismo sa ngalan sang sosyalismo. 

Nakatuon halin sa inagihan sang internasyunal nga proletaryado, ilabina 
sa Unyon Sobyet, nagsulat si Mao Zedong sang isa ka maid-id nga pag-analisar 
sang sahi sang sosyalista nga sosyedad, Tuhoy sa Husto nga Pag-uyat sang mga 
Kontradiksyon sa Kubay sang Pumuluyo. Kategorikal niya nga ginsiling nga sa 
sosyalista nga sosyedad, nagapabilin ang mga sahi kag banggi-anay sang mga 
sahi kag ginpakita kon paano uyatan ang mga ini, naghimo siya sang pagtuhay- 
tuhay sang mga kontradiksyon sa kubay sang pumuluyo kag kaaway. Gintum- 
okan niya ang konsolidasyon sang diktadurya sang proletaryado kag ang 
ideolohikal nga pagbag-o sang kaugalingon sang intelektwal, wala labot sa iban 
pa. 

Pagkatapos, ginhapag niya ang teorya sang nagapadayon nga rebolusyon 
sa idalom sang diktadurya sang proletaryado kag ginpraktika ini sa Dungganon 
nga Proletaryo nga Rebolusyon Pangkultura agud pamatokan ang rebisyunismo, 
punggan ang pagbalik sang kapitalismo kag konsolidahon ang sosyalismo. Ang 
yabe nga punto sa teorya nga ini amo ang proletaryo nga makasahi nga 
paghimakas kag ang pasulit-sulit nga rebolusyonisasyon sang bug-os nga 
sosyalista nga superstruktura agud mapunggan ang moderno nga rebisyunismo 
ukon ang pagbalik sang kapitalismo. 

Nagpanindugan si Mao nga pareho sang Unyon Sobyet, una anay 
ginawasak sang mga rebisyunista ang superstruktura kag ginahanda ang 
opinyon publiko para sa pagbalik sang kapitalismo. Pagkatapos, kinahanglan 
lang sang kudeta para agawon ang gahum pang-pulitika. Gani, mapatigayon ang 
pagpabalik sang kapitalismo sa relatibo malinong nga pamaagi. Kinahanglanon 
sang armado nga rebolusyon para ibalik ang proletaryado nga gahum. 

Ginapakagamay kag ginapamatukan sang mga rebisyunista sa sosyalista 
nga sosyedad ang proletaryo nga makasahi nga paghimakas kag ang 

rebolusyonisasyon sang superstruktura. Sa Unyon Sobyet, ginasiling nila nga 
natungdan na sang proletaryado ang makasaysayan nga misyon sini nga 
pagtukod sang sosyalismo paagi sa pagsiling nga indi na kinahanglanon ang 
paghimakas. Sa Tsina, ginasiling nila nga nadula na ang banggi-anay sang sahi 
kag halos tapos na diri ang pumuluyo. Ginakabig nila nga bastante na ang 
pagpauswag lang sang mga produktibo nga pwersa sa pagsulong padulong sa 
komunismo. 

Agud malab-ot ang komunismo, indi lang ang moda sang produksyon ang 
kinahanglan nga rebolusyonisahon kundi bisan ang superstruktura. Ang 
rebolusyonisasyon sang naulihi makapaayo sa una, kag kabaliskaran sini. Ang 
interaksyon sang duha magabunga sang madasig nga pagsulong sang sosyalismo 
padulong sa komunismo. Samtang padayon nga gina-rebolusyonisa ang 
sosyalista nga sosyedad, ang solo nga dapat kunsiderahon amo ang pang-guwa 
nga aspeto sang imperyalismo. 

Indi makatuhaw ang komunismo kutob nagaluntad ang imperyalismo. 
Wala sang sosyalista nga estado ang makabuhi sa pagbantay tubtob ang 
burgesya sa luwas sang pungsod makapatigayon nga maglunsar sang agresyon, 
interbensyon kag mga pareho sini. Isa ka malahalon nga katuyoan sang teorya 
sang nagapadayon nga rebolusyon sa idalom sang proletaryo nga diktadurya 
amo ang pagpaslaw man sang paglaum sang imperyalista nga sa ika-tatlo ukon 
ika-apat nga henerasyon pagkatapos ang madinalag-on nga rebolusyon, 
makatigayon nga magbalik ang daan nga sosyedad. 

Matuod nga nagasarurot na ang imperyalismo. Apang ang pagtuhaw sang 
moderno nga rebisyunismo puede nga magresulta sa pagbalik sang kapitalismo 
kag sa temporaryo nga kapierdehan sang sosyalista nga kawsa. Indi matuod nga 
ginasuportahan sang pagbalik sang kapitalismo sa Unyon Sobyet kag sa iban pa 
nga bahin ang pangkalibutanon nga sistemang kapitalista kundi mapalala pa ang 
krisis sini sa ulihi. 

Ang penomenon sang modernong rebisyunismo kag ang amat-amat nga 
pagbalik sang kapitalismo magapaantus sa sadto mga sosyalista nga pungsod kag 
magabunga sang mas malala nga kahimtangan sang pagpanghimulos kag 
pagpamigos sa anakbalhas sang kalibutan. Magatuhaw ang mas malala nga 
kahimtangan sang krisis, pagpang-ipit kag agresyon. Apang magatuga ang mga 
ini mismo sang bag-o nga agos sang mga rebolusyon sa pagpamuno sang 
proletaryado batuk sa burgesya. Ang makasaysayan nga banggi-anay sa tunga 
sang proletaryado kag burgesya magapadayon tubtob malutos ang imperyalismo 
kag magasulong ang kawsa sang sosyalismo padulong sa komunismo. ### 


APENDIKS 1 : Materyalismo kag Ideyalismo nga Pre-Marxista 


Sa kasaysayan sang pilosopiya sang Nakatungdan, nahitabo ang wala sang 
untat nga banggi-anay sa tunga sang materyalismo kag ideyalismo. Ang punto 
nga ginsuguran sang materyalismo amo ang materya, kag nagpadayon sa 
kamuklatan. Ang sa ideyalismo naman amo ang kamuklatan. Nag-abot pa gani 
ang obhetibo nga ideyalista nga maghambal nga ang kamuklatan, sa dagway 
sang supernatural nga mga tinuga, may ikasarang nga independyente nga 
magluntad nga hamulag sa materyal nga reyalidad. Ginasiling naman sang 
suhetibo nga ideyalista nga ang mga mabatyagan lang sang tawo ang matuod, kag 

ginasikway ukon ginadudahan ang pagluntad sang Diyos, apang kadungan sini, 
amo man ang aktitud sa materyal nga obhetibo. 

Nagpangibabaw ang rudimentaryo nga materyalismo sa pilosopiya nga 
pre-Socratiko, sa haypotesis sini nga proto-syentipiko. Ang pinaka-ginahatagan 
sang importansya sang mga Marxista nga rudimentaryo nga materyalista sa 
panahon sang Pre-Socratiko amo si Heraclitus tungod sa iya haypotesis bahin sa 
proseso sang pagbag-o nga internal sa materya. Sa pilosopiya nga post-Socratiko 
nagpangibabaw ang ideyalismo pareho sang ginpasangkad nila Plato kag 
Aristotle. 

Ginpanugyan ni Plato nga ang orihinal nga reyalidad amo ang hirarkiya 
sang mga ideya nga yara sa ibabaw ang Absoluto nga Ideya kon diin ang mga 
butang mga kopya lang. Bisan nagpatigayon siya sang mga empirikal nga 
pagtuon, ginpanugyan man ni Aristotle nga nauna ang "mga substanyal nga 
dagway" sang sa materya. Apang, ginpakita niya nga ang dagway nagapuyo sa 
mga materyal nga butang. 

Bisan nangibabaw sila Plato kag Aristotle sa panahon sang post-Socratiko, 
gintudlo sang materyalista nga pilosopo nga si Democritus ang haypotesis nga 
ang mga atomo ang mga nagabug-os nga yunit (building block) sang materya. 
Siya ang isa pa ka rudimentaryo nga materyalista nga ginahatagan sang 
importansya sang mga Marxista. 

Sa Edad Medya, halin sa ika-lima tubtob sa ika-13 ka siglo, ang pagdapat 
sang metapisika nga Platoniko (paagi sa mga sinulat ni Plotinus) ni Augustine sa 
teolohiya nga Kristyano ang nangibabaw. Sa pinakaputli nga dagway sini, 
gintawag ini nga reyalismo, nga nagpanugyan nga nauna ang unibersal nga ideya 
sang sa butang. Kabaliskaran sini ang nominalismo, nga naga-giit nga ang 
unibersal nga ideya bilang ngalan nagsunod lang sa butang. 

Daw ginabalanse ang duha, gindapat ni Aquinas ang Aristotelianismo sa 
Kristiyano nga teolohiya. Sa ika-13 ka siglo, magaserbe lang ini sa pagpadako 
sang kinagual sa pilosopiya sa sulod sang Simbahan. Sang ulihi, maga-uswag ang 
nominalismo padulong sa Ockhamismo, nga halos nangin empirisismo sang 
moderno nga panahon. Gintib-ong ni William sang Ockham ang pagsikway sa 
reyalismo tungod nagtuga ini sang tuman ka damo nga butang halin sa isa ka 
butang. 

Halimbawa, kon may isa ka kabayo sa imo atubang, pwede ka 
makahambal bahin sa pagka-sapat sini. Ini ginasigahum nga isa ka ideyal nga 
entidad. Pagkatapos, puede mag-estorya bahin sa iya pagka-kabayo, isa pa ini ka 
entidad. Ang ginahimo nga ini nga paghambal sang tuman ka damo nga esensya 
antes ang aktwal nga kabayo makalilibog, suno kay Ockham. Ang ginatawag nga 
"substansyal nga dagway" ni Aristotle gingamit agud palapnagon ang ideyalismo 
nga Platoniko. 

Mas nga napaidalum sa atake sang mas hayag nga materyalistiko nga 
pilosopiya sang ika-17 ka siglo ang Kristyano nga pilosopiya nga Platonic- 
Aristotelian. Nagdulungan ang mga ini sa serye sang syentipiko nga mga 
ekspermentasyon nila Copernicus, G/lileo, Newton,kag iban pa. 

Sa England, yara ang empirisista nga pilosopiya ni Francis Bacon kag John 
Locke. Pareho nila nga ginkilala ang pagluntad sang materyal nga butang 
samtang gina-giit nila nga ang persepsyon (igbalatyag) kag obserbasyon sang 
tawo magapadulong sa kinaalam. Ini ang kabangdanan kon nga-a sila empirisista 
nga mas ginhatagan sang importansya sang mga Marxista sang sa mga 

empirisista nga sanday Berkeley kag Hume nga naga-giit nga ang reyalidad 
ginabug-os lang sang mga datos igbalatyag kag ginasikway ang materyal nga 
butang. 

Sa kontinental nga Uropa sang ika-17 ka siglo, ang rasyunalista nga 
pilosopiya ang nagtuhaw sa pagpanguna ni Rene Descartes nga nagsiling nga 
matuod ang pagluntad sang materya bilang butang sang siyentipiko nga 
imbestigasyon kag nagduda sa otoridad sang pilosopiya sang Simbahan lapaw sa 
ispiritwal nga patag. Ginlaragway niya ang uniberso bilang isa ka relo nga 
gintuga sang Ginoo para magdalagan nga naga-makinaugalingon. Sa ika-18 ka 
siglo, nagsakup ang mga pilosopiya sang France halin sa maki-ginoo (deistic) nga 
rasyunalismo ni Voltaire tubtob sa wala sang ginoo (atheistic) , mekanikal nga 
materyalismo ni Holbach. 

Pagkatapos, sawayon sang Marxista nga materyalismo ang mekanikal nga 
materyalismo tungod tuman ka kitid sini kay ginapagamay tanan sang materyal 
nga butang kag proseso sa mekaniks, kag ginapakagamay ang tanan nga bahin 
nga ikasarang sang tawo kag gani nagahatag sang ligwa para sa interbensyon 
sang kon ano nga supernatural nga tinuga. 

Apang ang mekanikal nga materyalismo nga ini nga nagalaragway sa tawo 
mismo bilang makina progresibo nga signipikante tungod ginahambal sini nga 
may yara sang ikasarang ang tawo nga ipaathag ang kalibutan sa mga tinaga nga 
syentipiko kag materyalista. Gina-impluwensiyahan kag gina-limitahan ang mga 
mekanikal nga materyalista sang lebel sang mga syentipiko nga pagsulong sang 
ila kapanahonan, ilabi na ang mga ekspermento ni Galileo kag mekanikal nga 
mga laye sang pisiks nga Newtonian. 

Sadtong ika-19 ka siglo, makagamit ang Marxismo sang mas dako nga 
kantidad sang mga syentipiko nga pagsulong sa lain-lain nga patag, kag 
kadungan sini, makatuon halin sa pinaka-radikal kag pinaka-abanse nga 
pagsulong sang ideyalismo sa diyalektika nga Hegelian. 


APENDIKS 2 : Tuhoy sa Pre-industriyal (sang indi pa industriyal) nga 
Kapitalismo kag sa Primitibo nga Akumulasyon sang Kapital 


Bisan lubos nga ginkilala sang mga Marxista nga ang kapitalismo pang- 
ekonomiya nga pagsulong sang pyudalismo, ginabuyagyag sini ang garapalan nga 
indi pagka-makatawhanon kon paano sini una nga nag-akumular sang kapital. 
Ginatalakay ang primitibo nga akumulasyon sang kapital sa Das Kapital. Apang 
ang pokus amo ang sa industriyal nga kapitalismo, sang nagpangibabaw ang 
produksyon sang mga baligya sa sosyedad. 

Nagdako ang binhi sang kapitalismo sa taguangkan sang sosyedad pyudal. 
Sa sulod sang natural nga nga ekonomiya (nagapanguna nga nagasalig sa duta), 
amat-amat nga nag-uswag ang produksyon sang baligya sa sulod sang malawig 
nga panahon. 

Antes nangin dominante ang moda sang produksyon sang mga baligya sa 
dagway sang industriyal nga kapitalismo sang ika-19 ka siglo , nag-agi ini sa duha 
ka halintang: ang halintang sang handikrap (human sa kamot); kag ang halintang 
sang pagmanupaktura sang pila ka gatos ka tuig sa Uropa. 

Ang mga gremyo (craft guilds) ang sandigan nga yunit sang produksyon 
sa mga kabanwahanan nga nagtuhaw sa panahon sang Edad Medya (Middle 
Ages). Sa idalom sang direksyon sang maestro gremyo sa gagmay nga ulubrahan, 

kada isa sa mga artisano nagatuga sang kumpleto nga produkto gamit ang simple 
nga mga kagamitan nga iya personal nga ginapanag-iyahan. 

Sa panahon sang ulihi nga bahin sang Edad Medya, ilabi na sa Italy sang 
ika-13 ka siglo, nagsugod nga mag-uswag ang pre-industriyal nga 
pagmanupaktura. Handikrap pa gihapon ang basehan, apang gindala ang mga ini 
sa mas mataas nga lebel sang produktibo nga organisasyon ukon bahinay sang 
pangabudlay. Sa pagdalagan sang mga inadlaw, himuon sang isa ka grupo sang 
mga mamumugon ang isa ka limitado nga bahin sang bug-os nga proseso 
samtang ang iban nga grupo sang mga mamumugon ang ila mga bahin sa bug-os 
nga proseso. Mas madasig kag mas dako ang sakup sang produksyon kon 
ipaanggid sa gremyo. 

Samtang nagasulong ang pagmanupaktura, nasiko pa-guwa ang mga 
gremyo. Nabuhian sang mga artisano ang ila gagmay nga kagamitan kag napilitan 
nga magbuylog sa linya sang asembli sa sistema sang pabrika. 

Naghamtong ang pagmanupaktura kag nagsugod nga naglahos padulong 
sa industriyal nga kapitalismo sa ulihi nga bahin sang ika-18 ka siglo. Ginpadasig 
ini sang bag-o nga mga imbensyon pareho sang steam engine kag spinning jenny. 

Pwede nga isahon ang mga halintang sang handikrap kag manupaktura 
bilang panahon sang primitibo nga akumulasyon sang kapital. Ang istorikal nga 
ginsuguran sang sahi nga industriyal nga kapitalista kag sahing mamumugon ma- 
usoy diri. Epektibo nga gindingot sang nagamanupaktura nga kapitalista sa 
artisano ang iya mga kagamitan kag nagkamal sang kapital halin sa pinaka-indi- 
makatawo nga dagway pagpanghimulos. 

Ang panahon sang primitibo nga akumulasyon sang kapital wala 
nagakahulugan lang sang paggamit sang mas episyente nga mga pamaagi kag 
organisasyon sang produksyon. May bug-os nga kalaparon sang indi makatawo 
nga pagpanghimulos nga ginpatuman ang taga-manupaktura kag komersyante. 

Sa sistema sang pabrika, ginapatrabaho ang mga lalaki, babaye kag 
kabataan sang kinaandan nga kalawigon nga 16 tubtob 18 ka oras kag nagalab- 
ot pa sa 20 ka oras sa malala nga kaso. Nasakup pa tubtob sa una nga tunga sang 
ika-19 ka siglo ang talaksan nga ini sang oras sang pagtrabaho. Tuman ka nubo 
ang sweldo gani bisan ang mga bata nga wala pa napulo ka tuig ang edad 
kinahanglan magtrabaho. Indi matinlo ang lugar sang trabahuan kag tuman ka 
kitid amo nga mahapos mapatay ukon madisgrasya sang mga makina ang mga 
mamumugon. Nagapapanaug sang pisikal nga silot sa mga mamumugon. Ang ila 
ginapuy-an daw tangkal sang baboy. 

Ang pagsanyog sang pre-industriyal nga pagmanupaktura ang 
kabangdanan sang kahublagan enclosure. Ginpahalin sa duta ang mga 
mangunguma tungod sa ginhimo ini nga mga pastuhan sang karnero (ang delana 
ukon balahibo sini amo ang tuyo) kag ispesyalisadong produksyon sang mga 
teknikal nga pananum (algodon, beet, patatas, kag iba pa). Tungod ginpalayas 
ang mga mangunguma sa duta, kinahanglan makigkumpetensya sila sang 
trabaho halin sa mga nagamanupaktura. Permi nga tuman ka damo sang mga 
naga-inagaway sa tuman ka gamay nga trabaho, gani tuman ka nubo ang ila 
kahimtangan sa sweldo. Lapnagon man ang kaimolon kag pagpang-tulis halin 
sang ika-16 ka siglo pasaka. Nahitabo man ang malapad nga sakup sang pag-alsa 
sang mga mangunguma sa ika-17 ka siglo. 

Nagbinuligay ang sahing taga-manupaktura kag pyudal nga hari sa 
pagpatuman sang patakaran merkantilista. Interesado ang taga-manupaktura sa 

konsolidasyon sang pungsodnon nga merkado batok sa mga karibal sa iban nga 
mga pungsod kag batuk man sa magamo nga pyudal nga agalon nga 
nagapapanaug sang mga sukot sa tuman ka damo nga punto sang alagyan kag sa 
mga suba. Nagsanto ang interes sang taga-manupaktura sa interes sang hari sa 
konsolidasyon sang iya gahum pang-pulitika kag sa suporta pang-pinansya halin 
sa mga taga-manupaktura kag komersyante para sa iya mga gyera. 

Ang merkantilismo man ang nagapanguna nga motibo pang-ekonomiya 
sang mga kolonyal nga ekspedisyon halin sadtong ika-16 ka siglo. Sang panugod, 
ang gina-interesan sa mga kolonya amo ang bulawan, panakot kag iban pa nga 
eksotiko nga produkto. Sang ulihi, nagdesisyon ang metropolis nga magtanum 
sang mga komersyal nga pananum sa mga kolonya nga ini para sa kaugalingon 
nga benepisyo. 

Indi lang nga ginapwersa ang tumandok nga mga pumuluyo nga 
magtanum sang mga komersyal nga pananum (pareho sang tabako, kalamay, 
algodon, katumbal kag mga pareho sini). Apang sa Sur kag Norte sang Amerika 
kon diin kulang sang mga tumandok nga Indian nga luyag magtrabaho sa idalum 
sang latigo, kinahanglan nga pwersahan nga magkuha halin sa Aprika sang mga 
ulipon ang tanan nga gahum kolonyal. Bisan sa amo sini, gingamit pa nga maayo 
nga rason nga padasigon ang Kristyanisasyon sang mga pagano nga itum. 
Nangin tuman ka aktibo ang mga Heswita nga Portugese sa baligyaanay sang 
mga ulipon, ilabina pagkatapos sila ang nangin kabangdanan sang pagkapatay 
sang linibo ka mga Indian sa Brazil sang ginbutang ang mga ini sa concentration 
camps. 


Ginpinal nga paglubad sa Hiligaynon/Ilonggo, Mayo 2024 


Kahulugan sang mga termino: (Mirriam Dictionary) 
© homo sapiens -katawhan sa kalibutan ukon rasa sang tawo 


© animism (animismo) - ang pagpati nga ang tanan nga pananum, kasapatan kag mga 
butang may mga espirito. 


© polytheism (poletiesmo) - ang pagpati may madamo sang ginuo /dios. Ukon pagsimba 
sang madamo nga ginuo/dios. 


© 5 monotiesmo (monotheism) - ang pagpati nga isa lang ang ginuo/dios. Ukon pagsimba sa 
isa lang ka ginuo/dios. 


thesis (tesis) - pahayag, ideya ukon pagpati sang isa ka tawo nga luyag niya probahan 


kontra-thesis (anti-tesis) - pahayag ukon pag-probar sang pagbangga sang pahayag, 
ideya ukon pagpati sang isa ka tawo 


@ synthesis (sentisis) - ang diyalektikal nga pagkumbinar sang tesis kag kontra- tesis 
padulong sa mataas nga halintang sang kamatuoran. 


@ atom - pinakagamay nga partikulo sang isa ka substance nga makaluntad sa kaugalingon 
ukon makumbinar sa isa ka atom para mahimo nga molecule. 


flora(plants) and fauna (animals) - mga tanum kag kasapatan 


epochal (epokal )- isa ka hitabo ukon panahon nga nagapatimaan sang hitabo nga 
panugod sang bag-o nga panahon ukon pag-uswag. 


© metallurgy (metalurhiya) - syensya nga nagapatungod sa natura kag paggamit sang 
metal 


83] Praymer sa Marxismo 


e rentier - tawo nga nagakabuhi sa kita halin sa mga propyedad ukon seguridad (securities) 


e metropolis - ang mayor ukon kapital nga syudad sang isa ka pungsod, estado ukon 
rehiyon. 


+ syudad ukon estado nga ginhalinan sang isa ka kolonya 
+ syudad nga ginakabig nga sentro sang isa ka partikular nga aktibidad 
e equity - bahin ukon sapi (stock) sa isa ka kumpaniya 


e bill of exchange - isa ka wala sang kondisyon nga sinulat nga sugo halin (written order) 
sa isa ka tawo pakadto sa isa pa nga bayaran ang natalana nga balor sang kwarta sa 
gintalana nga tawo 


e hypothetical (haypotetikal, pag-asumer, ispekulasyon, pagsigahum) - base sa imahinasyon 
ukon pagbana-bana)- butang nga ginakabig nga matuod ukon kamatuoran kag ginagamit 
nga panugod para sa tikang nga pagahimuon ukon pag-rason. 


e philistine (pilistino) - tawo nga ginagiyahan ukon lulong sa materyal nga butang kag 
masami nagaka-ugot sa intelektwal ukon pang-artistiko nga balor sang butang. 


e plebeians ( plebs) - sa sinauna nga Rome ang mga plebs amo ang pangkabug-osan nga 
hilway nga mga pumuluyo sang Roma nga indi nagahari nga sahi, nga gin-determinar 
sang sensus. Halin sa ika-4 ukon temprano pa nga siglo ginatawag sila nga mga 
commoners (bahin sa manubo nga sosyal nga istatus) 

